Mi dhauru nunimenees flat thakugai dhiri ulheveyne: Aslam | Mihaaru\nޕްލޭނިން މިނިސްޓަރު އަސްލަމާއި (ވ) ހައުސިން މިނިސްޓަރު އާތިފާ އަދި ސައިނޯ ހައިޑްރޯ ގްލޯބަލްގެ ނައިބު ރައީސް، ހުޅުމާލޭގައި އަޅާ 1،700 ހައުސިން ޔުނިޓުތަކުގެ ބިންގާ އަޅުއްވައިދެއްވަނީ.-- ފޮޓޯ: އަހުމަދު އަވްޝަން އިލްޔާސް މިހާރު\nމި ދައުރު ނުނިމެނީސް ފްލެޓުތަކުގައި ދިރިއުޅެވޭނެ: އަސްލަމް\n10 މާޗް 2020 - 20:17 33 comments\nމާލޭގެ ރައްޔިތުންނަށް ހާއްސަކޮށްގެން ހުޅުމާލޭގައި އިމާރާތްކުރާ 1،700 ހައުސިން ޔުނިޓުގެ ބިންގާ އެޅުމަށް ބޭއްވި ރަސްމިއްޔާތުގައި އަސްލަމް ވިދާޅުވީ ކުރީގެ ސަރުކާރުން އަޅަން ފެށި އެއްވެސް ފްލެޓަކަށް، ދައުރު ނިމިގެން ދިޔައިރު މީހުންނަށް ވަދެވިފައިނުވާ ކަމަށެވެ. ވަރަށް އަވަހަށް 4،000 ހައުސިން ޔުނިޓުގެ ބިންގާ އަޅާނެ ކަމަށާއި އެ ތަންތަނަށް މި ދައުރު ހަމަވުމުގެ ކުރިން ވަދެވޭނެ ކަމަށް ވިދާޅުވި އެވެ.\nއޭނާ ވިދާޅުވީ މި ފަސް އަހަރުގެ ތެރޭގައި މާލޭގެ ގިނަ އާއިލާތަކަކަށް، ގިނަ ރައްޔިތުންތަކަކަށް ބޯހިޔާވަހިކަމަށް ހައްލެއް ހޯދައިދޭނެ ކަމަށެވެ.\nހުޅުމާލޭގެ ދެވަނަ ފިޔަވަހީގައި، ކުރީގެ ރައީސް އަބްދުﷲ ޔާމީންގެ ސަރުކާރުން އަޅަން ފެށި 6،860 ފްލެޓުތަކުގެ މަސައްކަތް އަދި ވެސް އަންނަނީ ކުރަމުންނެވެ. އެޗްޑީސީން ލަފާކޮށްފައިވާ ގޮތުގައި މީހުން ދިރިއުޅެވޭ ވަރަށް ފްލެޓްތައް ނިންމާލެވޭނީ މި އަހަރުގެ ފަހުކޮޅަށެވެ.\nހުޅުމާލޭގައި އަޅާ 1،700 ހައުސިން ޔުނިޓުތަކުގެ ބިންގާ އަޅުއްވައިދެއްވުމަށްފަހު ޕްލޭނިން މިނިސްޓަރު އަސްލަމް ވާހަކަދައްކަވަނީ.-- ފޮޓޯ: އަހުމަދު އަވްޝަން އިލްޔާސް/ މިހާރު\n"އަޅުގަނޑަށް ހަމަ ޔަގީން މި ފަސް އަހަރުގެ ދައުރު ނިމުމުގެ ކުރީގައި އަޅުގަނޑުމެން ހިންގާ، މި އަޅާ ގެދޮރަށް ރައްޔިތުން ދިރިއުޅެން ވަންނާނެކަން. ވޭތުވެދިޔަ ސަރުކާރުން އަޅަން ފެށި އެއްވެސް ތަނަކަށް، އެއްވެސް ގެއަކަށް ސަރުކާރުގެ ފަސް އަހަރުގެ ދައުރުގެ ތެރޭގައި ރައްޔިތުން ވަދެފައެއް ނުވޭ،" ވަޒީރުންނާއި މާލެ ސިޓީ ކައުންސިލްގެ މެމްބަރުންނާއި އަންނަ މަހު ބާއްވާ ކައުންސިލް އިންތިޚާބުގައި އެމްޑީޕީގެ ޓިކެޓުގައި ވާދަކުރައްވާ ބައެއް ކެންޑިޑޭޓުން ބައިވެރިވެވަޑައިގެންނެވި ރަސްމިއްޔާތުގައި އަސްލަމް ވިދާޅުވި އެވެ.\nއޭނާ ވިދާޅުވީ މިއަދު ބިންގާ އެޅީ، ދިރިއުޅުމުގެ ހާލަތު ނިކަމެތިކޮށް ހުރި މީހުންނަށް ހާއްސަ ތަންތަނަށް ވިއަސް މުޅި މުޖުތަމައުގެ އެކި ފަންތީގެ ގިނަ މީހުންނަކީ ގެދޮރުގެ ބޭނުންޖެހިފައިވާ ބައެއްކަން ހަނދާން ނައްތާ ނުލާ ކަމަށެވެ.\nގެދޮރުގެ ދަތިކަން ދިމާވެފައިވަނީ ހަމައެކަނި އެންމެ ނިކަމެތިންނަށް ނޫން ކަމަށާއި އެ މައްސަލަ މެދު ފަންތީގެ އަދި ތަނަވަސް އާއިލާތަކަށް ވެސް ދިމާވެފައިވާ ކަން އަސްލަމް ފާހަގަކުރެއްވި އެވެ. ނަމަވެސް ތަނަވަސް އާއިލާތަކަށް، ގަންނަން ލިބޭގޮތަށް ހުޅުމާލޭގައި އަމިއްލަ ފަރާތްތަކުން ތަންތަން ހަދަމުން އަންނަކަމަށް ވިދާޅުވި އެވެ.\nއެކަމުގެ ތެރެއިން މެދުފަންތީގެ އާއިލާތައް އެެއްވެސް ގޮތަކަށް ހަނދާން ނައްތާލެވެން ނެތްކަން ފާހަގަކުރައްވައި އަސްލަމް ވިދާޅުވީ މާލޭގެ އާބާދީ ބަހާލާފައިވާ ގޮތަށް ބަލާއިރު، ގެދޮރުގެ މައްސަލަތައް އެންމެ ގިނައީ މެދުފަންތީގެ އައިލާތަކުގެ މެދުގައި ކަމަށެވެ.\n"އިރާދަކުރެއްވިއްޔާ އަޅުގނޑުމެން ދެން ފަށާ މަޝްރޫއު ވެގެންދާނީ މެދުފަންތީގެ އާއިލާތަކަށް އަމާޒުުކުރެވިގެންދާ މަޝްރޫއަކަށް. އަތްފޯރާ އަގުގައި އެ ފްލެޓުތަކުގެ އަގުތައް ހިފަހައްޓާނަން،" އަސްލަމް ވިދާޅުވި އެވެ.\nއެންމެ ތަނަވަސް މީހުންނަށް އަމާޒުކޮށްގެން ހަދާ ފްލެޓުތަކުގެ އަގު ހުރީ، 3-5 މިލިއަން ރުފިޔާއާ ދެމެދުގެ އަގެއްގައި ކަމަށާއި އެއީ މަހެއްގެ މައްޗަށް ދޮޅުލައްކަ އާއި ދެ ލައްކަ ރުފިޔާގެ އާމްދަނީއެއް ލިބޭ އާއިލާތަކަށް ނޫނީ އެކަށީގެންވާނެ ތަންތަނެއް ނޫންކަމަށް ވިދާޅުވި އެވެ.\nއަސްލަމް ވިދާޅުވިގޮތުގައި މާލޭގައި ގިނަ އާއިލާތަކަކީ އެ މިންވަރަށް އާމްދަނީ ލިބޭ ބައެއް ނޫނެވެ.\nހުޅުމާލޭގައި އަޅާ 1،700 ހައުސިން ޔުނިޓުތަކުގެ ބިންގާ އަޅަން ބޭއްވި ރަސްމިއްޔާތުގައި ހައުސިން މިނިސްޓަރު އާތިފާ އަދި ސައިނޯ ހައިޑްރޯ ގްލޯބަލްގެ ނައިބު ރައީސް (ކ-2) ބައިވެރިވެވަޑައިގަންނަވަނީ.-- ފޮޓޯ: އަހުމަދު އަވްޝަން އިލްޔާސް/ މިހާރު\nމާލޭގައި ދިރިއުޅޭ އާއިލާތަކުގެ ތެރެއިން 17،000 އާއިލާއަކަށް ލިބެނީ ޖުމްލަ 15،000-50،000ރ. އާ ދެމެދުގެ އާމްދަނީއެއްކަމަށާއި އޭގެ ތެރެއިން 8،000 އާއިލާއަކަށް 30،000-50،000ރ. އާ ދެމެދުގެ އާމްދަނީއެއް ކޮންމެ މަހަކު ލިބޭކަމަށް ވިދާޅުވި އެވެ. އޭނާ ވިދާޅުވީ ގެދޮރުގެ ހަރަދަށް، އާމްދަނީގެ 40 ޕަސެންޓަށްވުރެ ބޮޑު އަދަދެއް ހަރަދު ނުކުރެވޭނެ ކަމަށް ލޯނުދޭ ފަރާތްތަކުން ގަބޫލުކުރާ ކަމަށެވެ. އެހެންވެ 15،000ރ. ގެ އާމްދަނީއެއް ޖެހޭ އާއިލާއަކަށް އެންމެ ގިނަވެގެން ލިބޭނީ މަހަކު 6000ރ. ދައްކަންޖެހޭ ވަރުގެ ލޯނެއްބ ކަމަށާއި 50،000ރ. ލިބޭ އާއިލާއަކަށް 20،000ރ. ދައްކާވަރުގެ ލޯނެއް ލިބޭނެކަމަށް ވިދާޅުވި އެވެ.\nއެ ސަބަބުތަކާ ހެދި އެ އާއިލާތަކަށް ގޮތެއް ހޯދައިދޭން ޖެހޭކަމަށް ވިދާޅުވި އެވެ. އެ މަސައްކަތް ކުރަނީ ދަނެތިބެ، މާލޭގެ ރައްޔިތުންގެ އާމްދަނީގެ ހާލަތު ވެސް އެނގިގެން ކަމަށް ވިދާޅުވި އެވެ.\nދެ އަހަރުގެ ތެރޭގައި ނިންމަން އަމާޒުކޮށް، 1،700 ހައުސިން ޔުނިޓު އިމާރާތްކުރަން ހަވާލުކުރީ ޗައިނާގެ ސައިނޯ ހައިޑްރޯ ގްލޯބަލް ކޮންސްޓްރަކްޝަން ކުންފުންޏާ އެވެ. އެ މަސައްކަތަށް 133،237،000 ޑޮލަރު ހަރަދުވާއިރު، ފްލެޓުތައް އަޅަނީ 11 ޓަވަރުގެ މައްޗަށެވެ. އެތަންތަން ހަދަނީ 15 އަދި 16 ފްލޯއަށެވެ.\nފަހި ދިރިއުޅުން ކޯޕަރޭޝަނާ ގުޅިގެން ހަދާ އެ ޓަވަރުތަކުގައި 900 އަކަ ފޫޓުގެ ތިން ކޮޓަރީގެ 1،020 އެޕާޓްމަންޓް ހިމެނޭއިރު ދެ ކޮޓަރީގެ 680 އެޕާޓްމަންޓުގައި 650 އަކަފޫޓު ހުންނާނެ އެވެ.\nއެ ކޯޕަރޭޝަންގެ ކޯޕަރޭޓް ކޮނިއުނިކޭޝަން މެނޭޖަރު އައިޝަތު ނިހާ ވިދާޅުވީ އަތްފޯރާ އަގުގައި ބޯހިޔާވަހިކަން ފޯރުކޮށްދޭން އެކި ސްކީމްތައް ތައާރަފުކޮށް ހިންގަން ރާވާފައިވާ ކަމަށެވެ. މިއަދު ބިންގާ އެޅި ހައުސިން ޔުނިޓުތަކަކީ އޭގެ ފެށުމެއް ކަމަށް ނިހާ ވިދާޅުވި އެވެ.\nއިތުރު ލިޔުންތައް ހައުސިން މިނިސްޓްރީ މުހައްމަދު އަސްލަމް، ނޭޝަނަލް ޕްލޭނިން މިނިސްޓަރު ހުޅުމާލެ ހައުސިން ރާއްޖެ-ޗައިނާ އައިމިނަތު އާތިފާ، ހައުސިން މިނިސްޓަރު


REPORT: Idhikolhu Ge Nazarun2Aharu: Vaudhu thah Vegen Dhiyaee Bilaahakah! - Vaguthu\nއިދިކޮޅުންބޭއްވި ސައިކަލު ބުރު:- ވަގުތު އިމޭޖެސް: އަހްމަދް އަލީ\nރާއްޖޭގެ ހަ ވަނަ ރައީސް އިބްރާހިމް މުހައްމަދު ސޯލިހްގެ ދައުރު އަދި "ޖަޒީރާ ރާއްޖެ" އަށް ކުރާ މި ދަތުރަށް ކަނޑައެޅި މުއްދަތު ދެ ބައިވަނީއެވެ. ދަތުރު މިހާ ހިސާބަށް އައި އިރު އެއް ބަޔަކަށް ސަރުކާރު ކަމުދިޔަ އިރު، އެއް ބަޔަކު އަދިވެސް ތިބީ އުންމީދުގައެވެ. އަނެއް ބަޔަކު މާޔޫސްވެއްޖެއެވެ.\nރައީސް ސޯލިހް ވެރިކަމަށް ވަޑައިގަތީ ވެސް ބޮޑެތި ވައުދުތަކެއް ރައްޔިތުންނަށް ހުށަހަޅައިގެންނެވެ. ހެޔޮ ވެރިކަމެއް ކޮށްދިނުމަށެވެ. ސިޔާސީ ހަމަޖެހުން ގެނެސްދިނުމަށެވެ. އަދުލުވެރި ޝަރުއީ ނިޒާމެއް ގާއިމްކޮށްދިނުމަށެވެ. ޖަވާބުދާރީ ކުރަނިވި ދައުލަތެއް ބިނާ ކުރުމަށެވެ. ފުދުންތެރި އިގްތިސާދެއް އުފެއްދުމަށެވެ. ހަމަހަމަ ހާރިޖީ ގުޅުންތައް ގާއިމްކޮށް ސިޔާދަތު ދެމެހެއްޓުމަށެވެ. އެތައް ވައުދުތަކަކާ އެކުގައެވެ.\nއިދިކޮޅު ފަރާތްތައް ދެކޭ ގޮތުގައި ސަރުކާރުގެ ވައުދުތައް ނުފުއްދައެވެ. ފުއްދުމުގެ ނިޔަތެއް ވެސް ނެތެވެ. ފުއްދާނެ ގާބިލް ކަމެއް ވެސް ސަރުކާރުގައި ނެތެވެ. އިދިކޮޅުން އެ ވައުދުތައް ސިފަކުރަނީ ބިލާހެއްގެ ގޮތުގައެވެ. ވާދަވެރި އިދިކޮޅު ފަރާތްތަކަކީ ވެސް އާންމު ގޮތެއްގައި ސަރުކާރަށް ފާރަވެރިވެ ފާޑުކިޔާ ބައެކެވެ. އެހެންވުމާއެކު އިދިކޮޅު ކޯލިޝަނަށް މި ސަރުކާރުގައި ފެނުނީ ހައްތަހާ ވެސް ގޯހެވެ.\n"އިސްލާހުގެ ނަމުގައި ޖުޑިޝަރީ ހައިޖެކް ކޮށްލީ"\nރައީސް ސޯލިހްގެ އެންމެ މުހިއްމު ވައުދުފުޅަކަށް ވާނީ ޝަރުއީ ނިޒާމު އިސްލާހު ކުރުމެވެ. ރިޔާސީ ކެމްޕޭންގައި އެންމެ ގިނައިން އެމަނިކުފާނު ވިދާޅުވި ވައުދުފުޅެވެ. ރަށްރަށަށް ވަޑައިގެން ރައްޔިތުން އެންމެ ބޭނުންވަނީ ވެސް އެ ކަން ކަމަށް ވިދާޅުވެއެވެ. "ބައްދަލުވާ ކޮންމެ ރައްޔިތަކު ވެސް އެންމެ ބޮޑަށް އެދެނީ އިންސާފު ގާއިމް ކޮށްދިނުމަށް" ކަމަށެވެ.\nއެކަމަކު މިދިޔަ ދެ އަހަރު ދުވަހު ޝަރުއީ ނިޒާމު އިސްލާހު ކުރަން އުޅުނު ކަމަކަަށް ޕީޕީއެމްއާއި ޕީއެންސީ އިން ނުދެކެއެވެ. އޭގެ ބަދަލުގައި ސަރުކާރުން ޖުޑިޝަރީ ހައިޖެކް ކުރި ކަމަށް އެ ފަރާތުން ގަބޫލުކުރެއެވެ. އިދިކޮޅު ހަމައެކަނި ލީޑަރު އަދި ކުރީގެ ރައީސް އަބްދުﷲ ޔާމީން "އިންސާފުން ބޭރުން" ޖަލުގެ ތޭރިތަކަށް ގެންދިޔައީ ކަމަށް ދެކެއެވެ.\nޕީޕީއެމްގެ ނައިބު ރައީސް، ނައިފަރު ދާއިރާގެ މެންބަރު އަހްމަދު ޝިޔާމް ވިދާޅުވި ގޮތުގައި ޖުޑިޝަރީ އިސްލާހު ކުރުމުގެ ނިޔަތް އޮތް ނަމަ ވައުދާ އެއް ގޮތަށް އެންމެ ފުރަތަމަ ވެސް ގެންނާނެ އިސްލާހަކީ ޖުޑިޝަލް ސާވިސް ކޮމިޝަން އެކުލެވޭ ގޮތް ބަދަލު ކުރުމެވެ.\nއެކަމަކު ޖޭއެސްސީގައި އެމްޑީޕީ "ޖަގަހަ އަޅައިގެން" އެ ޕާޓީގެ ލީޑާޝިޕްގެ އަތްދަށަށް ޖުޑިޝަރީ ގެނައީ ކަމަށް ޝިޔާމް ވިދާޅުވިއެވެ. އެ ކޮމިޝަންގައި ކުރީގެ ރައީސް މުހައްމަދު ނަޝީދާއި އެމަނިކުފާނުގެ ވަކީލުންގެ ގޮތުގައި އުޅުއްވި ބޭފުޅުން ތިއްބަވައެވެ. ޖޭއެސްސީ މެދުވެރިކޮށް ޖުޑިޝަރީ އެ ޕާޓީގެ ލީޑާޝިޕްގެ އަތް ދަށަށް ގެންދިޔައީއެވެ.\nޖޭއެސްސީ އިސްލާހު ކުރުން އޮތީ އެމްޑީޕީގެ އިސްލާހީ އެޖެންޑާގެ އެންމެ ފަހަތުގައި ކަމަށް އެ ޕާޓީގެ އިސް ބޭފުޅުން މިއަދު ވިދާޅުވި އިރު ރިޔާސީ އިންތިހާބުގައި އެއީ އެންމެ ފުރަތަމަ ކުރަން ޖެހޭ ކަމެއް ކަމަށް ރައީސް ވިދާޅުވި ކަން ޝިޔާމް ފާހަގަކުރެއްވިއެވެ. އެހެންވެ، އެ ކަމުގައި އިހްލާސްތެރިކަމެއް ނެތް ކަމަށް އޭނާ ވިދާޅުވިއެވެ.\nޕީއެންސީގެ ޕާލިމެންޓްރީ ގްރޫޕްގެ ލީޑަރު، މަޑުއްވަރީ ދާއިރާގެ މެންބަރު އަދަމް ޝަރީފް ވިދާޅުވި ގޮތުގައި ޝަރުއީ ނިޒާމު އިސްލާހު ކުރުމުގެ އިހްލާސްތެރިކަން އޮތް ނަމަ އިދިކޮޅު ކޯލިޝަނުން މަޖިލީހަށް ހުށަހެޅި ބިލް ކުޑަމިނުން ތަޅުމަށް ބަލައިގަންނާނެއެވެ. ކޮމިޓީ މަރުހަލާއަށް ގެންގޮސް ދައުލަތުގެ މުއައްސަސާތަކާ ގުޅިގެން ދިރާސާކޮށް އެއަށް ވުރެ ކަމުދާ އެކުލެވުމެއް ގެންނަން އުޅުނީސް ކަމަށް އޭނާ ވިދާޅުވިއެވެ.\n"އެންމެ ގޯހީ ހާރިޖީ ސިޔާސަތު، ސިޔާދަތެއް ނެތް"\nރިޔާސީ ކެމްޕޭންގައި ރައީސް ސޯލިހްގެ ކޯލިޝަނުން އެންމެ ބޮޑަށް އޭރުގެ ސަރުކާރަށް އަމާޒުކޮށް ފާޑު ވިދާޅުވި އެއް ކަމަކީ މިއީއެވެ. އެންމެ ގައުމަކަށް އޭރުގެ ސަރުކާރުގެ ހާރިޖީ ސިޔާސަތު ބައްޓަން ކުރުމެވެ. ބައިނަލްއަގްވާމީ މުޖުތަމައުއާ ރާއްޖެ އެކަހެރިވަނީއެވެ. ޑިމޮކްރަސީ ނެތި ގުޅުންތައް ގޯސްވީއެވެ.\nއެހެންވިޔަސް ރައީސް ސޯލިހްގެ ސަރުކާރުގައި އޮތީ ފަހުގެ ތާރީހުގައި ރާއްޖެ ދުށް އެންމެ ގޯސް ހާރިޖީ ސިޔާސަތު ކަމަށް އިދިކޮޅު ކޯލިޝަންގެ ލީޑާޝިޕް ވިދާޅުވެއެވެ. މިނިވަން ހަމަހަމަ ހާރިޖީ ސިޔާސަތެއް ގާއިމް ކުރުމާއި ސިޔާދަތު ހިމާޔަތް ކުރުމުގެ ވައުދަށް ހިޔާނާތްތެރިވެފައިވާ ކަމަށް އެ ބޭފުޅުން ވިދާޅުވެއެވެ.\nއާދަމް ޝަރީފް ވިދާޅުވި ގޮތުގައި މި ސަރުކާރުގައި ވަރަށް ސާފުކޮށް އޮތީ "އެއް ފަޅިއަށް ބަރުވެފައިވާ" ހާރިޖީ ސިޔާސަތެކެވެ. އިންޑިއާ އަދި އިންޑިއާއިން ގާތް ގުޅުން ބާއްވާ ގައުމަކާ މެނުވީ ސަރުކާރަށް ގުޅުން ބަދަހި ނުކުރެވޭ ކަމަށާއި ރާއްޖެއަށް އެންމެ ބޮޑު އެހީއެއް ވަމުންދާ ޗައިނާއާ ގުޅުން ވަރަށް ބޯޑަށް ގޯސް ކަމަށް އޭނާ ވިދާޅުވިއެވެ.\nއިސްލާމީ ގައުމުތަކާ އިތުރަށް ގުޅުން ބަދަހި ކުރުމުގެ ރައީސް ސޯލިހްގެ ވައުދުފުޅު ފާހަގަކުރައްވައި އާދަމް ޝަރީފް ވިދާޅުވީ މި ސަރުކާރުގައި އިސްލާމީ ގައުމުތަކާ އެކު ގުޅުން ދަނީ އިތުރަށް ގޯސްވަމުންނެވެ. ސައުދީ އިން ލިބޭ އެހީ މަދުވެ، ޕާކިސްތާނު ފަދަ ގައުމުތަކާ ވެސް ގުޅުން ގޯސްވާ ކަމަށް ވިދާޅުވިއެވެ.\nޝަރީފް ވިދާޅުވި ގޮތުގައި އެ ގޮތަށް މެދުވެރިވަނީ ހަމަހަމަ ހާރިޖީ ސިޔާސަތެއް ނެތުމުންނެވެ. ސަރުކާރުން ބޭނުންވިޔަސް ގުޅުން ބަދަހި ކުރެވެން އަންނަނީ ވަކި ގައުމަކުން އެދޭ ގައުމުތަކާ ކަމަށާޢި ރާއްޖޭގެ ހާރިޖީ އަދި ދާހިލީ ސިޔާސަތު ބައްޓަން ވަނީ އެ ގައުމުން އެދޭ ގޮތަކަށް ކަމަށް އޭނާ ވިދާޅުވިއެވެ. އޭނާ އެ އިޝާރާތް ކުރެއްވީ އިންޑިއާއާ އޮންނަ ގުޅުމަށެވެ.\nއިދިކޮޅު ކޯލިޝަންގެ އެޑްވައިޒަރު ޑރ. މުހައްމަދު ޖަމީލް އަހުމަދު ވިދާޅުވި ގޮތުގައި ރައީސް މައުމޫންގެ ސަރުކާރުން ފެށިގެން ރާއްޖޭގައި އޮތީ ވަރަށް ހަރުދަނާ ހިފެހެއްޓިފައިވާ ހާރިޖީ ގުޅުންތަކެވެ. އެކަމަކު މި ސަރުކާރާ އެކީގައި ހާރިޖީ ސިޔާސަތު ފާލުން ނައްޓައިގެން ގޮސް ގައުމުގެ ސިޔާދަތަށް އަސަރު ކުރާނެ ގޮތަކަށް ވަކި ގައުމަކާ މާ ބޮޑަށް ބަރޯސާވެ ނިމެމުންދާ ކަމަށް ޖަމީލް ވިދާޅުވިއެވެ.\nކުރީގެ ނައިބު ރައީސް ޖަމީލް ވިދާޅުވާ ގޮތުގައި، އާންމުންގެ ތެރޭގައި މި ސަރުކާރުން ހާރިޖީ ގުޅުން ބާއްވައި ވަކި ގައުމަކާ މެދު މާ ބޮޑަށް ނަފުރަތު އުފެދެނީ ވެސް ސަރުކާރުގައި ހަމަހަމަ ހާރިޖީ ސިޔާސަތެއް ނެތުމުންނެވެ. ހަމަހަމަ ހާރިޖީ ސިޔާސަތެއް ނެތްއިރު ހަރުދަނާ ސިޔާސަތެއް ވެސް ނެތް ކަމަށް އޭނާ ވިދާޅުވިއެވެ. ޖަމީލް އިޝާރާތް ކުރައްވާ އެއް ކަމަކީ "އިންޑިއާ އައުޓް" ގެ ނަމުގައި ބަޔަކު މިހާރު ހިނގާ ހަރަކާތެވެ.\n"މަސައްކަތްތެރިންނާއި މަސްވެރިންނަށް ދެއްކީ ހުވަފެން"\nރައީސް ސޯލިހްގެ ވައުދުނާމާ ސަފްހާތައް އުކާއިރު ދެން އެންމެ ފާހަގަކުރެވުނީ ފުދުންތެރި އިގްތިސާދެއް ބިނާ ކުރުމަށް އޮތް ވައުދުތަކެވެ. މަސައްކަތްތެރިންނަށް ވެފައިވާ ވައުދުތަކެވެ. މަސްވެރިންނާއި ދަނޑުވެރިންނާއި ރިސޯޓް ކުދިންނާއި ފަންނުވެރިންނަށް ހުށަހެޅި ވައުދުތަކެވެ.\nއިދިކޮޅު ފަރާތްތަކުން ދެކޭ ގޮތުގައި މި ވައުދުތައް ފުއްދުމުގެ އިހްލާސްތެރިކަމެއް ވެސް ނެތެވެ. މިއީ މަސައްކަތްތެރިންނަށް އިންތިހާބުގައި ދެއްކި ހުވަފެންތަކެވެ. މިހާރު ވެސް އިތުރަށް ހުވަފެން ދައްކަނީއެވެ. މަޖިލީހަށް ހުށަހަޅާ ގަރާރަކުން ހުވަފެން ދައްކަނީއެވެ. ފާސްކޮށްލާ ގާނޫނީ އޮނިގަނޑަކުން ދައްކަނީއެވެ. އެކަމަކު އެއިން ކަމެއް ކޮށްދިނުމުގެ ގާބިލް ކަމެއް ނެތެވެ. ވިސްނުމެއް ނެތެވެ. ނިޔަތެއް ވެސް ނެތެވެ.\nމެންބަރު ޝިޔާމް ފާހަގަކުރެއްވި ގޮތުގައި މަސްވެރިންނަށް ހުށަހަޅާ ކަންކަމުގެ ގޮތުގައި މަޖިލީހަށް ފަސްވަރަކަށް ގަރާރު މަޖިލީހުގެ މެންބަރުން ވެއްދިއެވެ. އޭގައި މަސްވެރިންނަށް ކަންނެލި ޖަގަހަތަކާއި އޮފްޝޯ ޕްލެޓްފޯމްތަކާއި ގޭދޮށު މަސްޕްލާންޓްތައް އަޅާ ވާހަކަ އޮތެވެ. ގަރާރުތައް ފެނިފައި ހީވަނީ ހިޔާލީ ވާހަކައެއްގެ ގޮތުގައި ކަމަށާއި މިހާތަނަށް އައިއިރު އެއިން ކަމަކަށް އަމަލެއް ނުކުރެވޭ ކަމަށް އޭނާ ވިދާޅުވިއެވެ.\nއިދިކޮޅު މުޒާހަރާ ކަނޑުމަތީގައި ކުރިއަށް ދަނީ. --- ވަގުތު އިމޭޖަސް: އަހުމަދު އަލީ\nމަސްވެރި އާއިލާއަކަށް ނިސްބަތްވާ ޝިޔާމް ދެކެވަޑައިގަންނަވާ ގޮތުގައި އެ ހިޔާލީ ކަންކަމަށް ވުރެ މަސްވެރިންނަށް އެންމެ މުހިއްމުވި ވައުދަކީ ހަމަ އަގު ލިބުމެވެ. އެ ކަން ވެއްޖެތޯ އޭނާ ސުވާލުކުރައްވައެވެ.\nޔޫރަޕްގެ ބާޒާރަށް އެކްސްޕޯޓް ކުރަން އޮންނަ ޑިއުޓީ ކަނޑާނުލެވެއެވެ. އާ ބޮޑު ބާޒާރާކަށް ދިވެހި މަސް ތައާރަފެއް ނުކުރެވެއެވެ. މަސް ރައްކާ ކުރަ ސްޓޯރެޖް ވެސް އިތުރު ވެސް ނުކުރެވުނެވެ. ހަމަ އަގު ހޯދަން ކަމެއް ނުކުރެވުނުތާ ކުރީ ސަރުކާރުގެ ނިންމުންތައް ތަންފީޒުވެސް ނުވެއެވެ.\nމިނިމަމް ވޭޖްއާއި ޑިއުޓީ ނިންމާފައި ރަށަށް ދިއުމާއި ދިވެހިންނަށް ސީނިއާ މެނޭޖްމަންޓްގެ ވަޒީފާތައް ކަށަވަރު ކުރުމުގެ ވައުދު ވެސް ނުފުއްދޭ ކަމަށް ޝިޔާމް ވިދާޅުވިއެވެ. ވަޒީފާއަށް އިސްލާހު ގެނައުމުގެ ބިލުގައި އެ ކަންކަން އޮތީ ނަމެއްގައި ކުރެވޭ ގޮތަށް ކަމަށާއި މިނިމަމް ވޭޖްއަށް އަމަލު ކުރާނީ ދެ އަހަރު ފަހުން ކަމާއި ދިވެހިންނަށް ސީނިއާ މެނޭޖްމަންޓް ވަޒީފާ ދިނުން ލާޒިމް ވާނީ ފަސް އަހަރު ފަހުން ކަން އޭނާ ފާހަގަކުރެއްވިއެވެ.\nސަރުކާރުގެ ފުރަތަމަ ދެ އަހަރަށް ދިނީ އެފް ރިޕޯޓްއެއް!\nއިދިކޮޅު ކޯލިޝަން އިން ދެކޭ ގޮތުގައި ރާއްޖޭގެ ސިޔާސަތު މި ވަނީ ގެއްލިފައެވެ. އިސްލާމީ ވަހުދަތަށް ސަރުކާރުން ދަނީ އިހުމާލުވަމުންނެވެ. ކޮރަޕްޝަނަށް ފުރުސަތު ނުދޭނެ ކަމަށް ބުނެފައި ދުރާލާ ރާވައިގެން ކޮރަޕްޝަން ހިންގަނީއެވެ. ޝަރުއީ ނިޒާމު އިސްލާހު ކުރުމުގެ ނަމުގައި ނިޒާމު ހައިޖެކްކޮށް އަދުލު އިންސާފު މުގުރާލީއެވެ. މުއައްސަސާތައް ސިޔާސީ ކޮށްލީއެވެ. މަސައްކަތްތެރިންނަށް "ހައްގު މިންވަރު" ނުހޯދި އިގްތިސާދު ހަލާކުކޮށްލީއެވެ. ދިވެހި ދައުލަތް އިތުރަށް ދަރަނިވެރިކޮށްލީއެވެ.\nއިދިކޮޅުން މިއަދު ހަވީރު ކުރިއަށް ގެންދިޔަ ސައިކަލު ބުރު:- ވަގުތު އިމޭޖެސް: އަހްމަދް އަލީ\nމިއީ އިދިކޮޅު ފަރާތްތަކުން ސަރުކާރުގެ ވައުދު ފުއްދޭ ގޮތާ މެދު ދެކޭ ގޮތެވެ؛ ސަރުކާރުގެ ހެޔޮ ނިޔަތެއް ނެތް ކަމެވެ. އިސް ކުރަނީ އަމިއްލަ މަސްލަހަތު ކަމެވެ. ގައުމުގެ މަސްލަހަތަކަށް ނުވިސްނާ ކަމެވެ. ސަރުކާރުގެ ފުރަތަމަ ދެ އަހަރަށް އިދިކޮޅު ފަރާތްތަކުން ދެނީ "އެފް ރިޕޯޓް" އެކެވެ. ސަރުކާރުގެ ވައުދުތައް ފުއްދޭ މިންވަރު އޮތް ހަގީގީ ރިޕޯޓް ދިވެހި ރައްޔިތުންނަށް ދޫކޮށްލާނަމެވެ.\nކޭމްގެ އިދާރީ ހިންގުމަކާ އަޅުގަނޑު ނުބެހޭނަން: މަލީހް\nނޮވެމްބަރު 12, 2020 09:38\nއަދިމަޑުކޮށްލާ !! އަދިމިވީއެންމެދެއަހަ ރު. އަޅާނުލާތިބޭ!! ފަސްއަހަ ރުވީމާ އިތު ރު ފަސްއަހަ ރުވެސްދީ!! ގަޅިހެދިގެންތިބޭ!!\nނޮވެމްބަރު 12, 2020 09:59\nއިދިކޮޅުން ބޭނުންވީ އެންމެ ކަމެއް.. އެއީ ވަގު(ރައީސް ޔާމީން އިން އެންޑް އޭޒް) މިނިވަން ކުރުން.. އެކަން ނުވީމަ ބުނާނީ ތިހެންނު.. އެހެންވެ މިހާރު ބަގާވާތަކަށް އެ ރާވަނީ ހަރުކަށި ޓެރަރިސްޓް ޖަމާއަތްތަކާ ގުޅިގެން...\nނޮވެމްބަރު 12, 2020 10:57\nއިންސާފުގެއްލިއްޖެ މިސާލަކީ ވަލުޖަނަވާރުން ކަނޑު ގައި ލެއްވި އަސް ނަންގަވަންދެންތިބުން ނޫންގޮތެއްނެތް\nނޮވެމްބަރު 12, 2020 19:37\nތިހެން ނުކިޔޭނެ އަދި3އަހަރު އެބޮތް. ޑަރަނި ނަގާ ދައްކާލާނަން. ކަމެއް ނުވާކަން\nނޮވެމްބަރު 13, 2020 10:01\nޔާމީނު ޖަލުން ނެރޭނަމޭ ބުނިމީހުނަށް އެކަން ނުވަންޏާ ގޯސްވާނީ ސަރުކާރު ! ކަލޭމެން ކޮންމެ ރިޕޯރޓެއް ނެރުނަސް ޔާމީނު ޖަލުން ނުނެރެވޭނެ ! ޖަލުގެ މުއްދަތު ހަމަކުރީމަ ނުކުމެވޭނެ !( އެހެން ކުށަކަށް ހުކުމް ނުކުރާނަމަ ) ! މީ ވަރަށް ވާހަކަ !


addu in male gendhiya meehaku covid 19 positive vejje\nއައްޑޫ ސިޓީން އިތުރު ފަރުވާ ދިނުމަށް މާލެ ގެންދިޔަ މީހަކު ކޮވިޑް-19 އަށް ޕޮޒިޓިވް ވެއްޖެއެވެ.\nމައުލޫމާތު ލިބިފައިވާ ގޮތުގައި އޭނާ އަކީ މާޗް 10 ވަނަ ދުވަހު ރިސޯޓަކުން އައްޑުއަށް ދިޔަ މީހެކެވެ.\nމައުލޫމާތު ލިބިފައިވާ ގޮތުން އޭނާ ޕޮޒިޓިވްވީ އައްޑޫ އިކްއެޓޯރިއަލް ހޮސްޕިޓަލްގައި ފަރުވާ ދިނުމަށް ފަހު މާލެ ގެންދިއުމުން އައިޖީއެމްއެޗްގައި ހެދި ޓެސްޓްތަކުންނެވެ. އޭނާ އައްޑޫ ހޮސްޕިޓަލަށް ގެންދިޔައީ ހާޓްއެޓޭކެއް ޖެހިގެންނެވެ.\nޕޮޒިޓިވްވެފައި ވަނީ އައްޑޫ ސިޓީ މަރަދޫ ފޭދުއަށް ނިސްބަތްވާ މީހެކެވެ. އޭނާ އަކީ މަރަފޫފޭދޫ މީހެއްކަމުގައިވިޔަސް އޭނާ ހިތަދޫ މީހަކާ ކައިވެނިކޮށްގެން ދިރިއުޅެމުންދަނީ ހިތަދޫގައިކަމަށް މައުލޫމާތު ލިބިފައިވެއެވެ އޭނާ މާލެ ގެންދިޔައީ ރޭގެ ވަގުތެއްގައި ކަމަށްވެސް މައުލޫމާތު ލިބެއެވެ.\nއޭނާ އަށް ފަރުވާ ދިން އައްޑޫ އިކުއިޓޯރިއަލް ހޮސްޕިޓަލުގެ ޑޮކްޓަރުންނާއި ނަރުހުންގެ ކޮޮންޓެކްޓު ޓްރޭސިންގެ މަސައްކަތް މިހާރު ވަނީ ފަށާފައި ކަމަށް މައުލޫމާތު ލިބެއެވެ.


Minimum Wage: Hihvarugadha ninmumeh\nމިނިމަމް ވޭޖް: ހިތްވަރު ގަދަ ނިންމުމެއް\nމިނިމަމް ވޭޖު ކަނޑައެޅުމުގެ ގޮތުން އެކަމާ ގުޅޭ އަމުރުގައި އިކޮނޮމިކް މިނިސްޓަރު ފައްޔާޒު އިސްމާއިލް ސޮއި ކުރައްވަނީ -- ފޮޓޯ: އިކޮނޮމިކް މިނިސްޓްރީ\nމިނިމަމް ވޭޖް ނުވަތަ އެންމެ ކުޑަ އުޖޫރަ ކަނޑައެޅުމަކީ ކުރަންޖެހޭ ކަމެކެވެ. މަސައްކަތްތެރިންގެ ހައްގުތަކަށް އިހްތިރާމު ކުރާނަމަ އެއީ ދައުލަތަކުން ކަށަވަރުކޮށްދީފައި އޮންނަން ޖެހޭ ހައްގެކެވެ. ރާއްޖޭގައި މިނިމަމް ވޭޖް ކަނޑައެޅުމުގެ ވާހަކަތައް ދެކެވޭތާ އަހަރުތަކެއް ވެއްޖެ އެވެ. އެކި ސިނާއަތްތަކުގެ މަސައްކަތްތެރިން މިނިމަމް ވޭޖަކަށް ގޮވާލާތާ ވެސް އެތައް އަހަރުތަކެއް ވެއްޖެ އެވެ. އެކަމަކު އިއްޔެ އާއި ހަމައަށް އެކަން އޮތީ ނުވެ އެވެ.\nމިނިމަމް ވޭޖު ކަނޑައެޅުމަކީ ރައީސް އިބްރާހީމް މުހައްމަދު ސޯލިހާއި އެމަނިކުފާނު ނިސްބަތްވެވަޑައިގަންނަވާ އެމްޑީޕީގެ މުހިއްމު ވައުދެކެވެ. ގިނަ ދުވަސްތަކެއްގެ ދިރާސާތަކާއި ބުރަ މަސައްކަތްތަކަކަށްފަހު ރައީސް ސޯލިހުގެ ސަރުކާރުން މިހާރު އެވަނީ މިނިމަމް ވޭޖު ކަނޑައަޅައި އިއުލާންކޮށްފަ އެވެ. އެއީ ހިތްވަރުގަދަ ނިންމުމެކެވެ. ސަބަބަކީ އެފަދަ ނިންމުންތަކަކީ ވިޔަފާރިވެރިން ރުހޭ ނިންމުންތަކަށް ނުވާނެތީ އެވެ. އެފަދަ ކޮންމެ ނިންމުމަކާ އެކު ވިޔަފާރިވެރިންގެ ފަރާތުން ސިޔާސީ ގޮތުން ސަރުކާރަށް ކުރިމަތިވާނެ ފިއްތުންތަކެއް ހުންނާނެ އެވެ. ސަރުކާރުގެ ޕޮޕިއުލާރިޓީ ނުވަތަ މަގުބޫލުކަން ވިޔަފާރިވެރިންގެ ކުރިމަތީގައި ކުޑަވެގެން ދާނެ އެވެ. އެހެންވެ މިނިމަމް ވޭޖް ކަނޑައެޅުމާއި އެކި ނަން ނަމުގައި ޓެކްސްތައް ނެގުމަކީ ސަރުކާރުތަކުން ފަސްޖެހޭ ކަންކަމެވެ.\nމިނިމަމް ވޭޖާ އެކު އަންނާނެ ހެޔޮ ބަދަލުތައް\nމިނިމަމް ވޭޖާ އެކު އެންމެ ބޮޑު ހިތްހަމަޖެހުމެއް ލިބޭނީ އާދައިގެ ވަޒީފާތަކުގައި އުޅޭ މަސައްކަތްތެރިންނަށެވެ. ރާއްޖޭގައި މިހާތަނަށް މިނިމަމް ވޭޖެއް ކަނޑައަޅާފައި ނުވާތީ ވަޒީފާ ދޭ ފަރާތްތަކުން މުވައްޒަފުންނަށް އެންމެ ކުޑަ އުޖޫރައިގެ ގޮތުގައި ދެމުން ގެންދިޔައީ އެ ވަގުތަކަށް ދޭން ފެންނަ އަދަދެކެވެ. އެކަމަކު މިނިމަމް ވޭޖާ އެކު މަސައްކަތްތެރިންނަށް އެ މީހުންނަށް ލިބޭނެ އެންމެ ކުޑަ މުސާރަ އެނގޭނެ އެވެ. އެހެންކަމުން މަސައްކަތްތެރިންގެ ހައްގުތައް ހިމާޔާތްކުރުމަށާއި ނުހައްގު، ދަށް އުޖޫރަ މަސައްކަތްތެރިންނަށް ދިނުމުގެ މައްސަލައަށް މިނިމަމް ވޭޖާ އެކު ލިބިގެން އެ ދަނީ ބޮޑު ހައްލެކެވެ.\nމިނިމަމް ވޭޖު ކަނޑައަޅާފައިވަނީ ގަޑިއިރަކަށް ޖެހޭ އަދަދު ހިސާބު ކޮށްގެން ކަމަށްވާތީ ދާއިމީ ނުވަތަ ފުލްޓައިމް ވަޒީފާތަކުގައި މަސައްކަތް ކުރާ މީހުންގެ އިތުރުން ޕާޓް ޓައިމް އަދި ސާވިސް ކޮންޓްރެކްޓް ތަކުގެ ދަށުން ވަޒީފާ ލިބޭ މީހުން މިނިމަމް ވޭޖު ތެރޭގައި ހިމެނުމަށް ބޮޑެތި ފަސޭހަތަކެއް ލިބިގެންދާނެ އެވެ. މިނިމަމް ވޭޖު ތަންފީޒު ކުރާނީ ކުދި ވިޔަފާރިތަކުގެ މާލީ ހާލަތަށް ރިއާޔަތްކޮށްގެން ގަޑިއިރަކަށް ޖެހޭ އަދަދުތަކެއް ކަނޑައެޅިގެން ކަމަށްވާތީ މިނިމަމް ވޭޖަށް އަމަލުކުރުމުގައި އެއީ ކުދި ވިޔަފާރިތަކަށް ލިބޭނެ ފަސޭހަ ތަކެކެވެ. އެއީ މަސައްކަތްތެރިންނާއި ދައުލަތުގެ އިދާރާތަކާއި އަމިއްލަ ވިޔަފާރިތަކުގެ އުފެއްދުންތެރިކަން ވެސް ރަނގަޅު ވާނެ ސަބަބެކެވެ.\nއިކޮނޮމިކް މިނިސްޓަރު ފައްޔާޒު އިސްމާއީލް ވިދާޅުވި ގޮތުގައި ސަރުކާރުގެ އިދާރާތަކުން މިހާރު އަމަލުކުރަމުންދާ ބައެއް ގަވައިދުތައް އުވާލައި މިނިމަމް ވޭޖާ އެކު ހިދުމަތްތައް އަވަސްކުރުމަށް ވަރަށް ބޮޑު އިސްކަމެއް ދެއްވާނެ އެވެ. ވަކިން ހާއްސަކޮށް އޮޓަމޭޓްކޮށްގެން ސަރުކާރުގެ ހިދުމަތްތައް އަވަސްކުރަން އިންވެސްޓްކުރާނެ އެވެ. ވަޒީފާތަކަށް ދިވެހިން ޝައުގުވެރިކޮށް، އަހުލުވެރިކޮށް އަދި މީހުން ބިނާކުރުމަށްވެސް އިސްކަންދޭނެ އެވެ. އެ މަގަށް ސަރުކާރުން މަސައްކަތް ކޮށްފިނަމަ ދައުލަތުގެ ހިންގުން ހަރުދަނާވެ، ހިދުމަތް ލިބުން ލަސްވާ ކަމަށް ބުނެ ކުރާ ޝަކުވާތަކަށް ވެސް މިނިމަމް ވޭޖާ އެކު ހެޔޮ ބަދަލުތަކެއް އަންނާނެ އެވެ.\nރާއްޖޭގެ މިނިމަމް ވޭޖު ކަނޑައަޅާފައިވަނީ ސަރަހައްދީ ގައުމުތަކާއި ރާއްޖެ ގޮތަށް އުފެދިފައިވާ ކުދި ޖަޒީރާ ގައުމުތަކުގައި ކަނޑައަޅާފައިވާ އަދަދުތަކަށް ވެސް ބަލައިގެންނެވެ. އެއީ ކަމެއް ފަށައިގަންނައިރު ނިންމާފައިވާ މުހިއްމު ނިންމުމެކެވެ.\nބައެއް ގައުމުތަކާއި ރާއްޖޭގެ މިނިމަމް ވޭޖުގައި ހުރި ތަފާތު އަންގައިދޭ ޓޭބަލެއް -- ފޮޓޯ: އަވަސް\nމިނިމަމް ވޭޖު ބެހިފައިވާ ގޮތް\nމިނިިިިިމަމް ވޭޖު ކަނޑައަޅައި އިއުލާންކުރީ މިނިމަމް ވޭޖު ބޯޑުން ލަފާ ދިން ގޮތާ ކޮންމެވެސް ވަރެއްގެ ތަފާތުތަކަކާ އެކު އެވެ. އެ ތަފާތު ގެނައީ ކުދި ފަންތިއާއި ބޮޑެތި ވިޔަފާރިތަކުގެ ބަޔަށެވެ. ކުދި ފަންތީގެ ވިޔަފާރިތަކުން 500 ރުފިޔާ އަދި ބޮޑެތި ވިޔަފާރިތަކުން 900 ރުފިޔާ އުނިކޮށްފައިވެ އެވެ. އެކަމަކު ސިިވިލް ސާވިސް އާއި ދައުލަތުގެ އިދާރާތައް ހިމެނޭ ޕަބްލިކް ސެކްޓަރުގެ މިނިމަމް ވޭޖު ކަނޑައަޅައި އިއުލާންކުރީ ބޯޑުން ލަފާ ދިން ގޮތަށެވެ.\n"އެންމެ ކުޑަމިނުން ދޭން ޖެހޭ އުޖޫރަ ކަނޑައަޅާ އަމުރު"ގެ 4.7 ގައި ސަރުކާރު ހިއްސާވާ ކުންފުނިތައް ވެސް ހިމަނާފައިވަނީ ޕްރައިވެޓް ސެކްޓަރުގަ އެވެ. އެހެންކަމުން ސަރުކާރު ކުންފުނިތައް ހިމެނޭނީ ޕްރައިވެޓް ސެކްޓަރުގެ ބޮޑެތި ވިޔަފާރިތަކުގެ ބައިގަ އެވެ.\nބޯޑުގެ ނިންމުމާ އެއްގޮތަށް މިނިމަމް ވޭޖު ކަނޑައަޅައި އިއުލާން ކުރުމަކީ ކަމާ ގުޅޭ ވަޒީރުގެ ހައިސިއްޔަތުން އިކޮނޮމިކިް މިނިސްޓަރަށް ގާނޫނީ ގޮތުން ލާޒިމްވާ ކަމެއް ނޫނެވެ. މިނިމަމް ވޭޖު އެޑްވައިޒަރީ ބޯޑުގެ ގާނޫނީ ޒިންމާ އަކީ މިނިމަމް ވޭޖު ކަނޑައެޅުމާ ގުޅޭ ދިރާސާތަކަށް ފަހު ބޭނުންވާ ލަފާ މިނިސްޓަރަށް އެރުވުމެވެ. އެހެންވެ ބޯޑުގެ ނިންމުމަށް ބައެއް ބަދަލުތައް ގެންނެވި ސަބަބު މިނިސްޓަރު ފައްޔާޒު އޮޅުންފިލުއްވައިދެއްވާފައިވެ އެވެ. އެގޮތުން ބޯޑުން ދީފައިވާ ލަފާގައިވާ އަދަދުތައް ދެ ފަންތިއަކުން ކުޑަކުރަން ނިންމީ ކޮވިޑުގެ ސަބަބުން އިގްތިސާދަށް އައިސްފައިވާ ހީނަރުކަމަށް ބަލާފައި ކަމަށް ވިދާޅުވި އެވެ.\nބޯޑުގެ ލަފާގައި އެވަނީ ވަރަށް ރަނގަޅު ނިންމުންތަކެއް. އެކަމަކު ކޮވިޑުގެ ހާލަތުން އަދިވެސް އަރައިނުގަނެވިފައި ނުވާތީވެ އަޅުގަނޑުމެންނަށް ލަފާކުރެވެނީ ކޮވިޑުގެ ކުރިން 2019ގައި އޮތް ވަރަށް އިގްތިސާދު އަނބުރާ އިއާދަވާން އަދިވެސް އަހަރެއް ދެ އަހަރު ވާނެއޭ،\nޕްރައިވެޓް ސެކްޓަރަށް ބޯޑުން ލަފާ ދިން ގޮތް\nކުދި ފަންތީގެ ވިޔަފާރިތަކަށް ގަޑިއިރަކަށް 24.04 ރުފޔާ - މަހަކު 5،000 ރުފިޔާ\nމެދު ފަންތީގެ ވިޔަފާރިތަކަށް ގަޑިއިރަކަށް 33.65 ރުފިޔާ - މަހަކު 7،000 ރުފޔާ\nބޮޑެތި ވިޔަފާރިތަކަށް ގަޑި އިރަކަށް 42.79ރ. ރުފިޔާ - މަހަކު 8،900 ރުފިޔާ\nޕްރައިވެޓް ސެކްޓަރަށް އިއުލާންކުރި އަދަދުތައް\nކުދި ފަންތީގެ ވިޔަފާރިތަކަށް ގަޑިއިރަކަށް 21.63 ރުފިޔާ - މަހަކު 4،500 ރުފިޔާ\nމެދު ފަންތީގެ ވިޔަފާރިތަކަށް ގަޑިއިރަކަށް 33.65 ރުފިޔާ - 7،000 ރުފޔާ\nބޮޑެތި ވިޔަފާރިތަކަށް ގަޑިއިރަކަށް 38.46 ރުފިޔާ - 8،000 ރުފިޔާ\nޕަބްލިކް ސެކްޓަރަށް އިއުލާންކުރި ގޮތް\nގަޑިއިރަކަށް 33.65 ރުފިޔާ - މަހަކު 7،000 ރުފިޔާ\nޕްރައިވެޓް ސެކްޓަރާއި ޕަބްލިކް ސެކްޓަރަށް މިނިމަމް ވޭޖުގެ ގޮތުގައި ކަނޑައެޅުމަށް ބޯޑުން ލަފާ ދިން އަދަދުތަކާއި ސަރުކާރުން އިއުލާން ކުރި އަދަދު -- ފޮޓޯ: އަވަސް\nމިނިމަމް ވޭޖުގައި ހިމެނެނީ ކޮން އެއްޗެއް؟\nމިނިމަމް ވޭޖު އިއުލާންކުރުމާ އެކު ސޯޝަލްމީޑިއާގައި ދެކެވެމުންދާ ވާހަކަތަކަށް ބަލާއިރު މިނިމަމް ވޭޖުގެ ތެރޭގައި ހިމެނޭ އަދި ނުހިމެނޭ ބައިތަކަކީ ކޮބައިކަން ބައެއް މީހުންނަށް ސާފު ނުވާ ކަން ފާހަގަކުރެވެ އެވެ. ފަހަރެއްގައި ވަކި މަގުސަދެއްގައި ބަޔަކު އެކަން އޮޅުވާލަނީ ކަމަށްވެސް ވެދާނެ އެވެ. އެކަމަކު އެންމެ ކުޑަމިނުން ދޭން ޖެހޭ އުޖޫރަ ކަނޑައަޅައި ގެޒެޓްކޮށްފައިވާ އަމުރުގައި އެންމެ ކުޑަމިނުން ދޭން ޖެހޭ އުޖޫރައިގެ މާނައިގެ ތެރޭގައި ހިމެނޭ އަދި ނުހިމެނޭ މުސާރައާއި އިނާޔަތްތައް ވަރަށް ސާފުކޮށް ބުނެދީފައިވެ އެވެ.\nއެ އަމުރުގެ 1.1 ގައިވާ ގޮތުން އެންމެ ކުޑަމިނުން ދޭން ޖެހޭ އުޖޫރައިގެ ތެރޭގައި ހިމެނެނީ އަސާސީ މުސާރައާއި ފިކްސްޑް އެލަވަންސް ތަކެވެ. އެ އަމުރުގެ 1.2 ގައިވާ ގޮތުން އެންމެ ކުޑަމިނުން ދޭން ޖެހޭ އުޖޫރައިގެ ތެރޭގައި އިތުރު ގަޑީގެ ފައިސާއާއި، ރަމަޟާން މަހުގެ އިނާޔަތާއި، ސާވިސް ޗާޖާއި، ހާލަތަށް ރިއާޔަތްކޮށް ނުވަތަ ވަކި މަސްއޫލިއްޔަތެއް އަދާކުރުމުގެ ގޮތުން އެކި މަސް މަހު އެކި މިންވަރަށް ދެވޭ އެލަވަންސްތަކާއި، ވަކި ދުވަސްވަރެއްގައި ދެވޭ އެލަވަންސް ނުވަތަ ބޯނަސް އަދި އިންކައިންޑް ބެނެފިޓްސް ނުވަތަ އެއިން ކަމަކަށް ހަރަދުވާ މިންވަރެއް ނުހިމެނޭނެ އެވެ.\nރަށުން ބޭރުގައި ވަޒީފާ އަދާކުރާ މީހުންނަށް ވަޒީފާދޭ ފަރާތްތަކުން ބައެއް ފަހަރު ކެއުމާއި ހުރުން ހަމަޖައްސައިދެ އެވެ. އެކަމަކު އެ ހާލަތުގައި އެއިން ކަމަކަށް ހޭދަވާނެ މިންވަރު ފައިސާގެ ގޮތުން ހިސާބުކޮށް މިނިމަމް ވޭޖުގެ ތެރޭގައި ނުހިމެނޭނެ އެވެ. ވަކިން ހާއްސަކޮށް ރިސޯޓްތަކުގެ މުވައްޒަފުންގެ ހުރުމާ ކެއުން މިނިމަމް ވޭޖްގެ ތެރޭގައި ނުހިމެނޭނެ އެވެ.\nކުރިންވެސް ފާހަގަކުރި ގޮތަށް މިނިމަމް ވޭޖް ކަނޑައަޅާފައިވަނީ މުވައްޒަފުން މަސައްކަތްކުރާ ކޮންމެ ގަޑި އިރަކަށް ޖެހޭ މިންވަރަށް ބަލައިގެންނެވެ. އެގޮތަށް މިނިމަމް ވޭޖުގެ އަދަދު ކަނޑައަޅާފައިވާތީ އަމިއްލަ ވިޔަފާރިތަކުން ކޮންމެ މަހަކު އެންމެ މަދުވެގެން މުވައްޒަފުންނަށް ދޭން ޖެހޭނެ އަދަދު ވެސް ވަނީ ކަނޑައަޅާފަ އެވެ. ގަޑި އިރަކަށް ޖެހޭ އަދަދަށް ބަލައި މިނިމަމް ވޭޖް ކަނޑައަޅާފައި ހުރި ވަޒީފާތަކުގައި އިތުރު ގަޑީގައި މަސައްކަތްކޮށް ގަޑި އިރަކަށް ޖެހޭ އަދަދު ދަށް ނަމަ އެ އަދަދު މަދުވެގެން މިނިމަމް ވޭޖުގައި ކަނޑައަޅާފައިވާ އަދަދާ އެއްވަރު ކުރަން ޖެހެ އެވެ.\nއިސްތިސްނާ ކުރެވޭ ފަރާތްތައް\nމިނިމަމް ވޭޖު ތަންފީޒު ކުރަން ނިންމާފައިވަނީ އަންނަ އަހަރުގެ ފުރަތަމަ ދުވަހުން ފެށިގެންނެވެ. އެކަމަކު މިނިމަމް ވޭޖް އެޑްވައިޒަރީ ބޯޑުގެ ލަފާގެ މަތިން މިނިމަމް ވޭޖް ތަންފީޒު ކުރުމުގައި ބައެއް ފަރާތްތައް އިސްތިސްނާ ކޮށްފައިވެ އެވެ. މީގެތެރޭގައި ހިމެނެނީ ރާއްޖޭގައި މަސައްކަތް ކުރާ ބިދޭސީންނާއި، ރާއްޖޭގައި ހިންގާ އެންމެ ކުދި ވިޔަފާރިތައް ނުވަތަ މައިކްރޯ ވިޔަފާރި ތަކެވެ.\nއެންމެ ކުދި ވިޔަފާރިތަކުގެ ގޮތުގައި ބަލާފައިވަނީ ކުދި އަދި މެދު ފަންތީގެ ވިޔަފާރީގެ ގާނޫނު ނުވަތަ އެސްއެމްއީ ގާނޫނުގެ ހަތަރުވަނަ މާއްދާގައި ބުނެފައިވާ ވިޔަފާރިތަކަށެވެ. އެފަދަ ވިޔަފާރިތަކަކީ އެ ތަންތަނުގައި ވަޒީފާ އަދާކުރާ މުވައްޒަފުންގެ އަދަދު ހަޔަކަށް ވުރެ މަދު، އަހަރެއްގެ މައްޗަށް ފަސް ލައްކަ ރުފިޔާ އަށް ވުރެ ޖުމްލަ އާމްދަނީ އިތުރު ނުވާ ވިޔަފާރިތަކެވެ.\nއެންމެ ކުދި ވިޔަފާރިތަކަށް މިނިމަމް ވޭޖު ތަންފީޒު ނުކުރަން ނިންމީ އެފަަދަ ވިޔަފާރިތަކުގެ ތެރޭގައި ގިނައީ އާއިލީ ކުދި ވިޔަފާރިތައް ކަމަށް ވެފައި އެފަދަ ވިޔަފާރިތަކުގެ ހަގީގީ މަންޒަރު ސާފު ނުވާތީ އެވެ.\nރާއްޖޭގައި މަސައްކަތް ކުރާ ބިދޭސީންނަށް މިވަގުތު މިނިމަމް ވޭޖެއް ކަނޑައަޅާކަށް މިނިމަމް ވޭޖު އެޑްވައިޒަރީ ބޯޑަކަށް ނުފެނެ އެވެ. ބޯޑުން ލަފާ ދީފައިވަނީ ވަޒީފާއާ ބެހޭ ގާނޫނު އިސްލާހުކޮށްގެން ބިދޭސީންނަށް ދެވޭނެ އެންމެ ކުޑަ އުޖޫރަ ތަންފީޒު ކުރުން ފަސް އަހަރަށް ފަސްކުރުމަށެވެ. އެކަމަކު އެ މުއްދަތުގެ ތެރޭގައި ކަމާ ގުޅޭ އިތުރު ދިރާސާތައް ކުރުމަށާއި ފަސް އަހަރު ހަމަވުމުގެ ކުރިން ރާއްޖޭގެ އިގުތިސާދީ ހާލަތަށް ބަލައި، ބިދޭސީންނަށް މިނިމަމް ވޭޖެއް ކަނޑައެޅެން އޮތް ނަމަ އެގޮތަށް އަމަލުކުރެވިދާނެ ކަމަށްވެސް ބޯޑުން ނިންމާފައިވެ އެވެ.\nއެންމެ ބޮޑު ފައިދާއެއް ޓޫރިޒަމް ދާއިރާގެ މަސައްކަތްތެރިންނަށް\nއިކޮނޮމިކް މިނިސްޓްރީން އެއްކޮށްފައިވާ މައުލޫމާތުތަކަށް ބަލާއިރު ރާއްޖޭގައި މަސައްކަތްކުރާ މީހުންގެ އާބާދީއަކީ 191،270 އެވެ. އޭގެ ތެރެއިން 60 ޕަސެންޓަކީ ފިރިހެނުންނެވެ.\nވަޒީފާގެ ބާޒާރުގެ މިހާރުގެ އެވްރެޖް އުޖޫރައަކީ މަހަކަށް 7،396 ރުފިޔާ އެވެ. އެކަމަކު އަސާސީ މުސާރަތައް އެވްރެޖު ގޮތެއްގައި އުޅެނީ 3،000 ރުފިޔާގަ އެވެ.\nސަރުކާރުން މިނިމަމް ވޭޖް ކަނޑައަޅައި ތަންފީޒުކުރަން ފެށުމުން ރާއްޖޭގައި މަސައްކަތް ކުރާ މީހުންގެ ތެރެއިން 40-50 ޕަސަންޓާ ދެމެދުގެ މުވައްޒަފުންނަށް ސީދާ ގޮތެއްގައި މަންފާ ކުރާނެ އެވެ. ސީދާ އަދަދަކުން ބުނާނަމަ އެއީ ގާތްގަނޑަކަށް 54،000 މުވައްޒަފުންނަށް މަންފާ ކުރާ ވާހަކައެވެ. މީގެތެރެއިން ވެސް މިހާރުގެ މުސާރަތަކަށް ބަލާއިރު އެންމެ ބޮޑު މަންފާއެއް ލިބެނީ ފަތުރުވެރިކަމުގެ ދާއިރާގައި މަސައްކަތް ކުރާ މުވައްޒަފުންނަށެވެ.\nފަތުރުވެރިކަމުގެ ދާއިރާގައި މަސައްކަތް ކުރާ މުވައްޒަފުންގެ މިހާރުގެ އެވްރެޖު މުސާރައަކީ 4،000 ރުފިޔާ އާއި 5،000 ރުފިޔާއާ ދެމެދުގެ އަދަދެކެވެ. އެހެންކަމުން މިނިމަމް ވޭޖާ އެކު ފަތުރުވެރިކަމުގެ ދާއިރާގައި ހަރަކާތްތެރިވާ މުވައްޒަފުންގެ ތެރެއިން 60 ޕަސަންޓް މުވައްޒަފުންގެ މުސާރަ ދެގުނަ ވާނެ ކަމަށް ސަރުކާރުގެ ހޯދުންތަކުން ދައްކަ އެވެ. އެއީ ފަތުރުވެރިކަމުގެ ދާއިރާގައި މަސައްކަތް ކުރާ ގާތްގަނޑަކަށް 13،000 މީހުންގެ ވާހަކައެވެ.\nފަތުރުވެރިކަމުގެ ދާއިރާގައި މަސައްކަތް ކުރާ މުވައްޒަފުންތަކެއް ފަތުރުވެރިންތަކަކަށް ހިދުމަތް ދެނީ --ފޮޓޯ: އަވަސް\nފަތުރުވެރިކަމުގެ ދާއިރާގެ މުވައްޒަފުންގެ މުސާރަ، މިނިމަމް ވޭޖާ އެކު ދެގުނަ ވަނީ އެ ދާއިރާގެ މިނިމަމް ވޭޖުގެ ގޮތުގައި ގަޑިއިރަކަށް ކަނޑައެޅި 38.46 ރުފިޔާއާ އެކު މަހަކަށް ލިބޭ 8،000 ރުފިޔާގެ ތެރެއަށް، މިދިޔަ އަހަރު ވަޒީފާއާ ބެހޭ ގާނޫނަށް ގެނައި އިސްލާހާ އެކު ރިސޯޓުތަކުގެ ސާވިސް ޗާޖުގެ ގޮތުގައި ނަގަން މަޖުބޫރުކޮށްފައިވާ 10 ޕަސަންޓްގެ އަދަދު ވަދެގެންދާތީ އެވެ. ސާވިސް ޗާޖަށް ގެނެސްފައިވާ އިސްލާހާ އެކު މުވައްޒަފުންނަށް އެވްރެޖު އަދަދެއްގެ ގޮތުގައި 5،000 ރުފިޔާއާއި 10،000 ރުފިޔާގެ އަދަދެއް ސާވިސް ޗާޖުގެ ގޮތުގައި އެކަނިވެސް ލިބޭނެ އެވެ.\n"އެހެންކަމުން އެންމެ މަދުން ލިބޭ ފަރާތަކަށް ވެސް އަޅުގަނޑުމެންގެ ދިރާސާގައި [ސާވިސް ސާޖު ހިމަނައިގެން] 12،000 ރުފިޔާ މި މިނިމަމް ވޭޖާ އެކު ރިސޯޓެއްގައި ވަޒީފާ އަދާކުރާ ދިވެއްސަކަށް ލިބޭނެ،" ފައްޔާޒު ވިދާޅުވި އެވެ.\nފަތުރުވެރިކަމުގެ ދާއިރާގެ މިނިމަމް ވޭޖު ސަރުކާރުން ކަނޑައެޅި އިރު އެ ދާއިރާގެ މިނިމަމް ވޭޖުގެ ގޮތުގައި ބޯޑުން ކަނޑައެޅި 8،900 ރުފިޔާގެ ތެރެއިން 900 ރުފިޔާ އުނިކޮށްފައިވާތީ ބައެއް ރިސޯޓު މުވައްޒަފުން އެކަމާ ހިތްހަމައެއް ނުޖެހެ އެވެ. އެކަމަކު ސަރުކާރުން އެކަން ކުރީ ރާއްޖޭގެ އިގްތިސާދީ ހާލަތަށް ބަލާއިރު ކޮވިޑްގައި އެންމެ ބޮޑު ގެއްލުމެއް ލިބުނީ ފަތުރުވެރިކަމުގެ ދާއިރާގެ ވިޔަފާރިތަކަށް ކަމަށްވާ އެފަދަ ވިޔަފާރިތައް އަލުން ހަމައިސްކޮޅަށް ތެދުވުމަށް ފުރުސަތެއް ދިނުމުގެ ގޮތުންނެވެ. މިނިމަމް ވޭޖު އޮތީ މުރާޖައާ ކުރެވޭ ގޮތަށް ކަމަށްވާތީ އިގްތިސާދީ ހާލަތު ބަދަލުވުމުން ރިސޯޓު މުވައްޒަފުންނާ އަދި އެހެން ދާއިރާތަކުގެ މުވައްޒަފުންގެ ކަންބޮޑުވުންތަކަށް ވެސް އިތުރަށް ހައްލުތައް ހޯދާނެ ކަމުގެ ޔަގީންކަން ސަރުކާރުންދެ އެވެ.\nފަތުރުވެރިކަމުގެ ދާއިރާގެ މިނިމަމް ވޭޖާ އެކު ރިސޯޓުތަކުގައި މަސައްކަތް ކުރާ ގިނަ އަދަދެއްގެ މުވައްޒަފުންގެ މުސާރަތަކަށް ހެޔޮ ބަދަލެއް އަންނާތީ އެކަމަށް މަރުހަބާ ކިޔާފައިވާ މުވައްޒަފުންގެ އަދަދުވެސް މަދެއް ނޫނެވެ. މިނިމަމް ވޭޖަކީ އަލަށް ފަށައިގަންނަން އުޅޭ ކަމަކަށްވާތީ ފަށައިގަތުމުގެ މަރުހަލާގައި މައްސަލަތައް ހުންނާނެ ކަމަށް ބައެއް މުވައްޒަފުން ގަބޫލުކުރެ އެވެ. މިނިމަމް ވޭޖް ބަލައިގެން މުވައްޒަފުން ދެކޭ ގޮތުގައި ރާއްޖޭގެ އެއްވެސް ސަރުކާރަކަށް ކުރަން ނުކެރުނު ކަމެއް ރައީސް ސޯލިހުގެ ސަރުކާރުން ކުރަން ނިންމުމަކީ ވެސް އެކަމަށް ހިތްވަރު ދޭންޖެހޭ ކަމެކެވެ.\nމިނިމަމް ވޭޖުގެ މަންފާ ދެވަނަ އަށް އެންމެ ބޮޑަށް ކުރާނެ އެއް ބަޔަކީ ސިވިލް ސާވިސްގެ މުވައްޒަފުންނާއި ސަރުކާރު ހިއްސާވާ ކުންފުނިތަކުގެ މުވައްޒަފުންނެވެ. ސަރުކާރުން އެއްކޮށްފައިވާ މައުލޫމާތުތަކަށް ބަލާއިރު މިނިމަމް ވޭޖުގެ މަންފާ ސީދާ ގޮތެއްގައި 15،400 ސިވިލް ސާވަންޓަކަށް ލިބިގެންދާނެ އެވެ. ސިވިލް ސާވިސްގައި މަސައްކަތް ކުރާ މުވައްޒަފުންގެ އެވްރެޖު އަދަދަކީ 26،500 މުވައްޒަފުންނެވެ. އެހެންކަމުން މިނިމަމް ވޭޖާ އެކު ސަރުކާރުގެ 15،400 މުވައްޒަފުންނަށް މުސާރައިގެ ކުރިއެރުމެއް ލިބުމަކީ ދެބައިކުޅަ އެއްބައި މުވައްޒަފުންނަށް އަންނަ ކުރިއެރުމެކެވެ. މިނިމަމް ވޭޖާ އެކު ސަރުކާރު ހިއްސާވާ ކުންފުނިތަކުގައި މަސައްކަތް ކުރާ 5,100 މުވައްޒަފުންނަށް ވެސް މުސާރައިގެ ކުރިއެރުމެއް ލިބިގެންދެ އެވެ.\nމިނިމަމް ވޭޖާ އެކު ސަރުކާރު މުވައްޒަފުންގެ މުސާރަތަކަށް ލިބިގެންދާ ކުރިއެރުންތަކާ އެކު ދައުލަތުގެ އަންނަ އަހަރުގެ ބަޖެޓަށް ވެސް އިތުރު ލޮޅުމެއް އަރަ އެވެ. އެގޮތުން މިނިމަމް ވޭޖާ އެކު މުވައްޒަފުންނަށް މުސާރަ ދިނުމަށް ދައުލަތުގެ ބަޖެޓުން އިތުރު 500 މިލިއަން ރުފިޔާ އަށް ވުރެ ބޮޑު އަދަދެއް ހޭދަކުރަންޖެހެ އެވެ. އެކަމަކު ސަރުކާރުން ތިބީ މިނިމަމް ވޭޖާ އެކު މުވައްޒަފުންނަށް ލިބޭ ކުރިއެރުން ހޯދައިދޭ ގޮތަށެވެ. މުވައްޒަފުންގެ ހައްގުގައި އެ ބުރަ އުފުލަން ތައްޔާރަށެވެ.\nރައީސުލްޖުމްހޫރިއްޔާ އިބްރާހީމް މުހައްމަދު ސޯލިހް މީގެކުރިން އެޑިޔުކޭޝަން މިނިސްޓްރީއަށް ވަޑައިގެން އެ މިނިސްޓްރީގެ މުވައްޒަފުންނާ ބައްދަލުކުރައްވަނީ -- ފޮޓޯ: ރައީސް އޮފީސް\nސިވިލް ސާވިސް މުވައްޒަފުންގެ މައިގަނޑު ކަންބޮޑުވުމަކީ މިނިމަމް ވޭޖާ އެކު މުވައްޒަފުގެ މަސައްކަތު ގަޑިއަށް ބަދަލު ގެނައުމަށް ބޯޑުން ލަފާ ދީފައި އޮތުމެވެ. ސިވިލް ސާވިސްގެ މަސައްކަތު ގަޑީގެ ގޮތުގައި މިހާރު ކަނޑައަޅާފައިވާ ހަ ގަޑިއިރު، އައްގަޑި އިރަށް ބަދަލުކުރަން ބޯޑުން ވަނީ މިނިސްޓަރަށް ލަފާ ދީފަ އެވެ. އެކަމަކު މިވަގުތަށް އަދި އެއީ ހަމައެކަނި ލަފަ އެކެވެ. ސަރުކާރުން އެކަމުގައި ގޮތްތަކެއް ނިންމާނީ އިތުރު ދިރާސާތަކެއް ހެދުމަށްފަހުގައި ކަމަށް މިނިސްޓަރު ފައްޔާޒުގެ ވާހަކަފުޅު އެނގިގެންދެ އެވެ.\n"އެއީ އަޅުގަނޑުމެން ކުރިއަށް އޮތް ތަނުގައި ވިސްނާ އެކަމާ ގުޅިގެން މަޝްވަރާ ކުރާނެ ކަމެއް،" ފައްޔާޒު ވިދާޅުވި އެވެ.\nފާޑުކިޔުންތަކާއި ކަންބޮޑުވުންތަކަށް ސަރުކާރުގެ ޖަވާބު\nސަރުކާރުން މިނިމަމް ވޭޖު ކަނޑައަޅާފައިވަނީ ނުވަ ދާއިރާކުންނެވެ. މީގެތެރޭގައި ހިމެނެނީ މަސްވެރިިކަމާއި ދަނޑުވެރިކަމުގެ ސިނާއަތް، ފަތުރުވެރިކަމުގެ ސިނާއަތް، ކޮންސްޓްރަކްޝަން މަސައްކަތުގެ ސިނާއަތް، ދަތުރުފަތުރުގެ ސިނާއަތް، ސިއްހީ ހިދުމަތުގެ ދާއިރާ، ތައުލީމީ ހިދުމަތުގެ ދާއިރާ، ކުދި އަދި މެދު ފަންތީގެ ވިޔަފާރިތަކުގެ ދާއިރާ، އިންފޮމޭޝަން، ކޮމިއުނިކޭޝަން އަދި ޓެކްނޮލޮޖީގެ ދާއިރާގެ އިތުރުން މެރިޓައިމްގެ ދާއިރާ އެވެ.\nކުދި ވިޔަފާރިތަކުގެ މިނިމަމް ވޭޖު ކަނޑައެޅީ ކައިޓްޒް އިންޑެކްސް ބޭނުންކޮށްގެންނެވެ. އެއީ މިނިމަމް ވޭޖް ކަނޑައަޅަން ގައުމުތަކުން އާންމުކޮށް ބޭނުންކުރާ މިންގަނޑެކެވެ. އެ އިންޑެކްސްގައި އެގައުމެއްގެ އެވްރެޖް އުޖޫރައިގެ އެންމެ ކުޑަވެގެން 44 ޕަސެންޓު ވާންޖެހޭނީ އަސާސީ މުސާރަ އަށެވެ. ބޮޑެތި ވިޔަފާރިތަަކަށް މިނިމަމް ވޭޖް ކަނޑައަޅާފައިވަނީ ނީޑްސް ބޭސްޑް އެސެސްމަންޓަކާއި އިގްތިސާދީ ގާބިލްކަމާ ގުޅުންހުރި އެސެސްމަންޓެއްގެ މައްޗަށް ބިނާކޮށްފަ އެވެ.\nމިނިމަމް ވޭޖް ކަނޑައެޅުމުގެ ވައުދު ފުއްދުމުގެ މަސައްކަތް ސަރުކާރުން ކޮށްފައިވަނީ މަސައްކަތްތެރީންނާއި ވަޒީފާދޭ ފަރާތްތައް ތަމްސީލުކުރާ މެންބަރުންނާ އެކު، ގިނަ މަޝްވަރާތަކަކަށް ފަހު އަދި ލިބުނު ގިނަ ހުށަހެޅުންތަކެއްގެ މައްޗަށް ބިނާކޮށް، ހުރިހާ ފަރާތްތަކެއްގެ ކަންބޮޑުވުންތަކަށް ބެލުމަށްފަހު އެވެ. މިނިމަމް ވޭޖު ކަނޑައެޅުމަކީ އަލަށް ކުރެވުނު ކަމަކަށް ވާތީ ފަށައިގަތުުގައި ގޮންޖެހުންތަކެއް ހުންނާނެ އެވެ. އިގްތިސާދަށް އަންނަ ވަގުތީ ބަދަލުތަކެއް ހުންނާނެ އެވެ.\nމާރުކޭޓުން ބަޔަކު ވިޔަފާރިކުރަނީ. މިނިމަމް ވޭޖާ އެކު މުދަލުގެ އަގަށް ވަގުތީ ބަދަލެއް އަތުވެދާނެ ކަމަށް ސަރުކާރުން ލަފާކުރޭ -- ފޮޓޯ: އަވަސް\nމިނިމަމް ވޭޖާ އެކު ނިކުމެދާނެ މައްސަލަތައް މިނިސްޓަރު ފައްޔާޒު ވެސް ގަބޫލުކުރައްވަ އެވެ. އެކަންކަމާ ކުރިމަތިލައި އިގްތިސާދު ހަމައަކަށް އެޅުވުމަށް ސަރުކާރުގެ ވިސްނުންތަކެއް އެބަހުއްޓެވެ. އެއްކަމަކަށް މިނިމަމް ވޭޖާ ގުޅިގެން ދަތިވާ ވިޔަފާރިތަކަށް އެހީވުމުގެ ގޮތުން އެފަދަ ވިޔަފާރިތަކަށް ލުއިތަކެއް ދިނުމަށް ސަރުކާރުން ވަނީ ނިންމާފަ އެވެ. އެގޮތުން ސަރުކާރުގެ ވިސްނުމުގައި ހުރީ ވިޔަފާރިތަކުން ނަގާފައިވާ ލޯނުތައް ދެއްކުމަށް ދަތިވާ ވިޔަފާރިތަކަށް ލުއިދިނުމާއި، މީގެކުރިން ކުލި ކުޑަކޮށްދީފައި ނުވާ ރިސޯޓުތަކުގެ ކުލި ކުޑަކޮށްދިނުމާއި އަދި ލީސް ޕީރިއަޑުގެ މުއްދަތަށް އެއްކޮށް ރިސޯޓް ހިންގުމަށް ހުއްދައެއް ދިނުމެވެ.\nސަރުކާރުން ލަފާކުރާ ގޮތުގައި ކޮވިޑަށް ފަހު އިގްތިސާދަށް ބޮޑު ލޮޅުމެއް އަރާފައިވާތީ މިދަނޑިވަޅުގައި މިނިމަމް ވޭޖު ތަންފީޒުކުރަން ފެށުމާ ގުޅިގެން ކުރިއަށް އޮތް ހައެއްކަ މަސް ދުވަހަށް އެބްނޯމަލް އިންފްލޭޝަނެއް ނުވަތަ އާއްމުކޮށް ނާންނަ ފަދަ ވަގުތީ އިންފްލޭޝަނެއް އައިސް ތަކެތީގެ އަގު އުފުލޭނެ އެވެ. އެކަމަކު ސަރުކާރުން ނިކުމެ ހުރިހާ ބާވަތެއްގެ މުދަލުގެ އަގުތައް ކޮންޓްރޯލް ކުރަން ވިސްނާފައެއް ނުވެ އެވެ. މިނިސްޓަރު ފައްޔާޒު ވިދާޅުވި ގޮތުގައި އަގު ކޮންޓްރޯލްކުރުމުގައި އާއްމުކޮށް ގެންގުޅޭނެ އުސޫލަކީ އަސާސީ މުދަލުގެ ގޮތުގައި ބަލަމުންދާ ކާޑުގެ ބާވަތްތައް ކޮންޓްރޯލްކުރުމެވެ.\nއަޅުގަނޑުމެން ބަލަމުންދާނަން ބައެއް ކަހަލަ މުދާ ކޮންޓްރޯލް ކުރަންޖެހޭތޯ. އަދި ކޮންޓްރޯލް ކުރަން ޖެހުނަސް ވިޔަފާރިވެރިންނަށް އެލިބޭ އަގަށްވުރެ ކުޑަކޮށެއް ނުއެއް ވިއްކޭނެ ދެއްތޯ. އެހެންވީމާ އެއަށް އަޅުގަނޑުމެން ކޮންޓްރޯލް އަގެއް ގެނެސްފިއްޔާ ވިޔަފާރިވެރިޔާ އެ މުދާ ނުގެންނާނެ. އޭގެ މާނައަކީ އެ މުދާ ރާއްޖެއިން ނުވެސް ލިބޭނެއޭ. އެހެންވީމަ އޭގައި އަޅުގަނޑުމެން ކައިރިން ބަލަމުންދާނަން ކޮންކަހަލަ އަސަރުތަކެއްތޯ ކުރަނީ. ސަރުކާރުން އިންޓަވޭންޝަނެއް ހަދަންޖެހޭތޯ. ހަދަންޖެހިއްޖެ ކަމަށްވާނަމަ ކޮންކަހަލަ އިންޓަވޭންޝަނެއްތޯ ހަދަނީ\nމިނިމަމް ވޭޖާ އެކު ވަގުތީ މައްސަލަތަކެއް ކުރިމަތިވި ނަމަވެސް މުސްތަގުބަލަށް ބަލާއިރު މިނިމަމް ވޭޖާ ގުޅިގެން އާންމު މީހާގެ އަތްމަތި ތަނަވަސްވެ ވިޔަފާރިތަކުގެ ފައިދާ އިތުރުވާނެ ކަމަށް މިނިސްޓަރު ފައްޔާޒު ގަބޫލުކުރައްވަ އެވެ. އަދި އެކަމުގެ ސަބަބުން ސަރުކާރަށް ލިބޭ އާމްދަނީ އަށް ވެސް ހެޔޮ ބަދަލެއް އަންނާނެ ކަމުގައި ވިދާޅުވި އެވެ.\nބިދޭސީންނަށް މިނިމަމް ވޭޖު ކަނޑައަޅާފައި ނުވާތީ ވަޒީފާތަކަށް ހެޔޮ އަގުގައި ބިދޭސީން ހޯދުމަށް ފުރުސަތު އޮތް ކަމަށް ބައެއް ބޭފުޅުން ދެކެވަޑައިގަންނަވަ އެވެ. އެއީ މަސައްކަތްތެރިންގެ ހައްގުތަކަށް މަސައްކަތް ކުރާ ބައެއް ޖަމިއްޔާތަކުގެ ވެސް ކަންބޮޑުވުމެކެވެ. އެކަމަކު ރެގިއުލޭޓް ކުރުން ހަރުދަނާކޮށް ގާނޫނީ އިމުގެ ތެރެއިން އަޅަންޖެހޭ ފިޔަވަޅުތައް އެޅޭނަމަ މިނިމަމް ވޭޖާ އެކު ބިދޭސީ މަސައްކަތްތެރިންގެ އަދަދު އިތުރުވާނެ ކަމަކަށް ސަރުކާރުން ގަބޫލެއް ނުކުރެ އެވެ. ބިދޭސީން އިތުރުވެދާނެ ކަމަށް ބުނާ މައްސަލާގައި މިނިސްޓަރު ފައްޔާޒު ވިދާޅުވި ގޮތުގައި ދިވެހިންނާ އެއް ހަމައެއްގައި ބިދޭސީންނަށް މިނިމަމް ވޭޖެއް ކަނޑައަޅައިފިނަމަ އެކަމުގެ ސަބަބުން ރާއްޖޭގެ އިގްތިސާދަށް 340 މިލިއަން ޑޮލަރު ގެއްލުމެއް ލިބިދާނެ އެވެ.\nމިނިމަމް ވޭޖު ތަންފީޒު ކުރުމުގައި ސަރުކާރުގެ ދައުރު\nވަޒީފާއާ ބެހޭ ގާނޫނުގައިވާ ގޮތުން މިނިމަމް ވޭޖް ތަންފީޒު ކުރާ ގޮތް ބަލައި ފިޔަވަޅު އެޅުމުގެ އެންމެ އިސް ދައުރެއް އަދާކުރާ ފަރާތަކީ ވަޒީފާއާ ބެހޭ ޓްރައިބިއުނަލް އެވެ. އެއީ މިނިވަންކޮށް ހިންގާ ދައުލަތުގެ ވަކި އިދާރާއަކަށް ވާތީ މިނިމަމް ވޭޖާ ގުޅިގެން ޓްރައިބިއުނަލުން ކުރަންޖެހޭ މަސައްކަތްތަކަށް ސަރުކާރުން ފުރިހަމަ އަށް އެހީތެރިވާނެ ކަމަށް ފައްޔާޒު ވިދާޅުވި އެވެ. ހަމައެއާ އެކު ވަޒީފާދޭ ފަރާތްތަކާއި ވަޒީފާ އަދާކުރާ ފަރާތުން ހުށަހެޅޭ ޝަކުވާތަކާއި ކަންބޮޑުވުންތަކަށް ބަލައި އެކަންކަމަށް ރިއާޔަތްކޮށް އުސޫލުތަކަށް ގެންނަން ޖެހޭ ބަދަލެއް އޮތް ނަމަ އެކަމެއް ސަރުކާރުން ކުރާނެ ކަމުގެ ޔަގީންކަން ފައްޔާޒު ވަނީ ދެއްވާފަ އެވެ.\nވަޒީފާއާ ބެހޭ ޓްރައިބިއުނަލް. މިނިމަމް ވޭޖު ތަންފީޒު ކުރާ ގޮތް ބަލައި ފިޔަވަޅު އެޅުމުގެ ޒިންމާ އޮތީ ޓްރައިބިއުނަލަށް -- ފޮޓޯ: އަވަސް\nފައްޔާޒު ވިދާޅުވި ގޮތުގައި މިނިމަމް ވޭޖް ތަންފީޒު ކުރުމަށްޓަައި އެކި ތަންތަނަށް ޕޮލިސް ފޮނުވަންޖެހޭ ހާލަތަކަށް ނުދާނެ އެވެ. އޭގެކުރިން ވަޒީފާ އަދާކުރާ ފަރާތްތަކުން އެ މައްސަލަތައް ޓްރައިބިއުނަލަށް ހުށަހަޅައި ގާނޫނީ އިމުގެ ތެރެއިން މައްސަލަތަކަށް ހައްލު ހޯދާނެ އެވެ. މިނިމަމް ވޭޖް ތަންފީޒު ކުރުުމުގައި މަކަރާއި ހީލަތް ހަދާތޯ ބެލުމަށް ޕެންޝަން ފަންޑުގެ ހިސާބުތަކާއި ޓެކްސްއާ ގުޅޭ ހިސާބުތައް ބަަލައި މޮނިޓާ ކުރުމަށް ސަރުކާރުން އޮތީ ނިންމާފަ އެވެ.\nވަޒީފާއާ ބެހޭ ގާނޫނު އިސްލާހުކޮށް މިނިމަމް ވޭޖު އިއުލާންކުރީ މަސައްކަތްތެރިންނަށް މުސާރައިގެ ގޮތުން އެންމެ ކުޑަމިނުން ދޭންޖެހޭ އުޖޫރައިގެ ގޮތުގައި މިނިސްޓަރު ކަނޑައަޅާ އަދަދު ކޮންމެ ދެ އަހަރަކުން މުރާޖައާ ކުރެވޭ ގޮތަށެވެ. އެހެންކަމުން މިނިމަމް ވޭޖު ތަންފީޒުކުރުމުގައި ދިމާވާ މައްސަލަތައް ބަލައި ހައްލު ހޯދުމުގެ ފުރުސަތު ވެސް ގާނޫނުގައި އޮތީ ދީފަ އެވެ. ދެން އޮތީ ހުރިހާ ފަރާތްތަކެއް ގުޅިގެން މިނިމަމް ވޭޖް އެންމެ ރަނގަޅު ގޮތުގައި ތަންފީޒުކުރުމުގެ މަސައްކަތް ފެށުމެވެ.\nމިނިސްޓްރީ އޮފް އިކޮނޮމިކް ޑިވެލޮޕްެމަންޓް ފައްޔާޒް އިސްމާއީލް މިނިމަމް ވޭޖް


Yameen aai Jumhooree party siyaasee gothun gulheyne haalatheh naannaane: Riyaz | Mihaaru\nޖުމްހޫރީ ޕާޓީގެ ލީޑަރު ގާސިމްއާ އެކު އެ ޕާޓީގެ ބައެއް މެމްބަރުން ޖަލްސާއެއްގައި: ޔާމީނާ އެކު ޖޭޕީން ސިޔާސީ މަސައްކަތް ނުކުރާނެ ކަމަށް ރިޔާޒް ވިދާޅުވި. --ފޮޓޯ/މިހާރު\nޔާމީން އާއި ޖުމްހޫރީ ޕާޓީ ސިޔާސީ ގޮތުން ގުޅޭނެ ހާލަތެއް ނާންނާނެ: ރިޔާޒް\n28 ޖެނުއަރީ 2019 - 11:21 43 comments\nރައްޔިތުންގެ މަޖިލީހުގެ އިންތިޚާބުގައި ކޯލިޝަނުން އެކުގައި ވާދަކުރަން އެމްޑީޕީ އާއި ޖުމްހޫރީ ޕާޓީ އަށް އެއްބަސްނުވެވި ސިޔާސީ ގޮތުން ވަނީ ހިޔާލުތަފާތު ވެފަ އެވެ. ސަރުކާރު ހިއްސާވާ ނިސްބަތުން މަޖިލީސް އިންތިޚާބަށް ވެސް ގޮނޑިތައް ބަހާލައިގެން ވާދަކުރަން ޖޭޕީން ބޭނުންވިޔަސް އެމްޑީޕީން ވަނީ އެކަމާ ދެކޮޅު ހަދައިފަ އެވެ.\nސަރުކާރު ކޯލިޝަންގެ އެންމެ ބޮޑު ޕާޓީ އެމްޑީޕީން ބޭނުން ވަނީ ވަކިން ވާދަކޮށްގެން މަޖިލިސް އިންތިޚާބުގެ ގިނަ ގޮނޑިތައް ކާމިޔާބުކުރާށެވެ. މިއީ، ކޯލިޝަނެއްގައި ތިބެ އެ ޕާޓީ އަށް އެކަނި ސިޔާސީ ކުރިއެރުން ހޯދަން އެމްޑީޕީން އެޅި ފިޔަވަޅެއް ކަމަށް ސިފަކުރައްވައި ޖުމްހޫރީ ޕާޓީގެ ލީޑަރު ގާސިމް އިބްރާހިމް ވަނީ މަޖިލިސް އިންތިހާބުގައި އެ ޕާޓީއާ އެކުގައި މަސައްކަތް ކުރަން ޝައުގުވެރިވާ އެންމެންނާ ވާހަކަ ދައްކަން ތައްޔާރު ކަމަށް ވިދާޅުވެފަ އެވެ. އޭގެ ތެރޭގައި، ޔާމީނަށް ވެސް ފުރުސަތު އޮތް ކަމުގެ އިޝާރާތްތަކެއް ވަނީ ދެއްވައިފަ އެވެ.\nމަޖިލީސް އިންތިޚާބަށް ޔާމީނާއި ގާސިމް ކޯލިޝަން ހަދާފާނެ ކަމަށް ބައެއް މީހުންނަށް ވިސްނުނަސް ރިޔާޒް އެކަން ދޮގުކުރެއްވި އެވެ. އޭނާ ވިދާޅުވި ގޮތުގައި، "އެ މަންޒަރެއް ނުފެނެ" އެވެ.\n"ރައީސް ޔާމީނާ އެކު މަސައްކަތް ކުރަން ޖެހޭ އެއްވެސް ހާލަތެއް ނާންނާނެ. ކުރިއަށް އޮތް ފަސް އަހަރު އަޅުގަނޑުމެން ދެމިތިބޭނީ ރައީސް އިބްރާހިމް މުހައްމަދު ސޯލިހްއާ އެކު. އެއީ ޖުމްހޫރީ ޕާޓީގެ ޕޮޒިޝަންއަކީ،" ރިޔާޒް ވިދާޅުވި އެވެ.\nކޮންގްރެސް ޕާޓީ އުފެއްދުމަށް ދަރުބާރުގޭގައި ރޭ ބޭއްވި ޖަލްސާގައި ކުރީގެ ރައީސް އަދި ޕީޕީއެމްގެ ރައީސް ޔާމީނާއި ކޮންގްރެސްގެ ޕާޓީގެ ވަގުތީ ރައީސް އަބްދުއްރަހީމް އަދި ވަގުތީ އެއް ނައިބު ރައީސް ސައީދު ބައިވެރިވެވަޑައިގަންނަވަނީ.---ފޮޓޯ: ނިޝާން އަލީ/މިހާރު\nއޭނާ ވިދާޅުވި ގޮތުގައި ސިޔާސީ ގޮތުން ކޮންމެ ޕާޓީއަކުން ވެސް އަމާޒު ހިފާނީ، ގިނަ ގޮނޑިތައް ކާމިޔާބުކޮށް، ގިނަ ލީޑަރުންގެ ވެސް ތާއީދު ހޯދުމަށެވެ. އޭގެ މާނައަކީ، ވަކި ލީޑަރަކާ އެކުގައި ސިޔާސީ މަސައްކަތް ކުރުން ނޫން ކަމަށް ވިދާޅުވި އެވެ.\nޑިމޮކްރަސީއެއްގައި ސަރުކާރު ޒިންމާދާރުކުރުވަން އިދިކޮޅު ޕާޓީތަކަށް ފުރުސަތު ލިބެން ޖެހޭ ކަން ފާހަގަކުރައްވައި ރިޔާޒް ވިދާޅުވީ އެއްވެސް ބަޔަކާ ޒާތީވުމަކީ ކޯލިޝަންގެ ވިސްނުމަކަށް ވެގެން ނުވާނެ ކަމަށެވެ. ކޯލިޝަން ވެރިކަމަކަށް ރައްޔިތުން ވޯޓު ދިނީ ނުރަނގަޅު ކަންކަން އިސްލާހު ކުރަން ކަމަށް ވިދާޅުވި އެވެ.\n"މައިނޯރިޓީ ނުވަތަ އޮޕޮޒިޝަންގެ ގޮތުގައި ތިބި ބަޔަކާ އެކު ވެސް މަޖިލީސް ތެރޭގައި ކުރަން ޖެހޭ ބަހުސް، މަޝްވަރާ ކުރެވެން ޖެހޭނެ. މަޖިލީސް ތެރޭގައި ކަންކަން ނުކުރެވޭ ގޮތަށް އޮވެގެން ނުވާނެ،" ރިޔާޒް ވިދާޅުވި އެވެ.\nސަރުކާރު ކޯލިޝަންގައި ހިމެނޭ އެމްޑީޕީ އާއި ޖުމްހޫރީ ޕާޓީ ހިޔާލުތަފާތުވެފައިވީ ނަމަވެސް ކޯލިޝަން ނުރޫޅޭނެ ކަމަށް ރައީސް އިބްރާހިމް މުހައްމަދު ސޯލިހް ވެސް ވަނީ ވިދާޅުވެފަ އެވެ.\nއިތުރު ލިޔުންތައް ސިޔާސީ ޕާޓީ މެމްބަރު ގާސިމް އިބްރާހިމް (މާމިގިލި) ޖުމްހޫރީ ޕާޓީ މެމްބަރު އަބްދުﷲ ރިޔާޒް (ތިމަރަފުށި) ޕީޕީއެމް ރައީސް އަބްދުﷲ ޔާމީން އިއްތިހާދުގެ ހަމަނުޖެހުން


#OnePhoto: dhin luyaa eku hih'hama jahsaalan enmen beyrah! - One Online\nވަން ފޮޓޯ: ދިން ލުޔާއެކު ހިތްހަމަޖައްސާލަން އެންމެން ބޭރަށް!\n03 ޖުލައި 2021، މާލެ: ސްކޭޓްބޯޓަކާއެކު ކުޑަ ކުއްޖަކު ސައިކަލެއްގެ މަތީގައި: މާލެ ސަރަހައްދުގައި ކޮވިޑް-19 ހުލުވިކަމާއެކު ފެތުރެން ފެށުމުން އެޅި ފިޔަވަޅުތަކަށް ލުއި ދިނުމުން ގިނަ ބަޔަކު ދަނީ ކަސްރަތު ކުރުމަށާއި ކުޅިވަރު ކުޅެ އަދި ހިތްހަމަޖައްސާލުމަށް ބޭރަށް ނުކުންނަމުން -- ވަން ފޮޓޯ: އަހުމަދު އައިހަމް\n03 ޖުލައި 2021، މާލެ: މަގުމަތީ ދުވެލަން ނުކުމެ އުޅުނު މީހަކު ކަސްރަތު ކުރަނީ: މާލެ ސަރަހައްދުގައި ކޮވިޑް-19 ހުލުވިކަމާއެކު ފެތުރެން ފެށުމުން އެޅި ފިޔަވަޅުތަކަށް ލުއި ދިނުމުން ގިނަ ބަޔަކު ދަނީ ކަސްރަތު ކުރުމަށާއި ކުޅިވަރު ކުޅެ އަދި ހިތްހަމަޖައްސާލުމަށް ބޭރަށް ނުކުންނަމުން -- ވަން ފޮޓޯ: އަހުމަދު އައިހަމް\n03 ޖުލައި 2021، މާލެ: އާޓިފިޝަލް ބީޗުގައި ކުޑަކުއްޖަކު ކުޅެނީ: މާލެ ސަރަހައްދުގައި ކޮވިޑް-19 ހުލުވިކަމާއެކު ފެތުރެން ފެށުމުން އެޅި ފިޔަވަޅުތަކަށް ލުއި ދިނުމުން ގިނަ ބަޔަކު ދަނީ ކަސްރަތު ކުރުމަށާއި ކުޅިވަރު ކުޅެ އަދި ހިތްހަމަޖައްސާލުމަށް ބޭރަށް ނުކުންނަމުން -- ވަން ފޮޓޯ: އަހުމަދު އައިހަމް\n03 ޖުލައި 2021، މާލެ: ކަސްރަތަށް ނުކުމެ އުޅުނު މީހަކު އިށީންދެލައިގެން: މާލެ ސަރަހައްދުގައި ކޮވިޑް-19 ހުލުވިކަމާއެކު ފެތުރެން ފެށުމުން އެޅި ފިޔަވަޅުތަކަށް ލުއި ދިނުމުން ގިނަ ބަޔަކު ދަނީ ކަސްރަތު ކުރުމަށާއި ކުޅިވަރު ކުޅެ އަދި ހިތްހަމަޖައްސާލުމަށް ބޭރަށް ނުކުންނަމުން -- ވަން ފޮޓޯ: އަހުމަދު އައިހަމް\n03 ޖުލައި 2021، މާލެ: އާޓިޝަލް ބީޗުގައި ކުޑަކުއްޖަކު ވެއްޔާ ކުޅެނީ: މާލެ ސަރަހައްދުގައި ކޮވިޑް-19 ހުލުވިކަމާއެކު ފެތުރެން ފެށުމުން އެޅި ފިޔަވަޅުތަކަށް ލުއި ދިނުމުން ގިނަ ބަޔަކު ދަނީ ކަސްރަތު ކުރުމަށާއި ކުޅިވަރު ކުޅެ އަދި ހިތްހަމަޖައްސާލުމަށް ބޭރަށް ނުކުންނަމުން -- ވަން ފޮޓޯ: އަހުމަދު އައިހަމް\n03 ޖުލައި 2021، މާލެ: އާޓިފިޝަލް ބީޗަށް ދަތުރުގޮސް އުޅުނު ބަޔަކު އެތަނުގައި ކައިބޮއެ ހަދަނީ: މާލެ ސަރަހައްދުގައި ކޮވިޑް-19 ހުލުވިކަމާއެކު ފެތުރެން ފެށުމުން އެޅި ފިޔަވަޅުތަކަށް ލުއި ދިނުމުން ގިނަ ބަޔަކު ދަނީ ކަސްރަތު ކުރުމަށާއި ކުޅިވަރު ކުޅެ އަދި ހިތްހަމަޖައްސާލުމަށް ބޭރަށް ނުކުންނަމުން -- ވަން ފޮޓޯ: އަހުމަދު އައިހަމް\n03 ޖުލައި 2021، މާލެ: ތޮށިމަތީގައި ހުރެ މީހަކު މަސް ބާނަނީ: މާލެ ސަރަހައްދުގައި ކޮވިޑް-19 ހުލުވިކަމާއެކު ފެތުރެން ފެށުމުން އެޅި ފިޔަވަޅުތަކަށް ލުއި ދިނުމުން ގިނަ ބަޔަކު ދަނީ ކަސްރަތު ކުރުމަށާއި ކުޅިވަރު ކުޅެ އަދި ހިތްހަމަޖައްސާލުމަށް ބޭރަށް ނުކުންނަމުން -- ވަން ފޮޓޯ: އަހުމަދު އައިހަމް\n03 ޖުލައި 2021، މާލެ: އާޓިފިޝަލް ބީޗު ސަރަހައްދުގައި ދެ މީހަކު އިށީންދެލައިގެން: މާލެ ސަރަހައްދުގައި ކޮވިޑް-19 ހުލުވިކަމާއެކު ފެތުރެން ފެށުމުން އެޅި ފިޔަވަޅުތަކަށް ލުއި ދިނުމުން ގިނަ ބަޔަކު ދަނީ ކަސްރަތު ކުރުމަށާއި ކުޅިވަރު ކުޅެ އަދި ހިތްހަމަޖައްސާލުމަށް ބޭރަށް ނުކުންނަމުން -- ވަން ފޮޓޯ: އަހުމަދު އައިހަމް\n03 ޖުލައި 2021، މާލެ: ފަތާ ޓްރެކް ސަރަހައްދުގައި ގިނަ ބަޔަކު: މާލެ ސަރަހައްދުގައި ކޮވިޑް-19 ހުލުވިކަމާއެކު ފެތުރެން ފެށުމުން އެޅި ފިޔަވަޅުތަކަށް ލުއި ދިނުމުން ގިނަ ބަޔަކު ދަނީ ކަސްރަތު ކުރުމަށާއި ކުޅިވަރު ކުޅެ އަދި ހިތްހަމަޖައްސާލުމަށް ބޭރަށް ނުކުންނަމުން -- ވަން ފޮޓޯ: އަހުމަދު އައިހަމް\n03 ޖުލައި 2021، މާލެ: ޖުމްހޫރީ މައިދާނުގައި ކުޑަކުދިންތަކެއް ދުވަނީ: މާލެ ސަރަހައްދުގައި ކޮވިޑް-19 ހުލުވިކަމާއެކު ފެތުރެން ފެށުމުން އެޅި ފިޔަވަޅުތަކަށް ލުއި ދިނުމުން ގިނަ ބަޔަކު ދަނީ ކަސްރަތު ކުރުމަށާއި ކުޅިވަރު ކުޅެ އަދި ހިތްހަމަޖައްސާލުމަށް ބޭރަށް ނުކުންނަމުން -- ވަން ފޮޓޯ: އަހުމަދު އައިހަމް\n03 ޖުލައި 2021، މާލެ: މާލެ ސަރަހައްދުގައި ކޮވިޑް-19 ހުލުވިކަމާއެކު ފެތުރެން ފެށުމުން އެޅި ފިޔަވަޅުތަކަށް ލުއި ދިނުމުން ގިނަ ބަޔަކު ދަނީ ކަސްރަތު ކުރުމަށާއި ކުޅިވަރު ކުޅެ އަދި ހިތްހަމަޖައްސާލުމަށް ބޭރަށް ނުކުންނަމުން -- ވަން ފޮޓޯ: އަހުމަދު އައިހަމް\nގުޅޭ ޓެގު ހެލްތު ޕްރޮޓެކްޝަން އެޖެންސީ (އެޗްޕީއޭ) ކުޑަކުދީން ކަސްރަތު ކާފިއު ލޮކްޑައުން އެޗްއީއޯސީ


Covid haalathu goasvaathy harakaaithah las kuran ilthimaas kohfi\nމާލެ ތެރެއިން ރޭންޑަމް ސާމްޕަލް ނަގަނީ-- ފޮޓޯ: ސަން\nކޮވިޑް ހާލަތު ގޯސްވާތީ ހަރަކާތްތައް ލަސްކުރަން އިލްތިމާސްކޮށްފި\nކޮވިޑް ކޭސްތައް އިތުރުވަމުންދާތީ ކޮންމެހެން ބާއްވަން ޖެހޭ ހަރަކާތްތަކާއި ހަފުލާތައް ފިޔަވައި އެހެން ކަންކަން ލަސްކުރަން އެޗްޕީއޭ އިން މިރޭ އިލްތިމާސްކޮށްފި އެވެ.\nއެ އިދާރާ އިން ނެރުނު ނޫސްބަޔާނެއްގައި ބުނީ އެކި ގައުމުތަކާއި ރާއްޖޭގައި ވެސް ކޮވިޑް-19ގެ ކޭސްތައް އިތުރުވަމުންދާ ކަމަށެވެ. އެހެންކަމުން ކޮންމެހެން ބާއްވަން ޖެހޭ ހަފުލާއެއް ވިޔަސް ވީހާ ވެސް މަދު މީހުން އެއްވާ ގޮތަށް ނުވަތަ އޮންލައިންކޮށް ބޭއްވޭނެ އިންތިޒާމެއް ހަމަޖެއްސުމަށް އިލްތިމާސްކުރާ ކަމަށެވެ.\nކޮވިޑް ޖެހިގެން ހޮސްޕިޓަލުގައި އެޑްމިޓް ކުރާ މީހުންގެ އަދަދު އިތުރުވަމުން އަންނައިރު އެ ބަލީގައި މި މަހު ތިން މީހަކު ވަނީ މަރުވެފައެވެ.\nދަތުރުފަތުރު ކުރުމުގެ ކުރިން ދަތުރުކުރާ ރަށުގެ ނުވަތަ ގައުމުގެ ކޮވިޑްގެ ހާލަތު ދެނެގަތުމާއި ހައިރިސްކު މީހުން ގޮވައިގެން ދަތުރުކުރާ ނަމަ އަދި ކޮވިޑް ގިނަ ތަންތަނަށް ދާ ނަމަ ކޮންމެހެން ދާންޖެހޭ ދަތުރުތައް ފިޔަވައި އެހެން ދަތުރުތައް ލަސްކުރުމަށްވެސް އެދިފައި ވެއެވެ.\nދަތުރުކުރުމުގެ ކުރިން، ދާ ގައުމެއްގެ ކޮވިޑް ޓެސްޓު އަދި ވެކްސިން ޖެހުމުގެ އުސޫލުތައް ރަނގަޅަށް ބެލުމަށާއި ދަތުރުގެ ކުރިން ވެކްސިން ސެޓްފިކެޓް ހަދަން ޖެހޭ ނަމަ ނުވަތަ ގެއްލިފައިވާ ވެކްސިން ކާޑް އަލުން ހަދަން ޖެހޭ ނަމަ އެކަން ދުރާލައި ކުރުމަށް ވެސް އެޗްޕީއޭ އިން އެދެ އެވެ.\nހަފްތާއެއް ތެރޭ 1202 މީހުން ކޮވިޑަށް ޕޮޒިޓިވް ވެއްޖެ\nވިޔަފާރީތަކަށް ލޯނުގެ ގޮތުގައި އެސްޑީއެފްސީން 374 މިލިއަނަށްވުރެ ގިނަ ރުފިޔާ\nދުވަސްވީ މީހުންނާއި ދިފާއީ ނިޒާމު ބަލިކަށި މީހުންނަށް ވެކްސިންގެ ހަތަރު ވަނަ ޑޯޒެއް


fandiyaarun vaki kuran jehey gothah genai islaahu ge massala high court in dhevana faharah ves balaeh nugai.\nފަނޑިޔާރުން ވަކިކުރި އިސްލާހުގެ މައްސަލަ ހައި ކޯޓުން ދެވަނަ ފަހަރަށް ވެސް ބަލައެއްނުގަތް\nސުޕްރީމް ކޯޓުން ދެ ފަނޑިޔާރުން ވަކިކުރަންޖެހޭ ގޮތަށް ކޯޓުތަކުގެ ގާނޫނަށް ގެނައި އިސްލާހުގެ ބާތިލްކުރަން ހުށަހެޅި މައްސަލަ ދެވަނަ ފަހަރަށް ހުށަހެޅުމުން ވެސް އެ މައްސަލަ ބަލައިގަނެވެން ނެތް ކަމަށް ހައި ކޯޓުގެ ފަނޑިޔާރުންގެ މަޖިލީހުން ނިންމައިފި އެވެ.\nރައީސް އަބްދުﷲ ޔާމީނަށް ބޮޑުބޭބެ ވިދާޅުވާ ގާނޫނީ ވަކީލް ޝާހީން ހަމީދާއި އިތުރު ދެ ވަކީލެއްގެ ފަރާތުން ހުށަހެޅި އެ މައްސަލަ ބަލައިނުގަތުމަށް އެ ކޯޓުގެ ފަނޑިޔާރުންގެ މަޖިލީހުން ނިންމީ އެ މައްސަލަ ބަލައިނުގަތުމަށް އެ ކޯޓުގެ ރެޖިސްޓްރާ ނިންމި ނިންމުން އެ ތިން ވަކީލުންގެ ފަރާތުން އިސްތިއުނާފް ކުރުމުންނެވެ.\nދުސްތޫރީ މައްސަލައެއްގެ ގޮތުގައި ހުށަހެޅި އެ މައްސަލަ ބަލައިނުގަތުމަށް ފަނޑިޔާރުންގެ މަޖިލީހުން ނިންމީ މިދިޔަ ބުރާސްފަތި ދުވަހު ކަމަށް ވަނީ އެނގިފަ އެވެ.\nހައި ކޯޓުގެ ގަވާއިދު ބުނާގޮތުން އެ ކޯޓުގެ ރެޖިސްޓްރާ ނިންމާ ނިންމުންތައް އެ ކޯޓުގެ ފަނޑިޔާރުންގެ މަޖިލީހުގައި އިސްތިއުނާފް ކުރުމުގެ ފުރުސަތު އޮވެއެވެ. ނަމަވެސް އެ މައްސަލަ ބަލައިނުގަތުމަށް ރެޖިސްޓްރާ ނިންމި ނިންމުމަށް ފަނޑިޔާރުންގެ މަޖިލީހުން މިހާރު ތާއީދުކޮށްފައިވާތީ ދެން އެ ނިންމުން އިސްތިއުނާފް ކުރެވޭނީ ސުޕްރީމް ކޯޓުގަ އެވެ.\nކޯޓުތަކުގެ ގާނޫނަށް ގެނައި އެ އިސްލާހުގެ ދަށުން އުއްތަމަ ފަނޑިޔާރަކަށް ހުންނެވި އަހުމަދު ފާއިޒު ހުސައިނާއި ފަނޑިޔާރު އަހުމަދު މުއުތަސިމް އަދުނާން ފަނޑިޔާރުކަމުން ވަނީ ވަކިކޮށްފަ އެވެ. އެކަމާ ގުޅިގެން ރާއްޖޭގެ ގިނަ ގާނޫނީ ބޭފުޅުންނާއި ބޭރުގެ އެކި ފަރާތްތަކުން ދަނީ ސަރުކާރަށް ފާޑު ކިޔަމުންނެވެ.


ޙައިޟުވެރިޔާ ނުވަތަ ނިފާސްވެރިޔާ، އިޙުރާމް ބަނުމުގައި ކަންތައްކުރާނީ ކިހިނަކުންތޯ؟ – Ilm\nޙައިޟުވެރިޔާ ނުވަތަ ނިފާސްވެރިޔާ، އިޙުރާމް ބަނުމުގައި ކަންތައްކުރާނީ ކިހިނަކުންތޯ؟\nސުވާލު: ޙައިޟުވެރިޔާ ނުވަތަ ނިފާސްވެރިޔާ، އިޙުރާމް ބަނުމުގައި ކަންތައްކުރާނީ ކިހިނަކުންތޯ؟\nޖަވާބު: ޙައިޟުވެރިޔާ ނުވަތަ ނިފާސްވެރިޔާ، މީޤާތުގައި އިޙްރާމް ބަނުމުގެ ކުރިން ހިނައިގަތުން ހުއްޓެވެ. އަދި ގެފުޅު ވަށައިގެން ޠަވާފުކުރުން ފިޔަވައި ޙައްޖުގައި އެހެން މީސްތަކުންނޭ އެއްގޮތަށް ޙައްޖުގެ އަޅުކަންތައް ކުރުމުގައި މަޝްޣޫލު ވެވޭނެއެވެ. ފަހެ އިމާމް މުސްލިމް ރިވާ ކުރައްވާފައިވާ ޙަދީޘެއްގައި ވެއެވެ. عَنْ جَابِرِ بْنِ عَبْدِ اللَّهِ، – رضى الله عنهما – فِي حَدِيثِ أَسْمَاءَ بِنْتِ عُمَيْسٍ حِينَ نُفِسَتْ بِذِي الْحُلَيْفَةِ أَنَّ رَسُولَ اللَّهِ صلى الله عليه وسلم أَمَرَ أَبَا بَكْرٍ – رضى الله عنه – فَأَمَرَهَا أَنْ تَغْتَسِلَ وَتُهِلَّ.(1)\nމާނަ: ޖާބިރު އިބްނު ޢަބްދުﷲ ރަޟިޔަﷲ ޢަންހުމާގެ އަރިހުން ރިވާވެގެން ވެއެވެ. ޛުލްޙުލައިފާގައި (މަދީނާގެ އަހުލުވެރިންގެ މީޤާތުގައި) އަސްމާ ބިންތު ޢުމައިސް ނިފާސް ވާން ފެށުމާއެކު، ހިނައިގަތުމަށްފަހު އިޙްރާމް ބަނުމަށް އެކަމަނާ އަށް އަމުރުކުރެއްވުމަށް ރަސޫލުﷲ ޞައްލައްﷲ ޢަލައިހި ވަސައްލަމް، (އަސްމާ ބިންތު ޢުމައިސްގެ ފިރިކަލުން) އަބޫބަކުރުގެފާނަށް އެންގެވިއެވެ.\nއަދިވެސް، އަބޫ ދާވޫދު ރިވާކުރައްވާ، ޝައިޚް އަލްއަލްބާނީ ޞައްޙަ ކުރައްވާފައިވާ ޙަދީޘެއްގައި ވެއެވެ. عَنْ ابْنِ عَبَّاسٍ، – رضى الله عنهما – أَنَّ النَّبِيَّ صَلَّى اللَّهُ عَلَيْهِ وَسَلَّمَ قَالَ الْحَائِضُ وَالنُّفَسَاءُ إِذَا أَتَتَا عَلَى الْوَقْتِ (أَيْ : الْمِيقَات) تَغْتَسِلانِ وَتُحْرِمَانِ وَتَقْضِيَانِ الْمَنَاسِكَ كُلَّهَا غَيْرَ الطَّوَافِ بِالْبَيْتِ”(2)\nމާނަ: އިބްނު ޢައްބާސް ރަޟިޔަﷲ ޢަންހުމާގެ އަރިހުން ރިވާވެފައި ވެއެވެ. ރަސޫލުﷲ ޞައްލަﷲ ޢަލައިހި ވަސައްލަމް ޙަދީޘް ކުރެއްވިއެވެ. “ޙައިޟުވެރިޔާއާއި ނިފާސްވެރިޔާ އަށް މީޤާތާ ހަމައަށް އާދެވިއްޖެނަމަ، އެދެބައިމީހުން ހިނައިގަނެ، އިޙުރާމް ބަންނާށެވެ. އަދި ކަޢުބާގެ ވަށައިގެން ޠަވާފު ކުރުން ފިޔަވައި ޙައްޖުގެ އެހެން މަނާސިކުތައް (އަޅުކަންތައް) އަދާކުރާށެވެ.”\nرَوَاهُ أَبُو دَاوُد (1744) وصححه الألباني في سنن أبي داود .


Adhaalathu Party ah Memberun hama kuranee andhiri dhaulaiy ruhsaigen: Bonde\nއަދާލަތަށް މެންބަރުން ހަމަކުރަނީ އަޑީ ދައުލަތް ރުއްސައިގެން: ބޮންޑެ\nއަދާލަތު ޕާޓީގެ ރައީސްގެ މަގާމުގައި ހުންނެވި ހޯމް މިނިސްޓަރު އިމްރާން އަބްދުﷲ އަދި ރައްޔިތުންގެ މަޖިލީހުގެ މާފަންނު މެދު ދާއިރާގެ މެންބަރު އިބްރާހިމް ރަޝީދު (ބޮންޑެ) -- އަވަސް ފޮޓޯ\nރާއްޖޭގައި އަނދިރި ދައުލަތެއް ނެތް ކަމަށް އަދާލަތު ޕާޓީގެ ރައީސްގެ މަގާމުގައި ހުންނެވި ހޯމް މިނިސްޓަރު އިމްރާން އަބްދުﷲ ވިދާޅުވަމުން ގެންދަވަނީ އަނދިރި ދައުލަތް ރުއްސައިގެން ނޫނީ އެ ޕާޓީއަށް 10،000 މެންބަރުން ހަމަކުރެވެން ނެތުމުން ކަމަށް ވިދާޅުވެ ރައްޔިތުންގެ މަޖިލީހުގެ މާފަންނު މެދު ދާއިރާގެ މެންބަރު އިބްރާހިމް ރަޝީދު (ބޮންޑެ) އަދާލަތު ޕާޓީއަށް ވަރަށް ބޮޑަށް ފާޑުވިދާޅުވެއްޖެ އެވެ.\nއަނދިރި ދައުލަތެއް ރާއްޖޭގައި އޮތް ކަމަށް ދެކެވޭ ވާހަކަތައް ހޯމް މިނިސްޓަރު އަދި އަދާލަތު ޕާޓީގެ ރައީސް އިމްރާން އަބްދުﷲ ދޮގު ކުރައްވަ އެވެ. ނަމަވެސް ކައުންޓާ ޓެރަރިޒަމް ސެންޓަރުގެ އެންމެ އިސްވެރިޔާ ބްރިގޭޑިއާ ޒަކަރިއްޔާ މަންސޫރު ވަނީ 241 ކޮމެޓީގެ އިންކުއަރީގައި ރާއްޖޭގައި އިނދިރި ދައުލަތެއް އޮތް ކަމަށް ދޭހަވާ މޭރުމުން ވާހަކަ ދައްކަވާފައެވެ.\nއެކަމަށް އިޝާރާތް ކުރައްވާ ބޮންޑެ ވިދާޅުވީ އަނދިރި ދައުލަތެއް ހިނގަމުންދާ ކަމަށް ކައުންޓަ ޓެރަރިޒަމްގެ އެންމެ އިސްވެރިޔާ ވިދާޅުވާއިރު ސަރުކާރުގެ ވަޒީރު އެކަމަށް އިންކާރު ކުރަމުންދަނީ އަދިރި ދައުލަތް ރުއްސައިގެން ނޫނީ އަދާލަތު ޕާޓީއަށް ދިހަހާސް މެމްބަރުން ހަމަކުރެވެންނެތުމުން ޕާޓީއަށް މެމްބަރުން ހަމަކުރުމަށް ކަމަށެވެ.\nއަދާލަތު ޕާޓީން ދާދި ފަހުން ވަނީ އެ ޕާޓީއަށް 10،000 މެންބަރުން ހަމަކުރުމަށް ހާއްސަ ކެންޕެއިނެއް ފަށާފައެވެ. މީގެ ކުރީންވެސް އެފަދަ ކެންޕެއިންތައް ކުރިއަށް ގެންދިޔަނަމަވެސް މިދިޔަ ފަސް އަހަރެއްހާ ދުވަހުންވެސް އަދާލަތުގެ މެންބަރުންގެ އަދަދު 10،000 އަށް އިތުރުކުރެވިފައެއް ނުވެއެވެ. އެހެން ކަމުން މިދިޔަ މުއްދަތުގައި ދައުލަތުން އެ ޕާޓީއަށް ފައިސާ ލިބިފައެއް ނުވެއެވެ.\nއަނދިރި ދައުލަތާއި އަދާލަތު ޕާޓީއާ ގުޅުވާ އެމްޑީޕީން މީގެ ކުރީންވެސް ވާހަކަ ދައްކާފައިވެއެވެ.\nރައީސް ނަޝީދު އިންޑިއާގެ "ދަ ހިންދޫ" ނޫހަށް ދެއްވި އިންޓަވިއުއެއްގައި ވިދާޅުވީ އެމްޑީޕީއަށް 2013 ވަނަ އަހަރާއި 2018 ވަނަ އަހަރު ވެސް އިންތިހާބް ކާމިޔާބު ކުރެވުނީ ހަރުކަށި ފިކުރުގެ މީހުންގެ ވޯޓާ އެކު ކަމަށެވެ. އަދި ރާއްޖޭގެ ސިޔާސީ މަޝްރަހު އޮތް ގޮތުން އެ މީހުންގެ ވޯޓު އިންތިހާބު ކާމިޔާބުކުރަން މުހިއްމު ކަމަށެވެ.\nއެކަމަކު "ހަރުކަށި ފިކުރުގެ" ބަޔަކީ ކޮން ބައެއް ކަމެއް ވިދާޅުވެފައެއް ނުވެ އެވެ. ނަމަވެސް ބެލެވޭ ގޮތުގައި ރައީސް ނަޝީދު އެ އިޝާރާތް ކުރައްވަނީ އަދާލަތު ޕާޓީ އަށެވެ. އެމްޑީޕީން 2008 އަދި 2018 ވަނަ އަހަރުވެސް އިންތިހާބް ކާމިޔާބު ކުރިއިރު އަދާލަތު ޕާޓީ އޮތީ އެމްޑީޕީ ކޯލިޝަންގަ އެވެ.\nއަދާލަތު ޕާޓީ އިމްރާން އަބްދުﷲ މިނިސްޓްރީ އޮފް ހޯމް އެފެއާޒް + ބޮންޑެ އިބްރާހިމް ރަޝީދު


Lewandowski Fahathah Jahssaalai Ran Boot Hoadhumaai Gaathah Immobile Jehilaifi - Vaguthu\nކޮވިޑް-19: ބިރުވެރިކަން އައްޑުއަށް! - 17 ގަޑިއިރު ކުރިން\nލެވަންޑޯސްކީ ފަހަތައް ޖައްސާލައި ރަން ބޫޓް ހޯދުމާއި ގާތަށް އިމޮބިލޭ ޖެހިލައިފި\nޖަރުމަނުގެ ބަޔާން މިއުނިކަށް ކުޅެމުން އަންނަ ފޯވަޑް ރޮބަޓް ލެވަންޑޯސްކީ ފަހަތައް ޖައްސާލައި ޔޫރަޕްގެ ގޯލް ލިސްޓުގެ އެންމެ ކުރިއަށް ލާޒިއޯގެ ފޯވަޑް ސީރޯ އިމޮބިލޭ ޖެހިލައިފިއެވެ.\nއިޓާލިއަން ލީގުގައި ކޮންމެ ޓީމަކަށްވެސް ބާކީ އޮތީ އެންމެ މެޗެކެވެ. ގިނަ ދުވަސްތަކެއް ވަންދެން ޔޫރަޕްގެ ގޯލް ލިސްޓު ލީޑު ކުރަމުން އައީ ބުންޑެސްލީގާގައި މިސީޒަނު އެންމެ ގިނަ ގޯލް ޖެހި ބަޔާންގެ ތަރި ރޮބަޓް ލެވަންޑޮސްކީ އެވެ. ޕޮލަންޑް ފޯވަޑް ވަނީ 34 ގޯލް ޖަހައިފައެވެ. އިމޮބިލޭ ލެވަންޑޯސްކީ ދެވަނަ އަށް ވައްޓާލީ ލީގުގައި އެންމެ ފަހުން ބްރެޝިޔާ އާއި ދެކޮޅަށް ކުޅުނު މެޗުގައި ކާމިޔާބުކުރި ގޯލާއެކުއެވެ. އިމޮބިލޭ 35 ގޯލް ކާމިޔާބުކޮށްފައިވާއިރު ލީގުގައި އަދި ބާކީ އެއް މެޗް އޮތުމުން އެ އަދަދު އިތުރު ކުރުމުގެ ފުރުސަތު ވެސް އިޓަލީ ފޯވަޑަށް އޮންނާނެ އެވެ.\nއިމޮބިލޭ އަށް ވަނީ، އިޓާލިއަން ލީގުގައި އެއް ސީޒަނެއްގައި އެންމެ ގިނައިން ގޯލް ޖެހި ކުޅުންތެރިޔާގެ ރެކޯޑު ހެދުމުގެ ފުރުސަތު ވެސް ލިބިފަ އެވެ. އާޖެންޓީނާގެ ފޯވަޑް ގޮންޒާލޯ ހިގުއައިން ނަޕޯލީގައި 2015-16 ސީޒަންގައި 36 ގޯލް ކާމިޔާބު ކޮށް ހެދި ރެކޯޑް އިމްމޯބިލޭ އަށް މުގުރާލެވި ދާނެ އެވެ. ހޮނިހިރު ދުވަހުގެ ރޭ ނަޕޯލީ އާ ދެކޮޅަށް ލާޒިއޯ ކުޅޭ މެޗުގައި އިމޮބިލޭ ދެ ގޯލް ޖަހައިފިނަމަ އެ ރެކޯޑް އޭނާ އަށް މުގުރާލެވުނީ އެވެ.\nޔޫރަޕްގެ ރަން ބޫޓް އެވޯޑް ހޯދުމުގެ ފުރުސަތު، ޔުވެންޓަސްގެ ފޯވަޑް ކްރިސްޓިއާނޯ ރޮނާލްޑޯއަށް ވަނީ ގާތްގަނޑަކަށް ގެއްލިފައެވެ. ރޭ ކަލިއަރީއާ ދެކޮޅަށް ކުޅުނު މެޗުން ޔުވެންޓަސް ބަލިވީ 2-0 ންނެވެ. ރޮނާލްޑޯ އޮތީ އިމޮބިލޭ އަށް ވުރެ4ގޯލް ފަހަތުން 31 ގޯލާއެކު އެވެ. ޔުވެންޓަސް އަށް ދެން ކުރިއަށް އޮތީ، ރޯމާ އާ ދެކޮޅަށް ކުޅޭ މެޗެވެ. އެހެންވެ، މިހާރު އޮތް ހާލަތުން ރޮނާލްޑޯއަށް އިމޮބިލޭ އާ ހަމަހަމަ ކުރުންވެސް ވާނީ އުނދަގޫ ކަމަކަށެވެ.\nޔޫރަޕްގެ ރަން ބޫޓް މިދިޔަ ތިން ސީޒަނުގައިވެސް ކާމިޔާބުކޮށްފައިވަނީ ބާސެލޯނާގެ ތަރި ލިއޮނެލް މެސީ އެވެ. މުޅިއެކު6ރަން ބޫޓާއެކު މި އެވޯޑް އެންމެ ގިނައިން ކާމިޔާބު ކުރުމުގެ ޝަރަފްވެސް އޮތީ މެސީ އަތުގައެވެ.\nނަޕޯލީ ބަލިކޮށް އިންޓަ ދެވަނަ އަށް\nލުކާކޫ އާއި ސަންޗޭޒްގެ ލަނޑާއިއެކު އިންޓާ ދެވަނައަށް\nމިލާން އަތުން ބަލިވެ ޔުވެންޓަސް ފުރުސަތު ނަގާލައިފި\nޖުލައި 31, 2020 13:43\nގައިމު މެސީ ހަދާފައިވާ ހުރިހާރެކޯޑެއް ލެވަންޑަސްކީ މުގުރާލާނެކަމަށް ޔޫރަޕްގެ ނޫސް ތަކުން އަޑުފެތުރި. ކިހިނެއްމިވީ!! ޖަމަލު ފޮޑިއަށް ދޮހް!


Pakistan Ah Dhivehi Noosverin Fonuvaigen Thamreenu Kuranee - Vaguthu\nމީޑީއާ ކައުންސިލްގެ މެންބަރުން ޕާކިސްތާނުގެ އެންބެސެޑަރާއި ބައްދަލު ކުރައްވަނީ - ފޮޓޯ: މީޑީއާ ކައުންސިލް\nޕާކިސްތާނުގައި ދިވެހި ނޫސްވެރިން ތަމްރީން ކުރުމުގެ ފުރުސަތު ފަހިކޮށްދެއްވާނެ ކަމަށް ޕާކިސްތާނުގެ އެންބެސެޑަރު ވައިސް އެޑްމިރަލް ވިދާޅުވެއްޖެއެވެ.\nއޭނާ މިގޮތަށް ވިދާޅުވީ، ދިވެހި ނޫސްވެރިން ތަމްރީން ކުރުމުގެ މީޑިއާ ކައުންސިލުން ކުރަމުންދާ މަސައްކަތުގެ ތެރެއިން ޕާކިސްތާނުގެ ތައުލީމީ ހިދުމަތްދޭ މުއައްސަސާތައް މެދުވެރިކޮށް ނޫސްވެރިންނަށް ތަމްރީން ފުރުސަތުތަކެއް ހޯދައި ދިނުމަށް ކުރެއްވި މަޝްވަރާގެ ތެރެއިންނެވެ.\nމި މަޝްވަރާތަކަށްފަހު މައުލޫމާތު ހިއްސާކުރައްވަމުން މީޑިއާ ކައުންސިލުން ބުނީ، މި ބައްދަލުވުމުގައި މަޝްވަރާކޮށްފައި ވަނީ ޕާކިސްތާނަށް ދިވެހި ނޫސްވެރިން ފޮނުވައިގެން ތަމްރީން ޕްރޮގްރާމްތަކެއް ހިންގުމާއި، ޕާކިސްތާނުގެ ތައުލީމީ ހިދުމަތްދޭ މަރުކަޒުތަކުގެ މާހިރުން ރާއްޖެ ގެނެސް ތަމްރީން ޕްރޮގްރާމްތައް ހިންގުމާއި ގުޅޭގޮތުން ކަމަށެވެ.\nMMC meets with HE Vice Admiral (R) Ather Mukhtar, Ambassador of Pakistan, to discuss opportunities for Maldivian journalist capacity development with the help of the Pakistan government. @MDVinPakistan pic.twitter.com/OdcNOcmh2a\n— Maldives Media Council (@mmc_mv) January 13, 2022\nއަދި އޭގެ އިތުރުން، އޮންލައިންކޮށް މި ދާއިރާގެ ތަމްރީން ޕްރޮގްރާމްތަކެއް ހިންގުމަށްވެސް މަޝްވަރާ ކުރެވިގެންދިޔަ ކަމަށް ފާހަގަކޮށްފައި ވެއެވެ. އަދި ކުރު މުއްދަތާއި ދިގު މުއްދަތުގެ ސްކޮލާޝިޕް ޕްރޮގްރާމްތަކެއް ނޫސްވެރިންނަށް ހޯދައި ދިނުމަށް މަޝްވަރާ ކުރެވިގެން ދިޔަ ކަމަށް މީޑިއާ ކައުންސިލުން ބުނެއެވެ.\nމި މަޝްވަރާތަކަށް ފަހު އެ ފުރުސަތު ފަހިކޮށްދެއްވާނެ ކަމަށް އެންބެސެޑަރު ވިދާޅުވިއިރު، ރާއްޖޭގެ މީޑިއާ ކައުންސިލާއި ޕާކިސްތާންގެ ޕްރެސް ކައުންސިލާއި ގުޅުން ބަދަހިކޮށް އެ ދާއިރާއަށް ބޭނުންވާ ތަމްރީން ޕްރޮގްރާމްތައް ލިބޭނެ މަގު ފަހިކޮށްދެއްވުމަށް މަސައްކަތްކޮށްދެއްވަނެ ކަމަށް އޭނާ ވިދާޅުވިއެެވެ.\nما شاء الله ވަރަށް ރަގަޅު ފެށުމެއް، އުފާވެރި ހަބަރެއް، ޕާކިސްތާން ޒިންދާބާދު !\nޖެނުއަރީ 13, 2022 17:31\nމަޝްވަރާ ކުރުން އެއީ ކުރެވުނު މާ ބޮޑުކަމެއް ދޯ.. ހިނިވެސް އާދޭ.


Raees Nasheed ge Zaathee mauloomaathu haamakurumakee ladhuvethi kameh: Mp Mickail - vNews.mv\nރައީސް ނަޝީދުގެ ޒާތީ މައުލޫމާތު މީޑިއާއަށް ހާމަކުރި ކުރުމަކީ ލަދުވެތި ކަމެއް: މީކާއިލް\nރިފާޢަތު Male' | 11 June 2021, 17:36\nރައީސް މުހައްމަދު ނަޝީދަށް އަމާޒުކޮށް ދިން ޓެރަރިސްޓް ހަމަލާއާއި ގުޅިގެން އެމަނިކުފާނުގެ ގެކޮޅުގެ ޒާތީ މައުލޫމާތު މީޑިއާއަށް ހާމަކުރި ކުރުމަކީ ލަދުވެތި ކަމެއް ކަމަށް ގަލޮޅު ދެކުނު ދާއިރާގެ މެމްބަރު މީކާއިލް އަހުމަދު ނަސީމް ވިދާޅުވެއްޖެއެވެ.\nއެމްޑީޕީގެ ގައުމީ މަޖިލީހުގެ ބައްދަލުވުމުގައި ވާހަކަދައްކަވަމުން މެމްބަރު މީކާއިލް ވިދާޅުވީ މެއި މަހުގެ6ވަނަ ދުވަހު ރައީސް މުހައްމަދު ނަޝީދަށް އަމާޒުކޮށް ދިން ޓެރަރިސްޓް ހަމަލާއާއި ގުޅިގެން އެމަނިކުފާނުގެ ގެކޮޅުގެ ޒާތީ މައުލޫމާތު މީޑިއާއަށް ހާމަކުރި ކުރުމަކީ ލަދުވެތި ކަމެއް ކަމަށާއި އަދި އެމަނިކުފާނުގެ ސެކިއުރިޓީ ބްރީޗް ވުމަކީވެސް ލަދުވެތި ކަމެއް ކަމަށެވެ.\nމިއަދު މިއޮތީ އެމްޑީޕީއަށް ނިސްބަތްވާ ސަރުކާރެއް ކަމަށާއި ރައްޔިތުންގެ މަޖިލީހުގެ ސުޕަރ މެޖޯރިޓީއަކީވެސް އެމްޑީޕީ ކަމަށް މެމްބަރު ވިދާޅުވިއެވެ.\nއެހެންނަމަވެސް ދައުލަތުގެ ބާރުތައް ކޮންޓްރޯލް ކުރަން އެމްޑީޕީ އޮވެމެ މިފަދަ ލަދުވެތި ކަމެއް ހިނގައި ދިޔުމަކީ އެމްޑީޕީން އެކަމަށް ފިޔަވަޅު އަޅަން ޖެހޭ ކަމެއްކަން ފާހަގަކުރައްވާ މެމްބަރު ވަނީ ރައްޔިތުންގެ މަޖިލީހުގައި މިހާރު ހިންގަމުންދާ އިންކުއަރީ އާއި ގުޅޭގޮތުންވެސް އަލިއަޅުއްވާ ވާހަކަ ދައްކަވާފައެވެ.\nއެގޮތުން މެމްބަރު ވަނީ އެމްއެންޑީއެފުން ނެރުނު ބަޔާނަކީ އެއްގޮތަކަށްވެސް ބަލައިގަނެވޭނެ ބަޔާނެއް ނޫން ކަމަށް ވިދާޅުވެފައެވެ.\nރައްޔިތުންގެ މަޖިލީހަށް އެމްއެންޑީއެފުން ޖަވާބުދާރީ ވާންޖެހޭނެ ކަމަށް ބުނެފައިވަނިކޮށް އެ މުއައްސަސާއިން ހާމަކުރި މައުލޫމާތުން އަޅުގަނޑަށް ހަމަ ގައިމުވެސް ސާފުވަނީ ޖަވާބުދާރީ ވާނަމޭ އެހެންނަމަވެސް ޖަވާބުދާރީ ވާނީ ތިމަންނާމެން ބޭނުންވާ މިންވަރަށޭ. މިހުންނަނީ ލަދުވެތި ކަންކަން. އަޅުގަނޑުމެންނަކީ ހާމަ ކަމަށް ލޯބި ކުރާ ޕާޓީއެއް. އެހެންނަމަވެސް މަޖިލީހުގެ ތެރެއިންވެސް އެކިއެކި ކޮމެޓީތަކުންވެސް ކަންކަން ސިއްރުކުރަން ހިފާލާ ހިފާލުމަކީ އަޅުގަނޑު ގަބޫލުކުރާ ގޮތުގައި މި ތަހުގީގަށް އެޅިގެންދާނެ ހުރަހެއް."\nއެމްޑީޕީ ވުޖޫދަށް އައީވެސް އަދި ދެމިއޮންނަނީވެސް ހަމައެކަނި އިންތިޚާބުތައް ކާމިޔާބުކުރުމަށް ނޫންކަން ފާހަގަކުރައްމާ މީކާއިލް ވިދާޅުވީ އިންތިޚާބުތަކުން ކާމިޔާބު ހޯދައިގެން ޕާޓީގެ ބަޔަކަށް މަގާމުތަކެއް ބަހާކަށްވެސް ނޫން ކަމަށެވެ.\nއެމްޑީޕީ ދެމިއޮންނަނީ ދިވެހި ރާއްޖޭގެ ދައުލަތުގެ ގާނޫނު އަސާސީން ދިވެހި ރައްޔިތުންނަށް ކަށަވަރުކޮށްދޭ ހައްގުތައް އެ މީހުންނަށް ކަށަވަރުވާކަން އިހުސާސްވާތީ ކަމަށާއި ޕާޓީގެ އެންމެ އަސާސީ ސިފައަކީ ޖަވާބުދާރީ ކުރުވަނިވި ދައުލަތެއް ގާއިމްކޮށް ރައްޔިތުންނަށް ހައްގުތައް ކަށަވަރުކޮށްދިނުން ކަމަށްވެސް މީކާއިލް ވިދާޅުވިއެވެ.\nގާނޫނު އަސާސީން ކަށަވަރުކޮށްދޭ އެއް އަސާސަކީ ދިރިހުރުމުގެ ހައްގުކަން ފާހަގަކުރައްވާ މެމްބަރު ވަނީ މެއި މަހުގެ6ވަނަ ދުވަހުގެ ރޭގެ ހާދިސާއިން ސުވާލު އުފެދެނީ ރައްޔިތުންނަށް ދިރިހުމުގެ ހައްގުތައް ކަށަވަރުކޮށްދެވޭތޯ ސުވާލު އުފައްދަވާފައެވެ.\nއަދި ރައީސް ނަޝީދަށް ދިން ހަމަލާއަކީ ހަމައެކަނި އެމަނިކުފާނާއި ގުޅުން ހުރި ހާދިސާއެއް ނޫން ކަމަށާއި މި ހާދިސާއަކީ މުޅި ގައުމަށް ލިބުނު ބޮޑު ގެއްލުމެއް ކަމަށްވެސް މީކާއިލް ވިދާޅުވިއެވެ.\n8 ސެޕްޓެމްބަރު 2019ގައި އެމްޑީޕީގެ ގައުމީ މަޖިލީހުގައި ރައީސް ނަޝީދު ވަރަށް ފާޅުކަން ބޮޑު ގޮތެއްގައި ޕާޓީގެ މެމްބަރުންގެ އަރިހުގައި ވިދާޅުވި ތިމަން މަނިކުފާނަށް ދިވެހި ރާއްޖޭގެ ފުލުހުންގެ ތެރެއިން ބަޔަކު މީހުން ފާރަލަމުންގެންދާ ކަން ސަލާމަތީ ބާރުތަކުގެ ތެރެއިން ބަޔަކު ތިމަން މަނިކުފާނަށް އަންގައިފިއޭ. އެހެންނަމަވެސް އެ ދުވަހުވެސް އެކަން ސީރިއަސްކޮށް ނެގީ ކާކުތޯ؟ ކޮން މުއައްސަސާއަކުންތޯ؟ ސަރުކާރުންވެސް އެކަމަކަށް ސަމާލުކަމެއް ދެއްވި ތަނެއް އަޅުގަނޑަކަށް ހަމަޔަގީނުންވެސް ނުފެނޭ."\nރޭގެ މި ޖަލްސާގައި ވާހަކަ ދައްކަވަމުން ވިލުފުށި ދާއިރާގެ މެމްބަރު ހަސަން އަފީފް ވިދާޅުވީ މާލޭގެ އެންމެ ކާރުބޮޑު މަގު ކަމަށްވާ، މަޖީދީމަގުގައި ބޮމެއް ގޮއްވާލުމަކީ އާދައިގެ ކަމެއް ނޫން ކަމަށާއި މިއީ ރައްޔިތުންނަށް ބިރުވެރި ކަމެއް ކަމަށެވެ.\nއަދި މިއީ ހަމައެކަނި ނަޝީދަށް ދެވުނު ހަމަލާއެއްގެ ގޮތުގައި މިކަން ބަލައިގަނެގެން ކުރިއަށް ދެވެން ނެތްކަން ފާހަގަ ކުރައްވާ މެމްބަރު އަފީފް ވިދާޅުވީ އަފްގާނިސްތާނުގެ ކަންދަހާރު ޕްރޮވިންސަކަށް ރާއްޖެ ވާން ބޭނުން ނުވާ ކަމަށެވެ.\nއެފަދަ އަމަލުތައް މި ރާއްޖޭގައި ހިންގުމަކީ ދިވެހި އެއްވެސް ރައްޔިތަކު ބޭނުންވާނެ ކަމެއްނޫން. އަޅުގަނޑުމެންގެ ތެރޭގައި ޚިޔާލުތަފާތުވުންތައް އޮވެދާނެ. މިކަންތައްތައް މިހާ ހިސާބަށް މިއައީ އަޅުގަނޑުމެންގެ ތެރޭގައި ކުރަން ހުރި ކަންތައްތަކަށް ފަރުވާ ކުޑަކުރެވުމުން."\nވިލުފުށި ދާއިރާގެ މެމްބަރު ހަސަން އަފީފް\nރައީސް ނަޝީދަށް ދިން ހަމަލާގެ އެންމެ ފުންމިނަށް ގޮސް މިކަން ރޭވި މީހުންނާއި، މިކަމުގައި ބައިވެރިވި މީހުން އަދި މިކަމަށް ފަންޑު ކުރި މީހުން ހޯދަންޖެހޭ ކަމަށްވެސް މެމްބަރު ހަސަން އަފީފް ވަނީ ރޭގެ ޖަލްސާގައި ވާހަކަ ދައްކަވަމުން ވިދާޅުވެފައެވެ.\nރާއްޖެ އެމްޑީޕީ މީކާއީލް ނަސީމް މެމްބަރު ހަސަން އަފީފް ސިޔާސީ ރައީސް ނަޝީދު ޓެރަރިޒަމް


Kim Kardashian hedhun elhi gothun nujahaa joke eh neiy | Mihaaru\nލައިފްސްޓައިލް / ކިމް ކާޑޭޝިއަން\nކިމް ކާޑޭޝަން ހެދުންއެޅިގޮތުން ނުޖަހާ ޖޯކެއް ނެތް\nމި އަހަރުހެ މެޓް ގާލާގައި ކިމް ކާޑޭޝަން.\nމެޓް ގާލާ އަކީ އަބަދު ވެސް ފެޝަނުގެ ތެރެއިން ވަރަށް އާދަޔާހިލާފު ފަރުމާތަކެއް ފެންނަ އިވެންޓެކެވެ. އެހެންވެ ފެޝަން ޕޮލިހުން އެންމެ ބޮޑަށް ފާރަލާ އެއް އިވެންޓަކީ ވެސް މި އެވެ.\nމި އަހަރުގެ މެޓް ގާލާ އަންގާރަ ދުވަހު އެމެރިކާގެ ނިއު ޔޯކްގައި ފަށާފައިވާ އިރު، ފުރަތަމަ ދުވަހުގެ އިވެންޓުން ފެނުނު ހެދުންތަކުގެ ވާހަކަ ވަރަށް ގަދައަށް އަންނަނީ ދެކެވެމުންނެވެ. އަދި އެންމެ ގިނަ ބަޔަކު އަޅައިގަތް އެއް ފަރުމާ އަކީ އެމެރިކާގެ މަޝްހޫރު ސެލެބްރިޓީ ކިމް ކާޑޭޝަން ލައިގެން ހުރި ހެދުމެވެ. ކަޅު ހެދުމުގައި އޭނާ ހުރީ އެއްކޮށް ފޮރުވި ނިވާވެފަ އެވެ.\nކިމް އަކީ އަބަދު ވެސް ވަރަށް ނިވާކަން ކުޑަކޮށް ހެދުން އަޅާ މީހަކަށް ވިޔަސް މި ފަހަރު ހަށިގަނޑުން އެންމެ އިންޗިއެއް ވެސް ނުފެނެ އެވެ. އެކަމަކު ހެދުމުގެ ފަހަތުން ދެ ބަޔަކަށް ބިން މަތީގައި ދެމޭ ގޮތަށް ދިގު ފަސްބައި އޮތެވެ.\nމި ފަހަރުގެ އޭނާގެ ކަޅު ހެދުމާ އެކު މޫނު ވެސް ނިވާވެ، ގައިގެ ހަމުން އެންމެ ތަންކޮޅެއް ވެސް ފެންނާކަށް ނެތެވެ. މި ހެދުން މެޓް ގާލާގައި ބޭނުންކުރުމުގެ ކުރިން ސޯޝަލް މީޑިިއާގައި ކިމް ހެދުމުގެ ފޮޓޯތައް ވެސް އާންމުކުރި އެވެ.\n"ސެލެބްރޭޓިން އިން އެމެރިކާ: އަ ލެކްސިކަން އޮފް ފެޝަން" ގެ ތީމަށް މި އަހަރު ކުރިއަށް ގެންދާ މެޓް ގާލާގައި ކިމް ބޭނުންކުރި ކަޅު ހެދުން ފަރުމާކުރީ މަޝްހޫރު ފެޝަން ކުންފުނި ބެލެންޝިއާގާގެ ކްރިއޭޓިވް ޑިރެކްޓަރު ޑެމާ ވެޒާލިއާ އެވެ.\nއެ ހެދުމާ އެކު ކިމް ފެނުނު ގޮތަށް އެތައް ބަޔަކު މިހާރު އަންނަނީ މީމްތައް ހަދައިގެން ސޯޝަލް މީޑިއާގައި ޖޯކް ޖަހަމުންނެވެ.\nކިމް ހެދުމުގެ ވާހަކަ އަކީ އަދި އެންމެ ސެލެބްރިޓީއެއްގެ ހެދުމުގެ ވާހަކަ އެވެ. އަންތަރީސްވާ ވަރުގެ ކިތަންމެ ފަރުމާއެއް މެޓް ގާލާގެ ފުރަތަމަ ދުވަހުން ވެސް އެކަނި ފެނިފައިވެ އެވެ.\nމި ފަހަރުގެ އިވެންޓަކީ މިދިޔަ އަހަރު ކޮވިޑާ ހެދި މެދުކެނޑުމަކަށް ފަހު މެޓް ގާލާ އަށް ސެލެބްރިޓީން އައި ފަހަރެކެވެ. މެޓް ގާލާ އިވެންޓް ބާއްވަމުން އަންނަނީ 1948 އިން ފެށިގެންނެވެ.\nފެޝަން ނިއު ޔޯކް ސެލެބްރިޓީން ކިމް ކާޑޭޝިއަން އެމެރިކާ\nގައިގެ އެއްވެސް ތަންކޮޅެއް ނުފެނުނީމަ އެއީ ކިމް ކަމަކަށް ނުބެލެވޭ.\nއެ ހެދުން އެޅުމުގެ މަގްސަދު ހާސިލްވެއްޖެތާ..\nއަނެއްކާ މިގައުމުގާއުޅޭ "ކާޑިޝިޔާން" ތިގޮތަށް ހެދުންނާޅާނެބާ؟\nހަދާނެނަހަދާނެ އެއްޗެއް ނޭންގިގެން އެއުޅެނީ. މީފަހެ އަފްޣާނުގެ އަންހެނުންނަށް ޖެހި ޖޯކެއްތަ؟\nއޯކޭ އަހަރުން ރަށުގަ އީދުދުވަހު ނެރޭ މާލި ނެރުމަށް ދެން ކިޔާނީ މެޓްމާލީ.\nމޫނު ބުރުގާ އަޅާ މުސްލި މް އަަންހެނުނަށް ޖެހި ޖޯކެއް ތީ ކި މް\nހުރިހާއެއްޗެއް ގުޅުވާތި މުސްލިމުންނާ.\nތިކިޔަނީ ޑޮލްފިންގެ ވާހަކަތައް


Maumoon Aai2Fandiyaarun Ge Mahssala Anburaa Fonuvaalaifi - Vaguthu\nމައުމޫން އާއި ދެ ފަނޑިޔާރުންގެ މައްސަލަ އަނބުރާ ފޮނުވާލައިފި\nކުރީގެ ރައީސް މައުމޫން އަބްދުލްގައްޔޫމް އާއި އުއްތަމަ ފަނޑިޔާރު އަބްދުﷲ ސައީދާއި ފަނޑިޔާރު އަލީ ހަމީދަށް ދައުވާކުރުމަށް ފޮނުވި މައްސަލަ އަނބުރާ ފޮނުވާލައިފިއެވެ.\nޕީޖީ އޮފީހުން ރައީސް މައުމޫނާއި ދެ ފަނޑިޔާރުންގެ މައްސަލަ އަނބުރާ ފޮނުވާލީ ކޮން ސަބަބަކާއި ގުޅިގެންކަން އަދި އެނގިފައެއް ނުވެއެވެ.\nރައީސް މައުމޫން އާއި ދެ ފަނޑިޔާރުންގެ އިތުރުން ޖުޑިޝަލް އެޑްމިނިސްޓްރޭޓަރު ހަސަން ސައީދުގެ މައްޗަށް ދައުވާކުރުމަށް ޕީޖީ އޮފީހަށް ފުލުހުން މައްސަލަ ފޮނުވާފައިވަނީ މިދިޔަ ފެބްރުއަރީ މަހުގެ 28 ވަނަ ދުވަހު އެވެ.\nރައީސް މައުމޫނާއި ދެ ފަނޑިޔާރުންގެ މައްޗަށް ދައުވާކުރަނީ ފުލުހުންގެ ތަހުގީގަށް ބޭނުންވާ ހެކި ނައްތާލި ކަމަށް ތުހުމަތުކުރެވޭ މައްސަލާގައެވެ. އަދި ހަސަން ސައީދުގެ މައްޗަށް ދައުވާކުރަނީ ފުލުހުންގެ އިދާރާ އަށް ހާޒިރުވާން އެންގުމުން ފިލައިގެން އުޅުނު ކަމަށް ތުހުމަތު ކުރެވޭ މައްސަލައިގައެވެ.\nމީގެއިތުރުން މި ބޭފުޅުންގެ މައްޗަށް ވަނީ ރިޝްވަތުގެ މައްސަލައެއްގެ ތުހުމަތާއި ސަރުކާރު ވައްޓާލަން މަސައްކަތް ކުރި ކަމުގެ ތުހުމަތު ވެސް ކޮށްފައެވެ.\nފުލުހުން މީގެ ކުރިން ވިދާޅުވެފައިވަނީ މިބޭފުޅުންގެ މައްޗަށް ކުރެވޭ ތުހުމަތު ތަކަށް ހެކި ލިބިފައިވާ ކަމަށެވެ.\nމާޗް 11, 2018 15:23\nއެންޓި ޑިފެކްޝަން ބިލަކީ އެއީ ގާނޫނު އަސާސީ އާއި ޚިލާފު ބިލެއް ނޫން އެކަން ވަރަށް ތަފްސީލް ކޮށް އިނގެން އެބައޮތް 2017 ވަނަ އަހަރު ސްޕްރީމް ކޯޓުން ނެރެެފައިވާ 17 ވަނަ ގަޒިއްުޔާ އިން ވަރަށް ރީއްޗަށް ފެންނާން. އެގަޒިއްޔާ ގައި ވަރަށް ތަފްސީލް ކޮށް ބަޔާން ކުރޭ އެބަ ޑިމޮކްރަޓިކް އުސޫލު ތަކާއި އަދި ޕާރޓީ މެމްބަރުން ޕާރޓީ ގެ އެމްޕީ އަށް ވޯޓް ދީފިނަމަ އޭނާ ޕާރޓީން ވަކި ވުމުން ޖެހޭނީ އޭނާ ގޮނޑި ވެސް ހުސްކުރަަން ކަމަށް. ޕާރޓީ މެމްބަރުން ވޯޓް ދެނީ ޕާރޓީ އަށް ޚިދްމަތް ކުރަން. ޕާރޓީ އަށް ޚިދްމަތް ނުކޮށް ޕާރޓީ ދޫކޮށްލާ ގޮސް އެހެން ޕާރޓީ އަކާއި ގުޅޭނަަމަ އެވާނީ ދަބަހަރާމީ ދަ ހަރާމްކޯރަށޭ އެފަދަ މީހުން ޖެހޭނީ މަޖްލީސް ހަތަރު ފާރުން ބޭރަށް ސައްޕެއް ޖަހާ ބޭރުކުރަން. ދެން އެމެން މަޖްލީހުން ބޭރު ކުރުމުން އެމެން އެމްޑީޕީ އާއި ގުޅިގެން ހަރުގޭގެ ކުރި މައްޗަށް ގޮސް ފުލުހުން ނާއި ދެކޮޅަށް އަތްތިލަ ބަޑި ޖަހާ އަބޫޖަހުލު ތިއަރީގެ ދަށުން ޔާރާދިލްދާރާ ލަވަތަަކަށް ނަށާހެދި ނަމަވެސް ގޮނޑި ނުލިބޭނެ އަނބުރާ. ދިސްއިޒްއިޓް\nމާޗް 11, 2018 17:03\nކަލޯ . ޙަމަހޭގައިހުރެތަ ތި ކޮމެންޓްކުރީ. ޚަބަރުގެ ސުރުޚީ ކިޔާފަތަ ތިކޮމެންޓްކުރީ. ކަލޯ ބަސަރާއިން ކަދުރު ވިއްކާ ވާހަކަ މި ޚަބަރުގެ ކޮމޭންޓަކަށް ލިޔެފާނަންދޯ.\nމާޗް 11, 2018 18:28\nމާޗް 11, 2018 18:04\nރައީސް ޔާމީންގެ ކަންފަސޭހަމާއި ދުރުނުވިސްނޭކަން މިކަމުންވެސް މި އިގެނީ އެއީ ގާސިމް ކޯލިޝަނުން ވަކިވި ހިސާބުން ފެށިގެން އެބަޖޭ ބިޝާމް ބޭރުކުރަން


އިބުނު އުޘައިމީން ރަޙިމަހުﷲ ގެކޮޅު | ޙެޔޮބަސް\nޝެއިޚު އުޘައިމީން ރަޙިމަހުﷲ ގެ ގެކޮޅަށް ސައޫދީ ޢަރަބިއްޔާގެ ރަސްކަލުންގެ ތެރެއިން ރަސްކަލަކު ވަޑައިގަތެވެ. މިކަލޭގެފާނަކީ ސަޢޫދީ ޢަރަބިއްޔާގެ ފަހުގެ ތާރީޚުގައި އުފެދުނު ބޮޑެތި ޢިލްމުވެރިންގެ ތެރެއިން ބޭކަލެކެވެ.\nއަދި އެކަލޭގެފާނުގެ ގެކޮޅަށް ވަޑައިގެން އެކަލޭގެފާނުގެ ގެކޮޅު ދެކެވަޑައިގެން އެގެކޮޅުގެ ސާދާކަމުގެ ސަބަބުން އެކަލޭގެފާނަށް އާ ގެޔެއް ބިނާކޮށްދެއްވުމަށް ރަސްގެފާނު ބޭނުންފުޅުވާ ވާހަކަ ދެންނެވިއެވެ.\nޝެއިޚު ރަސްގެފާނަށް ވަރަށް ބޮޑަށް ޝުކުރު އަދާކުރެއްވުމަށްފަހު ދެންނެވިއެވެ. “ޞާލިޙިއްޔާ އަވަށުގައި ތިމަންނާ ގެޔެއް އެބައަޅަމެވެ.(1) ނަމަވެސް (އެއަވަށުގެ) މިސްކިތާއި އަދި އެހީފޯރުކޮށްދޭ ވަޤުފު ޖަމާއަތަށްވަނީ ފައިސާއަށް ބޭނުންވެފައެވެ. “ދެން ރަސްގެފާނު ވަޑައިގެންނެވުމުން އިބުނު އުޘައިމީން އަރިހުގައި ތިއްބެވި ބޭކަލުން އެކަލޭގެފާނަށް ދެންނެވިއެވެ. “އޭ ޝެއިޚެވެ. ޝެއިޚު ޞާލިޙިއްޔާ އަވަށުގައި ގެޔެއް އަޅާ ކަމެއް ތިމަންނާ މެންނަށް އެނގިފައެއް ނެތެވެ.” އެވަޤުތު ޝެއިޚު ޖަވާބު ދެއްވިއެވެ. “އެއީ އެއަވަށުގެ ޤަބުރުސްތާނު ނޫން ދެން ފަހެ ކޮންތަނެއްހެއްޔެވެ؟” (މާނައަކީ އެކަލޭގެފާނު އަވަހާރަވުމުން ވަޅު ލެވޭނެ ގޮވައްޗަކީ ޤަބުރުސްތާނެވެ. އަދި ތައްޔާރުވަމުން އެދަނީ އާޚިރަތުގެ އެގޮވަތި ބިނާކުރެއްވުމަށްޓަކައެވެ. )އޭ ލޮބުވެތި ކިޔުންތެރިންނެވެ. ތިބާގެ އާޚިރަތުގެ ގޮވަތީ ބިނާކުރަން ފަށައިފިން ހެއްޔެވެ؟ މާތްﷲ އެކަމުގައި އަޅުގަނޑުމެން އެންމެނަށް ތައުފީޤު ދެއްވާށިއެވެ. ނިމުނީ._________________\n(1) – ޞާލިޙިއްޔާއަކީ އުޘައިމީން ރަޙިމަހުﷲ އުޅުއްވި ރަށްކަމަށްވާ ޢުނައިޒާގެ އަވަށަކަށް ކިޔާ ނަމެކެވެ. ޢުނައިޒާއަކީ ޤަޞީމު ގެ ރަށެކެވެ. ޤަޞީމަކީ މަދީނާޔާއި ރިޔާޟާއި ދެމެދުގައި އޮންނަ ސިޓީއެކެވެ. ބޮޑަށް ކައިރިވާނީ ރިޔާޟާއެވެ. ކަދުރު ގިނައިން ހެދޭ ރަށެކެވެ.\nޝެއިޚު އުޘައިމީން ރަޙިމަހުﷲ އަކީ ކޮންބޭފުޅެއް؟\nއެކަލޭގެފާނު މަޝްހޫރު ވެވަޑައިގެންފައިވަނީ އެކަލޭގެފާނުގެ ފޮތްތަކުގަޔާއި އަދި ދަރުސްތަކުގައި ގެންގުޅޭ ބަޔާންކޮށްދޭލެއް ތަފުސީލުކަމާއި ދެނެގަންނަން ފަސޭހަކަމުގެ ސަބަބުންނެވެ. އަދި ބަހުގެ ސާދާ ކަމުންނެވެ. ދީން ކިޔަވާކުދިންނަށް އެކަލޭގެފާނުގެ ފޮތްތަކަކީ ވަރަށް ދެނެގަންނަން ފަސޭހަ މުހިއްމު ފޮތްތަކެއް ކަމުގައިވެފައިވެއެވެ.\nއެކަލޭގެފާނު އަވަހާރަވީ ހިޖުރީ ސަނަތުން ޝައްވާލު މަހުގެ 15 ދުވަހު ހިޖުރީ ސަނަތުން 1421 ވަނަ އަހަރު (1999މ)ގައި ޖިއްދާގައެވެ. ފަސްދާނު ލެވުނީ މައްކާގައެވެ. އެކަލޭގެފާނުގެ ޖަނާޒާގައި އެތައްހާސް ބަޔަކު ބައިވެރިވިއެވެ.\nމާތް ﷲ އެކަލޭގެފާނުގެ ފުރާނައަށް ހެޔޮރަޙުމަތްލައްވައި ސުވަރުގޭގެ މަތިވެރި ދަރަޖަ މިންވަރު ކުރައްވާށިއެވެ. އަދި އެކަލޭގެފާނުގެ ފޮތްތަކުގެ ޒަރީއާއިން ހެޔޮފައިދާ ލިބިގަންނަ ބަޔެއްކަމުގައި އަޅުގަނޑުމެން ލައްވާށިއެވެ. އާމީން.\nPrevious articleރާއްޖޭގައި ބޮޑުވެފައިވާ މަސްތުވާތަކެތީގެ ވަބާ\nNext articleޤުރުއާނުން ޝިފާ – އެއްޗެއް ކަށިޖަހައިފިނަމަ ކުރެވިދާނެ ފަރުވާއެއް


އެމްއެމްޕީއާރުސީގެ ވައްކަމުގެ މައްސަލައިގައި އަންނިގެ އަތެއްވޭ: ފުރަހަނި ޝުޢައިބު | Sandhaanu\nއެމްއެމްޕީއާރުސީގެ ވައްކަމުގެ މައްސަލައިގައި އަންނިގެ އަތެއްވޭ: ފުރަހަނި ޝުޢައިބު\nއެމްއެމްޕީއާރުސީ މައްސަލައިގައި އެހެން ހުރިހާ މީހުންނާ ދިމާއަށް ވަގަށް ގޮވާފައި ކުރީގެ ރައީސް މުޙައްމަދު ނަޝީދު (އަންނި)އާ ދިމާއަށް ވަގަށް ނުގޮވެންވީ ކީއްވެގެންތޯ ރައީސުލް ޖުމްހޫރިއްޔާ އޮފީހުގެ ކުރީގެ އަޑަރ ސެކްރެޓެރީ އަދި އެމްޑީޕީގައި އިސްދައުރެއް އަދާކުރައްވާފައިވާ ޝުޢައިބު އަލީ ވިދާޅުވެއްޖެއެވެ.\nއެމްޑީޕީ އިސްލާހު ކުރުމަށް ބާރުއަޅުއްވައި ފަހަކަށް އައިސް ވާހަކަފުޅުދައްކަވަމުން ގެންދަވާ ޝުޢައިބު (ފުރަހަނި) ވިދާޅުވި ގޮތުގައި އޭނާގެ ގާތް އެކުވެރި އަންނިއާ ދިމާއަށް އަނިޔާވެރިއެކޭ ވަގެކޭ ދަންނަވާނީ އޭގެ ތެރޭގައި ސަބަބުތަކެއް އޮތީމައެވެ.\nއެމްއެމްޕީއާރުސީގެ ބޮޑު ވައްކަމުގެ މައްސަލާގައި ވަރަށް ގިނަ ބަޔަކާ ދިމާއަށް އިނގިލި ދިއްކޮށް ވަގުންނޭ ވަނީ ގޮވާފައެވެ.\n“އަޅުގަނޑުވެސް ގަބޫލުކުރަން އެއްވެސް ލިސްޓެއްގައި އަންނިގެ ނަން ވަގުންގެތެރޭގައި ހިމެނިފައި ނެތްކަން. އެކަމަކު ބޯކޮޅު މައްޗަށް ހުރި ސިކުނޑީގެ ތެތްކަމެއްހުރި މީހަކަށް ވެއްޖެއްޔާމު، އެމްއެމްޕީއާރު ވައްކަމުގެ މައްސަލާގައި އަންނިގެ އަތެއްވާކަން އެއީ ސާފުކޮށް ފެންނަން އޮތްކަމެއް.” ޝުޢައިބު ވިދާޅުވިއެވެ. “އަޅުގަނޑު ވަރަށް ސާބިތުކަމާއެކު މިދަންނަވަނީ އެމްއެމްޕީއާރުސީގެ ވައްކަމުގެ މައްސަލައިގައި އަންނިގެ އަތެއްވެއޭ. ދެން ޢަލީ ޢާޡިމް ދަބަހަށް އަޅައިގެން އެ އުފުލި ފައިސާ ދިޔާކޮށްގެން ވިޔަސް އަދި ހަރުކޮށްގެން ކަމަށް ވިޔަސް އެޒާތަކަށް އަންނި އެކަހަލަ ކަމެއް ނުކުރައްވާނެކަން އެނގޭ. އެކަމަކު އެމްޑީޕީގެ އެއްވެސް ކަމެއް އަންނި ބޭނުން ނޫން ގޮތަކަށް ކޮށްފިއްޔާމު އެބަޔަކަށް ލިބޭ އަދަބު އެ އޮތީ ފެންނަން ސާފުކޮށް. އެހެންވީމާ އަޅުގަނޑު މި ދަންނަވަނީ އެމްއެމްޕީއާރުސީގެ ވައްކަމުގެ މައްސަލައިގައި އަންނިގެ އަތެއްވެއޭ. ދެން ކީއްވެގެންތޯ އަންނިއާ ދިމާއަށް ވަގަށް ނުގޮވާންވީ؟”\nޝުޢައިބު ވިދާޅުވި ގޮތުގައި ހުރިހާކަމެއް އެންމެ ގާތުން ފެނުނުނު މީހުންގެ ތެރޭގައި އޭނާ ހިމެނިވަޑައިގަންނަވައެވެ. “އެމްޑީޕީތެރޭގައި ރައްޔިތުންގެ މަޖިލީހުގެ މެންބަރުން އެޖެހި ސަކަރާތް އަޅުގަނޑަށް ވަނީ ފެނިފައި. އޭގެން ކޮންމެ މެންބަރަކުވެސް ވިދާޅުވާނެ ތިމަންނަ ނެގި ފައިސާއެއް ނޯންނާނޭ. ތިމަންނަ ވޯޓުދީފައި ހުންނާނީ ރައީސް ނަޝީދު ނޫނީ އަންނި ބުނި ގޮތަކަށޭ.” އޭނާ ވިދާޅުވިއެވެ.\nޝުޢައިބު ވިދާޅުވި ގޮތުގައި ގާނޫނު އަސާސީ ވިއްކާލާފައި ނައިބު ރައީސަށް ގާނޫނުއަސާސީގައިވާ އުމުރު ހަނގުކުރަން ވެގެން ގާނޫނުއަސާސީއަށް އެގެނައި އިސްލާހު ގެންނަންވެގެން އެމްޑީޕީގެ ތެރެއިން އެ ހިންގި ޖަރީމާގައި އެމްއެމްޕީއާރުސީގެ ވައްކަމުގެ ފައިސާ ވަނީ އިންތިހާއަށް ފެތުރިގެން ގޮސްފައެވެ.\n“އެކަން އެހެރީ ހަމަ ޔަގީނުންވެސް ދައުލަތުގެ އެކި ރިޕޯޓުތަކުގައި އެކި ސިފަސިފައިގައި ނަންތަކާ އެކު ހާމަވެފައި.” އޭނާ ވިދާޅުވިއެވެ. “އެއްދުވަހު އެއްލިސްޓަށް ނަން އަރާނެ އެއްބައެއްގެ. އަނެއްދުވަހު އެ ލިސްޓުން އެނަންތައް ހަމަ ފޮހެވިގެންދާނެ. މިއީކީ އެއްގޮތަކަށްވެސް ގައުމުގެ މުސްތަގުބަލާ ދޭތެރޭގައި ހައްގަށް ވަކާލާތު ކުރާމީހުން، ތެދުބަހުން ވާހަކަދައްކާ މީހުން ގަބޫލު ކުރާނެ ކަންތައްތަކެއް ނޫން.”\nޝުޢައިބު ވިދާޅުވި ގޮތުގައި އަނިޔާވެރިކަމަކީ އަދި އަނިޔާ ކުރުމަކީ ހަމައެކަނި ޗާބޫކުން ތެޅުމެއްނޫނެވެ. ހަމައެގޮތަށް އަނިޔާ ވެރިކަމަކީ އެކޮޅުކޮޅުން އެންގަލަށް އެލުވާފައި ދަށުން އަލިފާން އެންދުމަށް ކިޔާނަމެއްވެސް ނޫނެވެ.\n“އަންނިއާ އެކީގައި އިޚުލާޞްތެރިކަމާއެކު އެމްޑީޕީގައި މަސައްކަތް ކުރި މީހުންނަށް ކިހާ ބޮޑެތި އަނިޔާތަކެއްތޯ ލިބިގެންދިޔައީ. އެހެންވެއްޖިއްޔާމު އެހުރިހާ ކަމެއްގެ ޒިންމާ\nވެސް އެ އަނިޔާގެ ފަހަތުގައި އަންނި ނުވާންވީ ސަބަބެއް އަޅުގަނޑަށް ދައްކަވާދެއްވާ!” ޝުޢައިބު އިތުރަށް ވިދާޅުވިއެވެ. “ދެން އޮތީ އަންނިގެ އެކައުންޓުގައި އެހުރި ފައިސާ. އަޅުގަނޑުމެން ކައިރީގައި ކިހާވަރަކަށްތޯ ބުނީ ތިމަންނަ ވެރިކަން ނުކުރާނަމޭ. ބައްލަވާ. ވެރިކަމެއް ނުކުރާނަމޭ ކިޔައިގެން އައިސް އަޅުގަނޑުމެންނަށް އޮޅުވާލައި މަކަރާއި ހީލަތުން އާއިލީ ވެރިކަމެއް، އެމްޑީޕީގެ ނަމުގައި ޕާޓީއެއް ހަދައިގެން އެ ޕާޓީގެ ރިޔާސީ ކެންޑިޑޭޓެއްގެ ގޮތުގައި ހުންނަވައިގެން ދައުލަތުގެ އެންމެ މަތީ މަގާމުތައް ފުރުއްވަމުން ގެންގޮސް އެ މަގާމުތަކުގެ ފައިސާ އަމިއްލަ ފުޅު އެކައުންޓަށް ޖަމާވީމާ އެއަށް ދެން އަޅުގަނޑު ކިޔާނީ އަޅުގަނޑުމެންނަށް އޮޅުވާލައިގެން މަކަރާއި ހީލަތުން ދައުލަތުން މުސާރަ ނަގައިގެން އަމިއްލަފުޅު އެކައުންޓު ބޮޑު ކުރައްވަނީއޭ.” ޝުޢައިބު އޭނާގެ ވާހަކަފުޅު ކުރިއަށް ގެންދަވަމުން އިތުރަށް ވިދާޅުވިއެވެ. “އެއީ އަޅުގަނޑުމެންނަށް ކޮށްފައި އޮތް ވަރަށް ބޮޑު ވައްކަމެއް، ޚިޔާނާތެއް. މަކަރެއް ހީލަތެއް. މިހާހިސާބަށް ދިޔައިމާ އަޅުގަނޑުގެ ވިސްނުމަށް އަންނަ އެއްޗަކާ އަޅުގަނޑަށް ފެނުނު މަންޒަރުތަކަށް ރިޢާޔަތްކޮށް އެ ވާހަކަ މިދެންނެވީ.”\nކުރީގެ ރައީސް އަދި އެމްޑީޕީގެ ރައީސްގެ އިތުރަށް ރައްޔިތުންގެ މަޖިލީހުގެ ރައީސް މުޙައްމަދު ނަޝީދަށް ތަފާތު އެކި މައްސަލަތަކުގައި ފާޑު ކިޔާ މީހުންގެ އަދަދު ފަހަކަށް އައިސް ވަނީ ގިނަވާން ފަށާފައެވެ.\n“އަޅުގަނޑު ވަރަށް ހިތާމަކުރަން އަންނިއާ ދިމާއަށް ވަގަށް ގޮވަން ޖެހުނީމާވެސް. އަންނިއަކީ އަނިޔާވެރިއެކޭ ބުނަން ޖެހުނީމާވެސް. އެކަމަކު ހަގީގަތް ވާނީ ހަގީގަތަށް. އަޅުގަނޑު މީގެ 17 އަހަރު ކުރިން ދުށް އަންނިއެއްނޫން މިހާރު އަޅުގަނޑަށް ސިފަވެގެން ގޮސްފައި އެހެރީކީއެއް. އެވާހަކަ ވަރަށް ހިތާމައައެކު އަންނި އަރިހުގައި ވެސް އަދި އެހެން ބޭފުޅުންގެ އަރިހުގައި ވެސް ދަންނަވާނީ.” ޝުޢައިބު ވިދާޅުވިއެވެ.\nކުޑަހުސައިން ޖޫން 26, 2021 At 10:39 ޕމ\nކަޑައެޅިގެން ރޯބުހުތާން ދޮގު އެންމެރަގަޅު ވުލޫކޮއްގެން ޚަތިމުގައި އަތްލާ ކަލެއަށް ހުވާކުރަންކެރޭނެތޯ؟؟؟ކަލޭބޭނުންގޮތަކަށް ކަންތައްތައް ނުވީމާ ނަޝީދު ބޮލުގައި ވައްކަން އަޅުވަނީކަންޔަގީން އަންނި ރާބޯފިޔޭ ބުނީމާގަބޅޫލު ކުރެވުނަސް ވަގަށް ރުފިޔާ ނަގާފިޔޭ ބުންޏަސް ބަޔަކުގަބޫލެއްނުކުާނެ!!!!!!!\nބިރުބޮޑު ޖޫން 26, 2021 At 11:51 ޕމ\nއެމްޑީޕީ އެތެރޭގެ ހުރިހާކަންތަށްގަޑު ސުއައިބުއަށް ވަރަށްރަނގަޅަށް އެމްމެ އަޑި އެނގިލަށްވާނެ ވަރށްސާފް


އާސަންދައިގެ ދަށުން އިތުރު ބަޔަކު އަނެއްކާވެސް އިންޑިއާއަށް އާސަންދައިގެ ދަށުން އިތުރު ބަޔަކު އަނެއްކާވެސް އިންޑިއާއަށް\nއާސަންދައިގެ ދަށުން އިތުރު ބަޔަކު އަނެއްކާވެސް އިންޑިއާއަށް\nއިންޑިއާއަށް ދިޔަ ބަލިމީހުންތަކެއް އެއަރޕޯޓްގައި - ފައިލް ފޮޓޯ: ފޮރިން މިނިސްޓްރީ\nކޯވިޑް-19އާ ގުޅިގެން ކުރިމަތިވެފައިވާ ދަތި ޙާލަތުގައި އާސަންދައިގެ ދަށުން ބޭސްފަރުވާއަށް ފޮނުވާ 3ވަނަ ބެޗް މިއަދު އިންޑިއާގެ ޓްރިވެންޑަރަމަށް ގޮސްފިއެވެ.\nއާސަންދައިގެ ޚަރަދުގައި ފަރުވާ ހޯދުމަށް މިއަދު 15:45ގައި، ބަލިމީހުންނާ އެހީތެރިންނާއެކު މުޅި ޖުމުލަ 60 މީހުން އިންޑިއާގެ ޓްރިވެންޑްރަމަށް ވަނީ ފުރާފާފައެވެ.\nއާސަންދަ ކުންފުނިން ވިދާޅުވީ، މިބެޗްގަވެސް ދާ ހުރިހާ ފަސިންޖަރުން އިންޑިއާއަށް ދަނީ އިންޑިއާގެ ވިސާ ހަމަޖައްސާ އެ ޤައުމުގެ ޕަބްލިކް ހެލްތް ގައިޑްލައިނާ އެއްގޮތަށް ކޯވިޑް-19އަށް ޓެސްޓްކޮށް ނެގެޓިވް ނަތީޖާއާއެކުގައެވެ. އިންޑިއާއިންވެސް މި ފަސިންޖަރުން ކޯވިޑް-19އަށް ޓެސްޓު ކުރާނެކަމަށާއި، އެ ޤައުމުގަ 14 ދުވަހުގެ ކަރަންޓީން ފުރިހަމަކުރަންޖެހޭނެކަމަށް އެކުންފުނިން ވިދާޅުވެއެވެ. އަދި 14 ދުވަސް ފަހުން އަނެއްކާވެސް ކޯވިޑް-19 އަށް ޓެސްޓު ކުރާނެކަމަށްވެސް އާސަންދައިން ވިދާޅުވެއެވެ.\nމިއަދު ފުރި ބަލިމީހުންގެ ފަރުވާ ހަމަޖެހިފައިވަނީ އިންޑިއާގެ ކިމްސް ހޮސްޕިޓަލުގައެވެ. އަދި ކަރަންޓީނުގައި ތިބޭނީވެސް އެ ހޮސްޕިޓަލުގައިކަމަށާއި، ކަރަންޓީނުގެ މުއްދަތުގައިވެސް އެމީހުންގެ ފަރުވާކުރިއަށްދާނެކަމަށް އާސަންދައިން ވިދާޅުވެފައިވެއެވެ.\nމިމަހުގެ 14 ގައި އިންޑިއާށް ބޭސްފަރުވާއަށް ދިޔަ ތިން ދިވެހިން ކޯވިޑް-19 އަށް ޕޮޒިޓިވްވެފައިވާތީ، ޕޮޒިޓިވްވީ މީހުންނާއި އެމީހުންގެ ކްލޯޒް ކޮންޓެކްޓުން އިންޑިއާގެ ހެލްތް ޕްރޮޓޮކޯލްއާއި އެއްގޮތަށް، އެހެންފަރާތްތަކާ ވަކިން އައިސޮލޭޓްކޮށްފައިވާކަމަށް އާސަންދައިން ވިދާޅުވެއެވެ. މިގޮތަށް އައިސޮލޭޓްކުރި ކަމުގައިވިޔަސް އެމީހުންގެ ހާލު ބަލާ އެސެސްކުރުމަށްފަހު، އިމަޖެންސީކޮށް ދޭންޖެހޭ ފަރުވާތައް އިންޑިއާގެ ގައިޑްލައިންތަކާ އެއްގޮތަށް ދެމުން އަންނަކަމަށާއި، އެހެނިހެން ބަލިމީހުންނަށްވެސް އިމަރޖެންސީކޮށް ދޭންޖެހޭ ފަރުވާތައް އެކުންފުނިން ވިދާޅުވެފައިވެއެވެ. އަދި ހޮސްޕިޓަލާ ގުޅިގެން ބަލިމީހުންގެ ފަރުވާގެ ކަންކަން ކުރިއަށްދާގޮތްގާތުން ބަލަމުންކަމުގައިވެސް އާސަންދައިން ވިދާޅުވެއެވެ.\nކޯވިޑްގައި މަރުވި މީހުންގެ އަދަދު7ލައްކައަށްވުރެ މައްޗަށް


galehiri: ހަވަރުތިނަދޫ ޑޭޒީމަގު - 1959\nހަވަރުތިނަދޫ ޑޭޒީމަގު - 1959\nމިއީ 1959މ. ގައި ހަވަރުތިނަދޫގެ އިރުން ހުޅަނގަށް އޮންނަ ޑޭޒީމަގުގެ މެދެއްހާ ހިސާބުން ހުޅަނގަށްގޮސް ހުކުރުމިސްކިތުގެ ގަބުރުސްތާނުގެ ޙަރިންމަފާރު ޑޭޒީމަގަށް ހުރަސްވެފައިވާތަން ފެންނަ ފޮޓޯއެކެވެ. މިމަގަކީ ރަށުގެ އިރުމަތީފަރާތު އަތިރިމަތިން ހުޅަނގުފަރާތު އަތިރިމައްޗަށް ދެވޭގޮތަށް ހަދާފައި އޮންނަ މަގެއްނޫނެވެ. އެހެެެންވެފައިވަނީ އިރުން ހުޅަނގަށްގޮސް ހުކުރުމިސްކިތުގެ ގަބުރުސްތާނު ހުރަސްވާތީއެވެ. މިމަގަކީ ގާތްގަނޑަކަށް 40 ވަރަކަށް ފޫޓުގެ ފުޅާމިންހުންނަ މަގަކަށްވާތީ އެދުވަސްވަރުގެ ބައެއް ދުވަސްދުވަހު މިމަގުގައި ޓެނިސްކުޅެއެވެ.\nމަތީގައިވާ ފޮޓޯއިން ފެންނަނީ ޑޭޒީމަގުގެ އުތުރުފަރާތުގެ ބަޔަކަށްވާތީ މަޢުލޫމާތަށްޓަކައި އެމަގުގެ ދެކުނުފަރާތުން އެދުވަސްވަރުގެ މަދަރުސާ "މަދަރުސަތުލް އަމީރުއިބްރާހީމް" ޢިމާރާތް ފެންނަ ފޮޓޯއެއް ތިރީގައި ހިމަނައިލީމެވެ.\nމަތީގެފޮޓޯއިން ފެންނަ "މަދަރުސަތުލް އަމީރުއިބްރާހީމް"އާއި ޖެހިގެން އިރުމައްޗަށް އޮންނާނީ ހަވަރުތިނަދޫގެ "މާވަށްދިހެރޭ" ކިޔާ ސަރަޙައްދެވެ. ފާލަންހުންނަނީ މިތާނގައެވެ. ތިރީގައިވާ ފޮޓޯއިން ފެންނަނީ ހަވަރުތިނަދޫ އެދުވަސްވަރުގެ ފާލަމާއި އެތާނގެކުރިމަތިން ބަޔެކެވެ. މިހުރިހާ ފޮޓޯއެއްވެސް ނަގާފައިވަނީ ދިވެހިސަރުކާރާއި ދެކޮޅަށް 16 ފެބްރުއަރީ 1959މ. ގައި ހުވަދުއަތޮޅުގައި އުފެއްދި ހަމަނުޖެހުން ޙައްލުކުރުމަށް 17 ޖުލައި 1959މ. ގައި ހަވަރުތިނަދޫއަށް "މޯލްޑިވްސްޓާރ" ކުރި ދަތުރުގައެވެ.\nމިމަޟްމޫނުގައިވާ ފޮޓޯތަކުންފެންނަ ދިވެހިދައުލަތުގެ ސިފައިން މުގުރާއި އައްޑަނައާއިއެކު ހަވަރުތިނަދޫ ޑޭޒީމަގުން ފެންނަނީ 17 ޖުލައި 1959މ. ގައި ހަވަރުތިނަދޫގެ ހަމަނުޖެހުން ނިންމުމަށްފަހުގައެވެ. އެކަން ނިންމާފައިވަނީ ހަވަރުތިނަދޫއަށް ސިފައިން އަރައިގެންނޫނެވެ.\nމަތީގައިވަނީ 1959 ޖުލައިގައި ހަވަރުތިނަދޫގެ އިރުމަތީފަރާތުން އެރަށް ފެންނަގޮތުގެ ފޮޓޯއެކެވެ.\n22 އޯގަސްޓް 2018މ.


FVM dhekunu dhaairaa MDP Ticket ah vanee kihineiy ba?\nމިއަދު ގެ އެމްޑީޕީ ގައުމީ މަޖުލީހުގެ ޖަލްސާއަށް ފަހު ރައށީް ނަޝީދު މީޑިއަގައި ވާހަކަ ދައްކަވަނީ\nފުވައްމުލަކު ދެކުނު ދާއިރާގެ މަޖުލިސް އެމްޑީޕީ ޓިކެޓަށް ވަނީ ކިހިނެތް ބާ؟\n5 ފެބުރުއަރީ 2019, 23:16 |\nފުވައްމުލަކު ދެކުނު ދާއިރާގެ ރައްޔިތިންގެ މަޖުލިީހުގެ އެމްޑީޕީ ޓިކެޓަށް ވަނީ ކިހިނެތްކަމާއި މެދު ގިނަ ބަޔަކު ސުވާލު އުފައްދަން ފަށައިފިއެވެ. ވަރުގަދަ ޕްރައިމަރީއަކަށް ފަހު އެ ދާއިރާގެ ޓިކެޓް ހާސިލުކޮށްފައި ވަނީ ދޫނޑިގަމު ޒީނިޔާ މުހައްމަދު މުމްތާޒެވެ. މުމްތާޒުއާއި އެންމެ ކައިރިން ވާދަކުރީ ފުނާޑު އަވަށު ފަޅަގަނޑިގޭ މައުރޫފު އެވެ.\nޓިކެޓް ލިބޭ ފަރާތަކާއި މެދު ސުވާލު އުފެދެނީ މި ދެ ފަރާތުގެ ކަމަކުން ނޫނެވެ. އަދާލަތު ޕާޓިން އެމްޑީޕީއާއެކު މަޖުލިސް އިންތިޚާބުގައި މަސައްކަތް ކުރުމަށް، އެޕާޓީއަށް މަދު އަދަދެއްގެ ސީޓް ތަކެއް ދޫކޮށްލަން އެދި ހުށަހެޅުމުންނެވެ. އަދާލަތު ޕާޓީން އެދިފައި ވަނީ މަޖުލީހުގެ5ނޫނީ6ދާއިރާ އެޕާޓީއަށް ދޫކޮށް ދިނުމަށް ކަމަށް ވެއެވެ. އަދި އެއާއެކު އެހެން ދާއިރާތަކުގައި އަދާލަތު ޕާޓީގެ ސަޕޯރޓް އެމްޑީޕީއަށް ދޭގޮތަށް ކަމަށް ވެއެވެ. އެގޮތުން އަދާލަތު ޕާޓީއަށް ދޫކޮށްލުމަށް އެދި ހުށަހަޅާފައިވާ ދާއިރާތަކުގެ ތެރޭގައި ފުވައްމުލަކު ދެކުނު ދާއިރާ ހިމެނޭތީ އުފެދޭ ސުވާލެވެ.\nމި ހުށަހެޅުން އެމްޑީޕީން ވަނީ ބަލައިގަނެ މަޝްވަރާ ކުރަން ފަށާފައެވެ. އަދި މީޑިއާގައި އެޕާޓީގެ ބަސްމަގު ހުރިގޮތަށް ބަލާއިރު އެ5ނޫނީ6ގޮނޑި އަދާލަތު ޕާޓީއަށް ދޫކޮށް ލުމަށް ނިންމުމަކީ ކައިރިކަމެއް ކަމަށް ބެލެވެއެވެ. އެގޮތުން އެމްޑީޕީން ދެކޭ ގޮތުގައި އަދާލަތު ޕާޓީއާއެކު މަޝްވަރާ ކުރަން އެހެން ޕާޓީތަކަށްވުރެ ފަސޭހައެވެ. އެއީ އެޕާޓީގެ ކަންކަން ވެސް އުސޫލެއްގެ ތެރެއިން ތަރުތީބުވެގެން ކުރިޔަށް ގެންދާތީ ކަމަށް އެމްޑީޕީން ބުނެއެވެ.\nމިކަމާއި މެދު މަޝްވަރާ ކުރުމަށް މިއަދު ވަނީ އެމްޑީޕީގެ ގައުމީ މަޖުލީހުގެ ނުރަސްމީ ބައްދަލުވުމެއް ބާއްވާފައެވެ. އެހެނީ އެމްޑީޕީން 86 ދާއިރާއަށް ވާދަކުރާނެ ކެންޑިޑޭޓުން ހޮވައި، ބޮޑު ރަސްމިއްޔާތެއް ބާއްވައި އެމީހުން ރަސްމީކޮށް ރައްޔިތުންނަށް އަދި އެމްޑީޕީގެ މެންބަރުންނަށް ވަނީ ތައާރަފު ކުރެވިފައެވެ.\nއެމްޑީޕީން ވެސް ގަބޫލުކުރާ ގޮތުގައި އެޕާޓީގެ ޓިކެޓަށް ހޮވިފައިވާ އެއްވެސް މީހަކު ބާކީ ކުރުމުގެ ބާރެއް އެޕާޓީގެ ލީޑަރ ޝިޕަކަށް ވެސް ނެތެވެ. ދޫދިނުމުގެ ހުރިހާ ބާރެއް ވެސް މިހާރު އޮތީ އެދާއިރާގެ އެމްޑީޕީ މެންބަރުންނާއި އެ ދާއިރާއެއްގެ ޓިކެޓް ލިބިފައިވާ ފަރާތަށެވެ. އެފަރާތުން ދޫދީގެން ނޫން ގޮތަކަށް މިކަން ހާސިލުކުރުމަކީ ނުވާނެ ފަދަ ކަމެކެވެ.\nއަދާލަތު ޕާޓީއާއެކު މަޖުލިސް އިންތިޚާބުގައި މަސައްކަތް ކުރުމަކީ އެމްޑީޕީއަށް ވެސް އެންމެ ފައިދާހުރި ގޮތްކަމަަށް އެމްޑީޕީގެ ލީޑަރ ޝިޕުން ގަބޫލުކުރާ ހިނދު އަދާލަތު ޕާޓީގެ އެންމެ ފަހުގެ އެދުމަށް ފުރަގަސް ދޭނެ ކަމަކަށް ނުބެލެވެއެވެ. އެކަމުގެ ހެއްކަކީ އެމްީޕީިގެ އެތެރޭގެ މަޝްވަރާތައް މިކަމަށް އިސްވެގެން ދިއުމެވެ.\nއެގޮތުން މިއަދު ބޭއްވި ގައުމީ މަޖުލީހުން ވަނީ މިކަމުގައި ގޮތެއް ހޯދުމަށް މަޝްވަރާ ކުރުމުގެ ބާރު އެޕާޓީގެ ރައީސް، ރައީސް ނަޝީދަށް ދީފައެވެ. ރައީސް ނަޝީދު މީޑިއާގައި ވިދާޅުވި ގޮތުން އެކަމުގައި އެބޭފުޅާއަށް ގޮތެއް ހޯއްދެވޭނެއެވެ.\nމިއަދުގެ ބައްދަލުވުމަށް ފަހު ރައީސް ނަޝީދު ވިދާޅުވީ “އަޅުގަނޑުުމެންގެ ޕާޓީއަކީ ވަކިވަކި ގޮނޑި ތަކަކަށް ބޭފުޅުން އިންތިޚާބުވެފައި ތިބި ނަމަވެސް، ޖުމްލަކޮށް ޕާޓީގެ ފައިދާއަށް ބައްލަވާނެ، ގައުމީ މަޖުލީހުގެ ހުރިހާ ބޭފުޅުން، އިންތިޚާބުވެފައި ތިއްބެވި ހުރިހާ ބޭފުޅުން ވެސް”. މިއާއެކު ހާމަވެގެން ދަނީ އެޕާޓީން މިކަމުގައި ދޫދޭން ވިސްނާ ކަމެވެ.\nއުސޫލެއްގެ ގޮތުން މަދު ގޮނޑިތަކެއް އަދާލަތު ޕާޓީއަށް ދޫކޮށްލުމަކީ ރަނގަޅު ކަމެއްކަމަށް ޕާޓީގެ ހުރިހާ މެންބަރުން ވެސް ގަބޫލު ކުރައްވާ ކަމަށާއި ގައުމީ މަޖުލީހުގެ މެންބަރުންގެ ރުހުން ވެސް މިކަމުގައި، ވާހަކަދައްކައިގެން ގޮތެއް ހޯދުމަށް އޮތް ކަމަށް ރައީސް ނަޝީދު ވިދާޅުވިއެވެ. ނަމަވެސް މަޖުލިސް އިންތިޚާބުގައި އަދާލަތު ޕާޓީއަށް ދޫކޮށް ލާނީ ކޮން ގޮނޑިިތަކެއް ކަމެއް ކަނޑަނާޅާކަމަށް ވިދާޅުވިއެވެ.\nފުވައްމުލަކު ދެކުނު ދާއިރާގެ ގޮނޑި އާއި ގުޅޭ ގޮތުން ރައީސް ނަޝީދު މަޝްވަރާ ކުރަން ހުރި އެއް ފަރާތަކީ އެދާއިރާގެ އެމްޑީޕީ ރައީސް ސައުދުﷲ އަޙުމަދެވެ. ޕްރައިމަރީގައި ސައުދުﷲ އަކީ މިހަރު ހޮވިފައިވާ މުމްތާޒާއި އެންމެ ވާދަވެރި ކެންޑިޑޭޓްގެ ކެމްޕޭން އިސް ހަރަކާތްތެރިއެކެވެ. ވުމާއެކު ސައުދުﷲ ގެ ވިސްނުން މިދާއިރާގެ ޓިކެޓް އަދާލަތު ޕާޓީގެ ކެންޑިޑޭޓަށް ދޫކޮށްލުމަށް ހުރެދާނެކަމަށް ބެލެވެއެވެ.\nމިއަދުގެ އެމްޑީޕީ ގައުމީ މަޖުލިހުގެ ޖަލްސާގައި ފުވައްމުލަކު3ދާއިރާގެ ރައީސުން ވެސް ބައިވެރިވިނަމަވެސް މިހާލަތުގައި ދާއިރާގެ ރައީސްގެ އެކަނި ބަހަށް ކަން ނިންމާލެވޭނެ ހިސާބެއްގައި ނޫންކަން މިހާރު ކަންތައްތައް އޮތީ، ރައީސް ނަޝީދުގެ މިއަދުގެ މީޑިއާ އިންޓަވިއުއިން ވެސް ހާމަވިއެވެ. ދެން އޮތީ ދާއިރާގެ ރައްޔިތުންގެ ބަސް އެހުމެވެ. ދާއިރާގައި ވޯޓު ދޭން ތިބި މެންބަރުންގެ ބަސް އެހުން އެއީ ފަސޭހައިން ކުރެވިދާނެ ކަމެއް ކަމެއްބާވައެވެ؟\nއެންމެ ފަސޭހަކޮށް ދާއިރާގެ ޓިކެޓް އަދާލަތު ޕާޓީއަށް ދޫކޮށްލެވޭނީ އެދާއިރައިން ހޮވިފައިވާ ކެންޑިޑެޓް މުމްތާޒު އެކަމަށް އެއްބަސްވުމުންނެވެ.\nނަމަވެސް ސިޔާސީ ކަންކަމަކީ ގިނަ ބައެއްގެ ރުހުމާއެކު ނުނީ ކާމިޔާބުކުރެވޭ ކަމަކަށް ނުވާތީ މިފަދަ ދަނޑިވަޅުތަކުގައި ކޮޅު ގަދަކޮށް ހިފާ ބާރުކުރިޔަސް އާޚިރުގައި ފައިދާއެއް ނުލިބިދާނެއެވެ.\nއެގޮތުން ބަލާއިރު އަދާލަތު ޕާޓީން ވާދަކުރަން އިޢުލާން ކޮށްފައިވާ 13 ގޮނޑިން5ގޮނޑި ދޫކޮށް އަނެއް7ގޮނޑިއަށް ވާދަކުރުމަށް އެމްޑީޕީގެ ސަޕޯރޓު މުހިންމުކަން އެ ވަނީ ގަބޫލުކޮށްފައި ކަމަށް ބަލައިގަންނަން ޖެހެއެވެ. އެހެނީ އެމްޑީޕީން ދޫކުރުމަށް އެދިފައިވާ5ނޫނީ6ގޮނޑިއާއި އެމްޑީޕީން ވާދަނުކުރާ 1 ގޮނޑިއާއެކު6ނޫނީ7ގޮނޑި އަށް ވާދަކޮށް އެމްޑީޕީގެ ތާއިދާއެކު އިތުރު ގޮނޑިތަކެއް އެޕާޓީއަށް ވެސް ލިބުމުގެ އުއްމީދު ބޮޑުވެގެން ދާނެތީއެވެ.\nހަމަ އެގޮތަށް އެމްޑީޕީން 86 ގޮނޑިއަށް ވާދަކުރުމުގެ ބަދަލުގައި5ނޫނީ6ގޮނޑި އަދާލަތު ޕާޓީއަށް ދޫކޮށް، 80 ގޮނޑިއަށް އަދާލަތު ޕާޓީގެ ތާއިދާއެކު ވާދަކުރުމުން ގިނަ ގޮނޑިތަކެއް ކާމިޔާބު ކުރެވިދާނެ ކަމަށް ބެލެވެއެވެ.\nމީގެ ކުރިން އެމްޑީޕީގެ އިސް ފަރާތްތަކަށް ގަބޫލުކުރެވިފައި އޮތީ 86 ދާއިރާއަށް ވާދަކުރި ކަމުގައި ވިޔަސް، ފުރުސަތު އޮތީ 53 ދާއިރާ ކާމިޔާބުކުރުމުގައި ކަމަށެވެ. އަދާލަތާއެކު މިބަދަލު ގެނެވި މަޖުލީހުގެ 60 ހާ ގޮނޑި ލިބިއްޖެ ނަމަވެސް އެމްޑީޕީއަށް މާ ރަނގަޅު ކަމަށް އެޕާޓީގެ މެންބަރުން ވެސް ގަބޫލުކުރާނެ ކަމަށް ބެލެވެއެވެ.\nއިތުރު ލިޔުންރައްޔިތުންގެ މަޖުލިސް އިންތިޚާބު 2019އެމްޑީޕީފުވައްމުލަކު ދެކުނު ދާއިރާ\nTags: ރައްޔިތުންގެ މަޖުލިސް އިންތިޚާބު 2019, އެމްޑީޕީ, ފުވައްމުލަކު ދެކުނު ދާއިރާ


ތައިރޮއިޑް ގްލޭންޑް (Thyroid gland) އަކީ އިންސާނާގެ ހަށިގަނޑުގައިވާ ހޯރމޯން އުފައްދައި ދޫކުރާ ގްލޭންޑް ތަކުގެ ތެރެއިން އެންމެ ބޮޑު އެއް ގްލޭންޑް އެވެ. މިއީ ވެސް ހަށިގަނޑުގައި ވަރަށް މުހިއްމު ދައުރެއް އަދާކޮށްދޭ ގްލޭންޑް އެކެވެ. ތައިރޮއިޑް ގްލޭންޑް ހުންނަނީ މައިބަދައިގައި ކަރުގެ ހިސާބުގައިވާ ކަށިތަކުގެ 5،6،7 ވަނަ ކަށިކޮޅާއި އަދި މޭމައްޗާއިވީ ދިމާލުގެ މައިބަދައިގެ ފުރަތަމަ ކަށިކޮޅާއި ދިމާ އެއްހަމައެއްގައެވެ.\nތައިރޮއިޑް ގްލޭންޑްގެ ބޮޑުމިން\nބޮޑުމީހެއްގެ ތައިރޮއިޑް ގްލޭންޑްގެ ބަރުދަނުގައި ގާތްގަނޑަކަށް 30-20 ގްރާމްގެ މިންވަރެއް ހުރެއެވެ. އެހެންކަމުން އެވްރެޖްކޮށް ހުންނަނީ ގާތްގަނޑަކަށް 25 ގްރާމެވެ. ތައިރޮއިޑް ގްލޭންޑްގެ ބޮޑުމިނުގައި 3-2 އިންޗި ހުރެއެވެ. އާންމު ގޮތެއްގައި ފިރިހެނުންނަށްވުރެ އަންހެނުންގެ ތައިރޮއިޑް ގްލޭންޑް ބޮޑުކަން ފާހަގަ ކުރެވެއެވެ. މާބަނޑު ދުވަސްވަރު ހަށިގަނޑުގެ މެޓަބޮލިޒަމްގެ މަސައްކަތްތައް އިތުރުވާތީ، އެމަސައްކަތްތައް ފޫބައްދާލެވޭ ވަރަށް ތައިރޮއިޑް ގްލޭންޑް ސައިޒުވެސް މާބަނޑުވުމުން ބޮޑުވެގެން ދެއެވެ.\nތައިރޮއިޑް ގްލޭންޑްގެ މައްސަލައެއްނެތި އޭގެ އާދައިގެ ސައިޒުގައި ހުންނައިރު އަހަރެމެންނަށް ތައިރޮއިޑް ގްލޭންޑް (ކަރުގެ ކުރިމަތިން އަތްލުމުން) އިހްސާސެއް ނުކުރެވޭނެ އެވެ. މުށި-ރަތް ކުލައިގައިވާ ތައިރޮއިޑް ގްލޭންޑް އަކީ ލެއިން މުއްސަދިވެފައިވާ ގޮށެކެވެ. އަޑު އުފެއްދުމުގައި މުހިއްމު ދައުރެއް އަދާކުރާ ނާރު، ގޮސްފައިވަނީ ތައިރޮއިޑް ގްލޭންޑްގެ ތެރެއިންނެވެ.\nތައިރޮއިޑް ގްލޭންޑް އުފެދިފައިވާގޮތް\nތައިރޮއިޑް ގްލޭންޑް އަކީ “ކޮކަލެއްގެ-ބައްޓަމަށް”(Butterfly-shaped) ކަރުގެ ކުރިމަތިން ތިރީގައި އިންނަ ގޮށެކެވެ. ތައިރޮއިޑް ގްލޭންޑް އިންނަނީ ކަރުގެ ކުރިމަތިން މެދެއްހާ ހިސާބުން ހަމާއި މަސްފަށަލައިގެ ދަށުން އެޑަމްސް އެޕަލް ގެ ތިރިން ވައިނޮޅީގެ ކުރިމަތިން ގޮސްފައެވެ. ތައިރޮއިޑް ގްލޭންޑް ނިވާކުރެވި ފޮރުވިފައިވަނީ “ސްޓްރެޕް މަސްކޮޅު”(Strap muscles) އޭ ކިޔާ ފަތި މަސްކޮޅު ތަކަކުންނެވެ.\nތައިރޮއިޑް ގްލޭންޑް ވަނީ ދެބަޔަކަށް ބެހިފައެވެ. އެއީ ކަނާތު ލޯބު(Right lobe) އަދި ވާތު ލޯބު(Left lobe) އެވެ. މިއިން ކޮންމެ ލޯބެއްގެ ދިގުމިނުގައި5ސމ އަދި ފުޅާމިނުގައި3ސމ ހުރެއެވެ. މިދެލޯބު ނުވަތަ މިދެބައި އިންނަނީ މެދުން ތައިރޮއިޑް ޓިޝޫގެ ފާލަމަކުން(Isthmus) ގުޅިފައެވެ. އެހެންކަމުން މިދެލޯބު އިންނާނީ ވައިނޮޅީގެ ދެއަރިމައްޗަށްވާ ގޮތަށެވެ. މިއިން ކޮންމެ ލޯބެއް ދެބަޔަކަށް ބެހިފައި ވެއެވެ. އެއީ މަތީބައި(Upper pole) އަދި ތިރީބައި(Lower pole) އެވެ. ކޮންމެ ލޯބެއްގެ ދެފަރާތުން ސިކުނޑިއަށް ލޭފޮނުވައިދޭ ލޭހޮޅިއެއް ކަމުގައިވާ “ކެރޮޓިޑް އާޓަރީ”(Carotid artery) ގޮސްފައި ވެއެވެ. އަދި ކަނާތް ފަރާތުން ސިކުނޑިން ހިތަށް ފޮނުވައިދިނުމުގައި ޝާމިލްވާ ލޭހޮޅިއެއް ކަމުގައިވާ “ޖުގުޔުލާ ވެއިން”(Jugular vein) ގޮސްފައި ވެއެވެ. ބައެއް މީހުންގެ ހަށިގަނޑުގައި ތައިރޮއިޑް ގްލޭންޑްގެ ދެ ލޯބު ގުޅުވައިދޭ ފާލަމުން މައްޗަށް އުފުލުމެއް އުފެދިފައި އިނދެއެވެ. މިބަޔަށް ކިޔަނީ “ޕިރަމިޑަލް ލޯބު”(pyramidal lobe) އެވެ.\nތައިރޮއިޑް ގްލޭންޑް ފަހަތުން ހަރުލާފައި އިންނަނީ ލަގޮނޑީގެ މަޑުކަށި ތަކާއި، ވައިނޮޅީގެ މަތީގައިވާ މަޑުކަށީގެ ބަދަތަކުގައެވެ. މިބުނި ބައިތަކާއި ތައިރޮއިޑް ގްލޭންޑް ތަތްވެ، ހަރުލާފައިވަނީ “ބެރީސް ލިގަމެންޓް”(Berry’s ligament) ކިޔާ ލިގަމެންޓަކުންނެވެ. މިކަމުގެ ސަބަބުން ކާތަކެތި ދިރުވާއިރު، ލަގޮނޑި(Larynx) އާއެކު ތައިރޮއިޑް ގްލޭންޑް ވެސް މައްޗަށާއި، ތިރިއަށް ހަރަކާތްކުރާނެ އެވެ. ކަރުގައި އުފެދޭ ދުޅަތަކުގެ ތެރެއިން ތައިރޮއިޑް ގްލޭންޑް ދުޅަވުމާއި އެހެން ދުޅަތައް ވަކިކުރުމަށް މިކަމުގެ ސަބަބުން އެހީތެރިވެދެއެވެ. ތައިރޮއިޑް ގްލޭންޑް ދުޅަވިޔަސް ކުރިން ބުނި ފަދައިން ކާތަކެތި ދިރުވާއިރު މައްޗާއި ތިރިއަށް ހަރަކާތްކުރާނެ އެވެ. ނަމަވެސް ކަރުގައި އުފެދިފައިވާ އެހެން ދުޅައެއް ނަމަ، މިބީދައިން ހަރަކާތެއް ނުކުރާނެ އެވެ.\nތައިރޮއިޑް ގްލޭންޑް އުފެދިގެންއައުން\nތައިރޮއިޑް ގްލޭންޑް އުފެދެނީ ކުޑަކުއްޖާ މާބަނޑުގައި އަށަގަންނަން ފަށާތާ 6-5 ހަފްތާ އާއި ދެމެދުގައެވެ. މައިމީހާގެ ބަނޑުގައި ކުޑަދަރިފުޅުގެ ބައިތައް އުފެދެމުން އަންނައިރު، ތައިރޮއިޑް ގްލޭންޑް އުފެދިގެން އަންނަނީ ދުލުގެ ފެށޭ ހިސާބުގައި ހުންނަ ޓިޝޫތަކުންނެވެ. އެއަށްފަހު މަޑުމަޑުން ތިރިއަށްޖެހި، “ތައިރޯގްލޯސަލް ޑަކްޓް”(Thyroglossal duct) ގެ ގޮތުގައި ކަރުގައި ތައިރޮއިޑް ގްލޭންޑް އަސްލު ހުންނަ ހިސާބަށް ވާޞިލް ވެއެވެ. ތައިރޮއިޑް ގްލޭންޑްގެ ވަށައިގެން އެނިވާކުރުމަށްޓަކައި “ކެޕްސޫލް”(Capsule) އެއް ލެވިފައި ވެއެވެ. މިކެޕްސޫލްގައި ވަރަށް ބައިވަރު ލޭހޮޅިތައް ހުރެއެވެ.\nތައިރޮއިޑް ގްލޭންޑްގެ އަސާސީ ޔުނިޓް\nތައިރޮއިޑް ގްލޭންޑްގެ ތެރޭގައި “ދިޔާތަކެތިން-ފުރިފައިވާ ކޮތަޅު”(Fluid-filled sac) ތަކެއް ހުރެއެވެ. މިކޮތަޅުތަކަށް ކިޔަނީ “ފޮލިކަލް”(follicles) އެވެ. މިކޮތަޅުތަކުގެ ދޭތެރޭގައި ކުދިކުދި ހިމަ ލޭހޮޅިތަކާއި، ކަނެކްޓިވް ޓިޝޫތައް ހުރެއެވެ. ތައިރޮއިޑް ގްލޭންޑްގެ މަސައްކަތްތައް ފުރިހަމަކޮށްދޭ އަސާސީ ޔުނިޓް ތަކަކީ މިދެންނެވި ފޮލިކަލް އޭ ކިޔާ ކޮތަޅުތަކެވެ.\nތައިރޮއިޑް ހޯރމޯންތަކުގެ ތެރެއިން ޓްރައި އައޯޑޯ ތައިރޮނީން އުފައްދައި ދޫކުރަނީ ތައިރޮއިޑް ގްލޭންޑް ތެރޭގައި ހުންނަ ”ތައިރޮއިޑް އެޕިތީލިއަލް ސެލް”(Thyroid epithelial cell) ތަކުންނެވެ. އަދި ތައިރޮކްސިން އުފައްދައި ދޫކުރަނީ ތައިރޮއިޑް ގްލޭންޑް ގައި ހުންނަ ”ފޮލިކިއުލާ ސެލް”(Follicular cell) ތަކުންނެވެ. ތައިރޮއިޑް ގްލޭންޑް ގެ ފޮލިކަލް ތަކުގެ ދެމެދުގައިވާ ކަނެކްޓިވް ޓިޝޫތަކުގެ ތެރޭގައި “ސީ ސެލް”(C cells) ނުވަތަ ޕެރަފޮލިކިޔުލަރ ސެލް(parafollicular cells) ކިޔާ ވަރަށް ފަނޑު ކުލައިގެ ސެލްތަކެއް ހުރެއެވެ. މިސެލްތަކުން ކެލްސިއަމް މެޓަބޮލިޒަމްގައި ބައިވެރިވާ ކެލްސިޓޯނިން ދޫކުރެއެވެ.\nކޮންމެ ފޮލިކަލް އެއްގެ ފާރުގައި “ކިޔުބޮއިޑަލް އެޕިތީލިއަލް ސެލް”(Cuboidal epithelial cell) ތައް ހުރެއެވެ. މިސެލްތަކުން “ކޮލޮއިޑް”(Colloid) ކިޔާ ދިޔައެއް ދޫކުރެއެވެ. ފޮލިކަލް ތައް ފުރިފައި ހުންނަނީ މިދިޔައިންނެވެ. ކޮލޮއިޑް ގެ ތެރޭގައި “ތައިރޯގްލޯބިޔުލިން”(Thyroglobulin) ކިޔާ ގްލައިކޯޕްރޮޓީން އެއް ހުރެއެވެ. ތައިރޯގްލޯބިޔުލިން އަކީ ތައިރޮއިޑް ހޯރމޯންތަކުގެ ޕްރިކޯސަރ(Precursor) އެކެވެ. ތައިރޮއިޑް ހޯރމޯން ތައް ދޫކުރަން ވަންދެން ރައްކާކުރެވިފައި ހުންނަނީ “ކޮލޮއިޑް” ތަކުގެ ތެރޭގައެވެ. ތައިރޮއިޑް ހޯރމޯން އުފެއްދުމަށް ކޮންމެހެން ބޭނުންވާ އަޔޮޑިން ލޭގެ ތެރެއިން ތައިރޮއިޑް ގްލޭންޑް ގެތެރެއަށް ނެގުމުގެ ބާރު ތައިރޮއިޑް ސެލް ތަކަށް ލިބިގެން ވެއެވެ.\nތައިރޮއިޑް ގްލޭންޑްގެ ވަޒީފާ\nތައިރޮއިޑް ގްލޭންޑް މައިގަނޑު ގޮތެއްގައި ހަރަކާތްތެރިވަނީ އަހަރެމެންގެ ހަށިގަނޑުގައި ހިނގާ މެޓަބޮލިޒަމްގެ މަސައްކަތްތައް ތަންޒީމުކޮށް، ރާވައި، ކޮންޓްރޯލް ކުރުމުގައެވެ. މިދެންނެވި މެޓަބޮލިޒަމްގެ މަސައްކަތްތައް ތަންޒީމުކޮށް ކޮންޓްރޯލްކުރަނީ ތައިރޮއިޑް ގްލޭންޑުން އުފައްދާ ހޯރމޯންތައް ކަމުގައިވާ ތައިރޮކްސިން(T4) ، ޓްރައި އައޯޑޯ ތައިރޮނީން(T3) ، އަދި ކެލްސިޓޯނިން(Calcitonin) ގެ އެހީގައެވެ. މިހޯރމޯންތައް އުފެދުމަށް އަޔޯޑިން ބޭނުންވެއެވެ. އެހެންކަމުން ކާނާއާއި، ފެނާއެކު ހަށިގަނޑަށް ވަންނަ އަޔޯޑިން ގެ ބޭނުން ތައިރޮއިޑް ގްލޭންޑް ހިފައެވެ. ހަށިގަނޑަށް އަޔޯޑިން ނަގާ ހަމައެކަނި ސެލްތަކަކީ ތައިރޮއިޑް ގްލޭންޑް ގައި ހިމެނޭ ސެލް ތަކެވެ.\nހަށިގަނޑުގައި މެޓަބޮލިޒަމްގެ ބައެއް މަސައްކަތްތައް ތަންޒީމު ކުރުމުގައިވާ ޝާމިލްވާ ތައިރޮއިޑް ހޯރމޯން ތައް މިގްލޭންޑުން އުފައްދައި ދޫކުރެއެވެ. މީގެ އިތުރުން ކުޑަކުދިންގެ ހަށިގަނޑުގައި ކަށިތައް ހެދިބޮޑުވުމަށާއި، ސިކުނޑިއާއި އެއާއި ގުޅިފައިވާ ނާރުތަކުގެ ނިޒާމްގެ ހެދިބޮޑުވުމުގައި ވެސް މިގޮށް މުހިއްމު ދައުރެއް އަދާކުރެއެވެ. ތައިރޮއިޑް ހޯރމޯން ތައް ދޫކުރުން ކޮންޓްރޯލް ކުރަނީ ސިކުނޑީގެ ތެރޭގައިވާ ޕިޓޫއިޓަރީ ގްލޭންޑް އިންނެވެ. ތައިރޮއިޑް ހޯރމޯން ތަކަކީ ލޭގެ ޕްރެޝަރު، ހިތުގެ ވިންދު، ހަޖަމުކުރުމުގެ މަސައްކަތް، މަސްތަކުގެ ހަރަކާތްތައް، އަދި ނަސްލު އުފެއްދުމުގެ މަސައްކަތްތައް ފުރިހަމަކޮށް ހިންގުމުގައި އެހީތެރިވެދޭ ހޯރމޯން ތަކެކެވެ. އެހެންކަމުން ސިކުނޑި ހެދިބޮޑުވުމަށް ކުއްޖާގެ ތުއްތު ދުވަސްވަރު ނުވަތަ ޅައުމުރުގައި އެކަށޭނަ ވަރަށް ތައިރޮއިޑް ހޯރމޯން ތައިރޮއިޑް ގްލޭންޑުން އުފައްދަން ޖެހެއެވެ.\nތައިރޮއިޑް ހޯރމޯން ތައް އުފެއްދުން ކޮންޓްރޯލްކުރަނީ ސިކުނޑީގެ ތެރޭގައިވާ ޕިޓޫއިޓަރީ ގްލޭންޑް(Pituitary gland) އިން ދޫކުރާ ތައިރޮއިޑް ސްޓިމިއުލޭޓިންގ ހޯރމޯން(TSH) އިންނެވެ. ތައިރޮއިޑް ހޯރމޯން އުފައްދައި ދޫކުރަން ފަށާނީ ޕިޓޫއިޓަރީ ގްލޭންޑް އިން ތައިރޮއިޑް ސްޓިމިއުލޭޓިންގ ހޯރމޯން ދޫކުރުމުންނެވެ. އެހެންކަމުން ހަށިގަނޑުގައި ތައިރޮއިޑް ހޯރމޯން މަދުވެއްޖެނަމަ، ޕިޓޫއިޓަރީ ގްލޭންޑް އިން ތައިރޮއިޑް ސްޓިމިއުލޭޓިންގ ހޯރމޯން ދޫކުރާނެއެވެ. އަދި އެއާއި ވިދިގެން ތައިރޮއިޑް ގްލޭންޑް އިން ތައިރޮއިޑް ހޯރމޯން ތައް އުފައްދައި ދޫކުރަން ފަށާނެ އެވެ. އަދި އުފެދުނު ތައިރޮއިޑް ހޯރމޯންތައް ލޭގެ އާރަށް ވާޞިލްވެ، ހަށިގަނޑުގައި މެޓަބޮލިޒަމްގެ މަސައްކަތްތައް ކޮންޓްރޯލް ކުރުމުގައި ހަރަކާތްތެރިވަމުން ގެންދާނެ އެވެ.\nޕިޓޫއިޓަރީ ގްލޭންޑްގެ މަސައްކަތްތައް ކޮންޓްރޯލްކުރަނީ ސިކުނޑީގެ ތެރޭގައިވާ ހައިޕޯތަލަމަސް(Hypothalamus) އިންނެވެ. ހައިޕޯތަލަމަސް އިން ތައިރޯޓްރޮޕިން ރިލީސިންގ ހޯރމޯން(TRH) ދޫކުރެއެވެ. މިއީ ޕިޓޫއިޓަރީ ގްލޭންޑް އިން ތައިރޮއިޑް ސްޓިމިއުލޭޓިންގ ހޯރމޯން ދޫކުރުމަށް ބާރުއަޅާ ހޯރމޯން އެކެވެ.\nތައިރޮއިޑް ގްލޭންޑް އިން އުފައްދައި ދޫކުރާ ހޯރމޯންތައް\n(1) – ޓްރައި އައޯޑޯ ތައިރޮނީން (Tri-iodothyronine/T3): ޓްރައި އައޯޑޯ ތައިރޮނީން އަކީ ތައިރޮއިޑް ހޯރމޯން އެކެވެ. ތައިރޮއިޑް ހޯރމޯންތަކުގެ ތެރެއިން މިހޯރމޯން އުފައްދައި ދޫކުރަނީ ތައިރޮއިޑް ގްލޭންޑް ތެރޭގައި ހުންނަ ”ތައިރޮއިޑް އެޕިތީލިއަލް ސެލް”(Thyroid epithelial cell) ތަކުންނެވެ. މިއީ ތައިރޮކްސިން އާ އެއްގޮތް ކަމެއް ހުންނަ ނަމަވެސް މާހަރަކާތްތެރި ހޯރމޯން އެކެވެ. މިހޯރމޯން އާއި ތައިރޮކްސިން އާއި ހުރި ތަފާތަކީ މިހޯރމޯންގައި ތައިރޮކްސިން އަށްވުރެ ކޮންމެ މޮލިކިއުލް އެއްގައި އެއް އަޔޮޑިން އެޓަމް މަދުވާނެއެވެ. އަދި ނިސްބަތުން މިހޯރމޯން އުފައްދާ މިންވަރު ވެސް މަދުވާނެއެވެ. ތައިރޮއިޑް ހޯރމޯންތަކުގެ ތެރެއިން އެންމެ ބާރުގަދަ ހޯރމޯން އަކީ މިއީއެވެ. ހަށިގަނޑުގެ ފިނިހޫނުމިން، ހިތުގެ ވިންދުޖެހުން، އަދި ހަށިގަނޑު ބޮޑުވުން ފަދަ ކަންތައްތަކަށް މިހޯރމޯން ބާރު ފޯރުވައެވެ.\n(2) – ތައިރޮކްސިން (Thyroxine / T4): ތައިރޮކްސިން އަކީ ތައިރޮއިޑް ގްލޭންޑް ގައި ހުންނަ ”ފޮލިކިއުލާ ސެލް”(Follicular cell) ތަކުން އުފައްދައި ދޫކުރާ މައިގަނޑު ހޯރމޯން އެވެ. ލޭގެ ތެރެއަށް ވާޞިލްވާ 99 އިންސައްތަ ތައިރޮކްސިން ހުންނަނީ ”ތައިރޮކްސިން ބައިންޑިންގ ގްލޯބިއުލިން”(TBG) ކިޔާ ޕްރޮޓީން އަކާ ތަތްވެފައެވެ. މީގެ އިތުރުން ”އަލްބިޔުމިން”(Albumin) އަދި ”ޓްރާންސްތައިރެޓިން”(Transthyretin) ކިޔާ ޕްރޮޓީން ތަކާ ބާކީ ހުރިބައި ތަތްވެއެވެ.\nހަށިގަނޑުގައި ހިގާ މެޓަބޮލިޒަމްގެ މަސައްކަތް ކޮންޓްރޯލް ކުރުމުގަޔާއި ޖިސްމާނީ ގޮތުން ހަށިގަނޑު ބޮޑުވުމުގެ މަސައްކަތުގައި ތައިރޮކްސިން ބައިވެރި ވެއެވެ. ކުޑަކުދިންގެ ހަށިގަނޑުގައި ކަށިތަކާއި، ސިކުނޑިއާއި ނާރުތަކުގެ ނިޒާމްގެ ބައިތައް އުފެދި ބޮޑުވުމުގައި ވެސް މިގްލޭންޑުން ދޫކުރާ ހޯރމޯންތަކުގެ ދައުރެއް ވެއެވެ. ތައިރޮއިޑް ހޯރމޯން ދޫކުރުން ކޮންޓްރޯލްކުރަނީ ޕިޓޫއިޓަރީ ގްލޭންޑް އެވެ. މީގެ އިތުރުން ތައިރޮއިޑް ހޯރމޯން އަކީ ހިތުގެ ވިންދު، ލޭގެ ޕްރެޝަރު، ހަޖަމުކުރުން، މަސްތަކުގެ ހަރަކާތްތައް، އަދި ނަސްލު އުފެއްދުމުގެ މަސައްކަތްތައް ހަމަހަމަކަންމަތީ ސާބިތުކަމާއެކު ބެހެއްޓުމަށް އެހީތެރިވެދޭ ހޯރމޯން ތަކެކެވެ.\n(3) – ކެލްސިޓޯނިން (Calcitonin): ކެލްސިޓޯނިން އަކީ 32 އެމިނޯ އެސިޑް އެކުލެވޭ ޕޮލިޕެޕްޓައިޑް ހޯރމޯން އެކެވެ. މިހޯރމޯން އުފައްދައި ދޫކުރަނީ ތައިރޮއިޑް ގްލޭންޑް ގައި ހުންނަ ”ޕެރަފޮލިކިޔުލަރ ސެލް”(Parafollicular cell) ތަކުންނެވެ. މިހޯރމޯން އަކީ ހަށިގަނޑުގައި ހިންގާ ކެލްސިއަމް އަދި ފޮސްފަރަސް ގެ މެޓަބޮލިޒަމްގެ ހަރަކާތުގައި ބައިވެރިވާ ހޯރމޯން އެކެވެ. ލޭގައި ކެލްސިއަމް އެކުލެވޭ މިންވަރު ދަށްކުރުމަށް މިހޯރމޯން ބާރުއަޅައެވެ.\nތައިރޮއިޑް ގްލޭންޑްގެ ބައެއް ބަލިތައް\nހައިޕަރތައިރޮއިޑިޒމް (Hyperthyroidism): ހައިޕަރތައިރޮއިޑިޒަމް އަކީ ތައިރޮއިޑް ގްލޭންޑް ގެ މަސައްކަތް ހަލުވިވެ، އާދަޔާ ޚިލާފަށް ތައިރޮކްސިން، އަދި ޓްރައި އަޔޯޑޯ ތައިރޮނީން، އުފައްދައި، ލޭގެ ތެރެއަށް ދޫކުރަން ފެށުމުން ކުރިމަތިވާ ހާލަތެކެވެ. ތައިރޮއިޑް ގްލޭންޑް އިން ތައިރޮއިޑް ހޯރމޯން (ތައިރޮކްސިން، އަދި ޓްރައި އަޔޯޑޯ ތައިރޮނީން،) އުފެއްދުން އިތުރުކުރުވާ ވަރަށް ގިނަ ސަބަބުތައް ހުރެއެވެ. އޭގެތެރޭގައި ގްރޭވްސް ބަލި، ތައިރޮއިޑް ގްލޭންޑް ދުޅަވުން، ތައިރޮއިޑް ގްލޭންޑްގައި ގަނޑުއުފެދުން، ވިހެއުމަށްފަހު ތައިރޮއިޑް ގްލޭންޑް ދުޅަވުން، އަންހެނުންގެ ބިސް އުފައްދާ ތަނުގައި ޓިއުމަރުގެ ވައްތަރެއް އުފެދުން، އަދި ބައެއް ކަހަލަ ބޭސް ތައް ބޭނުންކުރުން ހިމެނެއެވެ.\nހައިޕަރތައިރޮއިޑިޒަމް ހުންނަމީހަކު އަވަހަށް ހިތްހަމަނުޖެހި ރުޅިއައުން، ކަންތައް ކުރުމުގައި ގޮތެއް ނިންމަން ނޭގުން، ދާހިއްލުން، ހޫނަށް ކެތްކުރަން އުދަގޫވުން، އަވަހަށް ވަރުބަލިވުން، ނިދަން އުދަގޫވުން، ހިތުގެ ވިންދު އަވަސްވުން، އަންހެންކުދިންނަށް ޕީރިއަޑް އިންތިޒާމު ނުވުމާއި މާއަވަސް އަވަހަށް ޕީރިއަޑްވުން، މަސަލްތަކުގައި ވާގިނެތުން ހިމެނެއެވެ. މިމައްސަލަ ހުންނަމީހުން އެކަށީގެންވާ މިންވަރަށް ކާނާބޭނުންކުރިއަސް ބަރުދަން ލުއިވެގެން ދާތަން ފެންނާނެއެވެ. ހަމައެއާއެކު ލޯހިރުވުމާއެކު ލޮލަށްބަލާލީމާ ހީވާނީ ކަޅިއަޅައިގެން ހުންނަހެންނެވެ. ބައެއްފަހަރު ލޮލުގެ ކައިރިފަށުގައި ހުންނަ ޓިޝޫތައް ހުންނާނީ ހަލާކުވެ ދުޅަވާގޮތް ވެފައެވެ.\nހައިޕޯތައިރޮއިޑިޒަމް (Hypothyroidism): ހައިޕޯތައިރޮއިޑިޒަމް އަކީ ތައިރޮއިޑް ގްލޭންޑްގެ މަސައްކަތް ދަށަށްދިއުން ނުވަތަ ދަށްވުމެވެ. ތައިރޮއިޑް ގްލޭންޑްގެ މަސައްކަތް ދަށްވުމުގެ މާނައަކީ އެގްލޭންޑް އިން އުފައްދާ ހޯރމޯން އުފެއްދުން ދަށްވުމާއި، ނުވަތަ އެއިން އުފައްދާ ހޯރމޯންގެ ބޭނުން ހަށިގަނޑަށް އެކަށޭނަ ގޮތުގައި ނުކުރެވުމެވެ.\nހައިޕޯތައިރޮއިޑިޒަމްގެ ސަބަބުން ފެނިދާނެ އަލާމާތްތަކުގެ ތެރޭގައި، ވަރުބަލިވުން، ގައިގެ ހަކަތަ ދަށްވުން، ތެދުވެ އުޅެން އުދަނގޫވުން، އަބަދު ނިދިއައިސްފައި ހުންނަހެން ހީވުން، ކާމިންވަރާއި އަޅާ ބަލާއިރު ހަށިގަނޑުގެ ބަރުދަން އިތުރުވެގެން ދިއުން، ހަމުގައިވާ ފެނުގެ ބައި މަދުވެ، ހަންގަނޑު ހިކިވެ، ކުރަކިވުން، ބޮލުން އިސްތަށި ފޭބުން، މުޅި ގައިގައި ރިހުން، ހުޅުތަކުގައި ރިހުން، ހަތަރެސްފައިގެ ބާރުދަށްވަމުން ދިއުން، މިޒާޖު ގޯސްވެ އަވަހަށް މާޔޫސްވުން، ބަނޑުހަރުވުން، މައްސަރު ކަންތައް ތަރުތީބުން ކޮންމެ މަހަކު ނުޖެހުން، ދަރިމައިނުވުން، ލޮލުގެ ފެނުމާއި، ކަންފަތުގެ އަޑުއިވުމުގައި މައްސަލަތައް ދިމާވުން ފަދަ ކަންތައްތައް ހިމެނެއެވެ.\nގްރޭވްސް ބަލި (Grave’s disease): ގްރޭވްސް ބައްޔަކީ ހައިޕަތައިރޮއިޑިޒަމް މެދުވެރިވާ އެންމެ އާންމު އެއް ސަބަބެވެ. މިއީ ދިފާޢީ ނިޒާމަށް ދިމާވާ ބައްޔެކެވެ، ގްރޭވްސް ބަލި ޖެހުމުން ދިފާޢީ ނިޒާމުން އާދަޔާ ޚިލާފު ހަށިދަމަނަ ތަކެއް އުފެއްދުމުން، ތައިރޮއިޑް ގްލޭންޑުން ހޯރމޯންތައް އުފައްދައި ދޫކުރާ މިންވަރު އިތުރުވެ، ތައިރޮއިޑް ގްލޭންޑް ދުޅަވެ ބޮޑުވެއެވެ. ނަތީޖާއެއްގެ ގޮތުން “ގޮއިޓަރ” އުފެދެއެވެ. ސީދާ ބަލި ޖެހޭ ވަކި ސަބަބެއް ޔަގީންކަމާއި އެކު އަދި ހޯދިފައި ނުވާ ދިފާޢީ ނިޒާމަށްޖެހޭ މިބަލި އަންހެނުންނަށް ކުރިމަތިވާ ނިސްބަތް އިތުރުވެފައި ގިނައެވެ. އަދި ޒުވާނުންނާއި ދެބައި އުމުރުގެ މީހުންނަވެސް ޖެހޭ ނިސްބަތް މައްޗެވެ.\nގްރޭވްސް ބަލި ޖެހުމުން ފެނިދާނެ އަލާމާތްތަކުގެ ތެރޭގައި އެއްލޯ ނުވަތަ ދެލޯ މާބޮޑަށް ބޭރަށް ނިކުމެފައި ހުރުން، ފައިދުޅަވެ، ފޮއްސިވެ، ފެންޖަމާވުން، ވަރުބަލިވުން، ބަރުދަން ލުއިވުން، މާގިނައިން ކާހިތްވުން، ހިތުގެ ވިންދު ޖެހުން އަވަސްވުން، ހަށިގަނޑުގެ މަސްތަކުގެ ބާރުދެރަަވުން ފަދަ ކަންތައްތައް ހިމެނެއެވެ.\nހައިޕަރތައިރޮއިޑިޒމްހައިޕޯތައިރޮއިޑިޒަމްއިންސާނާގެ ހަށިގަނޑުތައިރޮއިޑް ގްލޭންޑްގްރޭވްސް ބަލިޞިއްޙަތު ބްލޮގްޑރ. ޢަބުދުލް ޢަޒީޒު ޙަމީދު


ތުއްތު ދަރިފުޅު ނިދާނެ ޝެޑިއުލްއެއް ތައްޔާރުކުރާނީ ކިހިނެއް؟ – Haftha\nތުއްތު ދަރިފުޅު ނިދާނެ ޝެޑިއުލްއެއް ތައްޔާރުކުރާނީ ކިހިނެއް؟\nއަލަތު ދަރިފުޅު ލިބުމުން އެކުދިންގެ ހުރިހާ ކަމަކާއި ހަވާލުވެ އުޅުމުގެ ތެރޭގައި ވަރަށް ގިނަ ކަންތަކެއް ހަމަޖައްސަން ޖެހެއެވެ. އެންމެ މުހިއްމު ކަމެއްގެ ގޮތުގައި ހިމެނެނީ އެކުދިންގެ ނިދާ ޝެޑިއުލްއެވެ. ޝެޑިއުލްއަކަށް ނިންދެވުމަކީ ސަމާލުކަންދޭންޖެހޭ ކަމެކެވެ.\nއެގޮތަށް ނުނިއްދެވިއްޖެ ނަމަ ދަރިފުޅު ރޭނގަޑު ނުނިދާ އުޅުމަކީ އެކަށީގެންވާ ކަމެކެވެ. ތުއްތު ދަރިފުޅުގެ ފުރަތަމަ ދުވަސްވަރުގައި އަވަހަށް ބަނޑުހައިވެ އެވެ. އަދި ފުރަތަމަ ހަފްތާތެރޭގައި ފުލްފީޑްއެއް އެކުދިންނަށް ދިނުން މުހިއްމެވެ. އެހެންކަމުން ފުރަތަމަ ދެތިން ހަފްތާ ނިދާގަނޑި ބަދަލުވުން އެކަށީގެންވެއެވެ. އެހެންކަމުން ފުރަތަމަ ކަމަކަށް ދަރިފުޅަށް ފީޑްކުރާ ގަޑިތައް ނޯޓުކޮށްލާށެވެ.\nޝެޑިއުލަކަށް ކަންތައް ގެންދިޔުމަށް، ފުރަތަމަ ދަރިފުޅަން ދުވާލާއި ރޭނގަޑު ވަކިކޮށްދޭށެވެ. އެގޮތުން ފީޑް ކުރާއިރު އަލިގަދަކޮށްގެން ނުވަތަ ކުޑަދޮރެއް ކައިރީގައި ފީޑްކުރާށެވެ. އަދި ރޭނގަޑު 8 ގެ ފަހުން އަލިމަޑު އައްޔެއްގައި ދަރިފުޅުގެ ނެޕީ ބަދަލުކޮށް ފީޑްކޮށް ހަދާށެވެ.\nއޭގެ އިތުރުން ދުވާލުގެ ވަގުތުގައި3ގަޑިއިރަށްވުރެ ގިނައިރު ނިދަން ނުބާއްވާ، ނަގައިގެން ފީޑްކުރާށެވެ. އަދި ދުވާލު އެއްވަގުތު ތަކެއްގައި ފީޑް ދީ، ދުވާލު ގިނައިރު ނުނިއްދަވާށެވެ.\nއެއަށްފަހު ރޭނގަޑު ހޭލައި އުޅޭނަމަ ފީޑްކޮށް ނިންދެވޭތޯ މަސައްކަތް ކުރާށެވެ. ނަމަވެސް ނުނިދަން މަސައްކަތް ކުރާނަމަ ވާހަކަ ދައްކާ، ދަރިފުޅާއިއެކު ސަކަރާތްޖެހުމުގެ ބަދަލުގައި ގުރުއާން އަޑުއިއްވާފައި ބާއްވާށެވެ. ގިނަ ފަހަރަށް އަމިއްލައަށް އޮވެ ނިދާނެއެވެ.


ފަތުރުވެރިކަމުގެ މިސްރާބު، އައްޑޫ ސިޓީއަށް! | | Sangu News\nފަތުރުވެރިކަމުގެ މިސްރާބު، އައްޑޫ ސިޓީއަށް!\n29 ސެޕްޓެމްބަރ 2019 - 14:09\nއައްޑޫ އަތޮޅު އިސްމެހެލާ ހެރައިގައި - ސައުތު ޕާމް ރިސޯޓު -- ފޮޓޯ/ ސައުތު ޕާމް ރިސޯޓު\nއައްޑޫގައި ޓޫރިޒަމްގެ ބޭނުމަށް ހަތަރު ހާސް އެނދު ތަރައްގީކުރަން ބޭނުންވާ ބިން ދޫކުރަން އަންނަ މަހު އިއުލާނު ކުރާނެ ކަމަށް ޓޫރިޒަމް މިނިސްޓްރީން ބުނެފިއެވެ. ޓޫރިޒަމް މިނިސްޓްރީން ބުނެފައިވަނީ ރައީސް އިބްރާހިމް މުހައްމަދު ސޯލިހު ކަނޑައަޅުއްވާފައިވާ ގޮތަށް "ރަށު ފަތުރުވެރިކަމަށް" އައްޑޫން ބިން ދޫކުރުމަށްޓަކައި ސިޓީ ކައުންސިލާއި މިނިސްޓްރީއާ ދެމެދު އެއްބަސްވެފައިވާ ކަމަށެވެ.\nރާއްޖޭގެ ދެކުނުގެ ފަތުރުވެރިކަން ރަނގަޅު ކުރުމަށް ކުރަމުން އަންނަ މަސައްކަތްތަކުގެ ދަށުން ފަތުރުވެރިކަމާއި ބެހޭ ވުޒާރާގެ އަމާޒަކީ ހަތަރު އަހަރުގެ ތެރޭގައި އައްޑޫގައި ފަތުރުވެރިންނަށް ހިދުމަތްދޭ އެނދުގެ އަދަދު އަށް ހާހަށް އިތުރު ކުރުމެވެ. މިދިޔަ ޖުލައި 29 ވަނަ ދުވަހު ޓޫރިޒަމްގެ މާސްޓާ ޕްލޭން އެކުލަވާލުން އިފްތިތާހު ކުރުމަށް ބޭއްވި ޖަލްސާގައި ރައީސް ސާލިހު ވަނީ ރާއްޖޭގެ 11 ރަށަކުން ގެސްޓްހައުސް ތަރައްގީ ކުރުމަށް ކަނޑައަޅާފައިވާކަން އިއުލާނުކުރައްވާފަ. މީގެ ތެރޭގައި އައްޑޫގެ ހަ ރަށެއް ވެސް ހިމެނެއެވެ.\nއައްޑޫ ސިޓީ ކައުންސިލްގެ މޭޔަރު އަބްދުﷲ ސޯދިގު (ސޯބެ) ވިދާޅުވީ، އައްޑޫގައި ގެސްޓްހައުސް ނުވަތަ ހޮޓާ ތަރައްގީ ކުރުމަށް ޓޫރިޒަމް މިނިސްޓްރީއާ އެކު ވީ އެއްބަސްވުމުގެ ދަށުން، ބިންތަކުގެ މައުލޫމާތު އަންނަ މަހު އާންމުކުރާނެ ކަމަށެވެ. އައްޑޫގައި އިންވެސްޓް ކުރުމަށް އިންވެސްޓަރުންނަށް ހުޅުވާލަނީ ރައްޔިތުންގެ މަޝްވަރާއާ އެކު ކަމަށާއި މިކަން ކާމިޔާބު ވުމުން ރާއްޖޭގެ ދެކުނުގައި ޓޫރިޒަމް ވަރަށް ބޮޑަށް ފުޅާވެގެންދާނެ ކަމަށް އޭނާ ވިދާޅުވިއެވެ.\nސޯބެ ވިދާޅުވީ، މިހާރު އޮތް ގަވައިދުގެ ތެރެއިން ގެސްޓްހައުސްތަކަށް ބިން ދޫކުރެވެނީ ފަސްހާސް އަކަފޫޓު ކަމަށާއި ސިޓީ ހޮޓާ ތަރައްގީ ކުރާނަމަ ދިހަ ހާސް އަކަފޫޓް ދޫކުރާނެ ކަމަށެވެ. އޭނާ ވިދާޅުވީ، ދޫކުރާ ބިމުގެ އަދަދު އެނގޭނީ އިންވެސްޓްމެންޓަށް ބެލުމަށް ފަހު ކަމަށާއި މުޅި ކޮންސެޕްޓްގެ މަސައްކަތް ނިމުމުން ބިމުގެ އަދަދު ޔަގީންވާނެ ކަމަށެވެ.\nސޯބެ ވިދާޅުވީ އެނދު ތަރައްގީ ކުރާނީ ގެސްޓު ހައުސް އަދި ސިޓީ ހޮޓާ އެޅުމަށް ކަމަށާއި މިއެނދު ތަރައްގީ ކުރާއިރު ބިން ދޫކުރަން އިސްކަން ދެވޭނީ އިންވެސްޓަރުންނަށް ކަމަށެވެ. އަދި އެކަމަށް ޝައުގުވެރިވާ ފަރާތްތަކަށް އޮކްޓޯބަރު މަހުން ފެށިގެން ބިން ދޫކުރަން ފެށޭނެ ކަމަށް ކައުންސިލުން ބުނެފައިވެއެވެ.\nސޯބެ ވިދާޅުވީ، މިހާރު އޮތް ގޮތުން ޓޫރިޒަމަށް ބިން ދޫކުރަން ކަނޑައަޅާފައިވާ ހަ ރަށުން ވެސް ބައި ހެކްޓަރުން ތިނެއް ބައި ހެކްޓަރާ ހަމަޔަށް ބިން ދޫކުރެވޭނެ ކަމަށެެވެ. އައްޑޫ ސިޓީގެ ފަތުރުވެރިކަން ކުރިއަރުވާ ތަރައްޤީ ކުރުމަށް އައްޑޫސިޓީ ކައުންސިލުން ގެންދަނީ ގިނަ މަސައްކަތްތަކެއް ކުރަމުންނެވެ. އެގޮތުން އައްޑޫސިޓީ ކައުންސިލުގެ އެހީތެރިކަމާއެކު އައްޑޫގެ އަމިއްލަ ފަރާތްތަކުން އިސްނަގައިގެން ވަނީ، އިކުއަޓޯރިއަލް ޓްރެވެލް އެންޑް ޓޫރިޒަމް އެސޯސިއޭޝަން (އެޓާ)ގެ ނަމުގައި ޖަމްޢިއްޔާއެއްވެސް އުފައްދާފައެވެ.